New ah coach kohdheyn dhe faharu furusathu libunu: Suzain | Mihaaru\nގްރީން ސްޓްރީޓްސްގެ ކޯޗު އަލީ ސުޒޭން.-- ފޮޓޯ: ހުސެއިން ވަހީދު/ މިހާރު\nނިއު އަށް ކޯޗުކޮށްދޭން ދެ ފަހަރު ފުރުސަތު ލިބުނު: ސުޒޭން\n16 އެޕްރީލް 2018 - 09:02 22 comments\nނިއު ރޭޑިއަންޓާ އޮންނަނީ ޒާތީ ވާދަވެރިކަމެއް ނޫން ކަމަށާއި އެ ކްލަބާ ގުޅެން ދެ ފަހަރެއްގެ މަތިން ލިބުނު ފުރުސަތުގެ ބޭނުން ނުހިފީ ހާލަތުގެ ގޮތުން ކަމަށް އެސްޓީއޯ މާލޭ ލީގުގައި މިއަދު ހަވީރު ނިއުއާ ދެކޮޅަށް ނުކުންނަ ގްރީންސްޓްރީޓްސްގެ ކޯޗު އަލީ ސުޒޭން ބުނެފި އެވެ.\nސުޒޭން ވަނީ މީގެ ކުރިން ވިކްޓަރީ އާއި މާޒިޔާ ގޮވައިގެން ނުކުމެ ނިއު އަށް ވަރުގަދަ ޗެލެންޖްތަކެއް ދީފަ އެވެ. ނިއުގެ މައްޗަށް އެންމެ ގިނަ މޮޅު ހޯދި ދިވެހި ކޯޗުންގެ ތެރޭގައި ސުޒޭން ހިމެނެ އެެވެ. އަދި ސުޒޭން ހުންނަ ޓީމަކާ ނިއުއާ ކުޅޭ މެޗުތައް ފޯރިގަދަވާ އެއް ސަބަބަކީ ވެސް އޭނާ އެވެ.\nސުޒޭން ބުނީ ނިއު އިން ލިބުނު ފުރުސަތުތަކުގެ ބޭނުން ނުހިފީ އެ ޓީމާ ގުޅުމަށް ވުރެ އެ ޓީމަށް ޗެލެންޖް ކޮށްލުން މާ ރަނގަޅު ކަމަށް ގަބޫލުކުރެވުމުން ކަމަށެވެ.\n"ނިއު ރޭޑިއަންޓާ ޗެލެންޖް ކޮށްލުން އެ މާ ރަނގަޅު ކަންނޭނގެ. ކޮންމެ ގޮތެއް ވިޔަސް ދިވެހި ރާއްޖޭގައި އޭރު އޮތް (ވިކްޓަރީއާ) އެންމެ ވާދަވެރި ކްލަބް. ދެން މިހާރު ތަފާތު ބޮޑުކޮށް އެންމެ ވަރުގަދަ މޮޅު ކްލަބް. އެހެންވީމަ އެ ޗެލެންޖަކީ ކޮންމެ ގޮތެއް ވިޔަސް ނަގަން ޖެހޭ އެއްޗެއް. އަޅުގަނޑަށް ވެސް ވަރަށް ފަސޭހަވާނެ ކަންނޭނގެ ނިއު ރޭޑިއަންޓަށް ގޮސް އެތާ ޖައްސާލައިގެން އިދެ ބައިވަރެއް ކުޅުންތެރިން އެއްކޮށްގެން ތަށި ނަގަން. އެކަމަކު އެ އަށް ވުރެ ބޮޑަށް ޗެލެންޖް ނެގީމަ އަޅުގަނޑަށް އޮންނަ ހިތްހަމަ ޖެހުން މާ ބޮޑު،" ސުޒޭން ބުންޏެވެ.\nސުޒޭން ބުނީ ނިއުއާ ދެކޮޅަށް ކުޅޭ މެޗު އޭނާ އަށް ހާއްސަވާ ކަމަށައި އެއީ އޭނާ ކުޑައިރުގައި ކުޅެފައިހުރީ ވިކްޓަރީގައި ކަމަށްވެފައި ވިކްޓަރީ ނިއު ރޭޑިއަންޓް ވާދަވެރިކަމަކީ އަދިވެސް ރާއްޖޭގެ ފުޓްބޯޅައިގެ އެންމެ ބޮޑު ވާދަވެރިކަން ކަމަށްވާތީ ކަމަށެވެ.\n"އެ ވާދަވެރިކަމުގެ ރޫހުގައި އަޅުގަނޑު ބޮޑުވެގެން އައިއިރު ނިއު ރޭޑިއަންޓާ އޮންނާނެ އެ ޗެލެންޖް. އެއީކީ އެއްވެސް ގޮތަކަށް ޒާތީ އެއްޗެއް ނޫން. ބައެއް ބޭފުޅުންނަށް އޮޅެނީ ކަންނޭނގެ މެޗުތަކުގައި އެހެން ބުނާ އެއްޗެހިން އެއީ ޒާތީ އެއްޗެކޭ،" ސުޒޭން ބުންޏެވެ.\n"ނިއު ރޭޑިއަންޓް ކުރާ ހުރިހާ ރަނގަޅު ކަންތައްތަކީ އަޅުގަނޑަށް ވެސް ރަނގަޅު ކަންތައް އެ އަށް އިހުތިރާމް ކުރާނަން. އިންޓަނޭޝަނަލް މެޗުތަކުގައި ނިއު އަށް އަޅުގަނޑުގެ ހެޔޮ އެދުންތައް އޮންނާނެ."\nއޭނާ ވަނީ ދާދި ފަހުން އޭއެފްސީ ކަޕްގައި ނިއު އިން ރަށުންބޭރުގައި ބެންގަލޫރާ ދެކޮޅަށް ދެއްކި ކުޅުމަށް ތައުރީފް ކޮށްފަ އެވެ.\n"ނިއު ރޭޑިއަންޓް ބެންގަލޫރާ ދެކޮޅަށް އެ ދެއްކި ކުޅުމުން ދިވެހި ފުޓްބޯޅަ އަށް އެ ދިން އުއްމީދުތަކަށް ވަރަށް ބޮޑަށް ޝުކުރު އަދާކުރަން. އެ ވަރުގެ އަވޭ މެޗެއްގައި އެ ވަރުގެ ޑޮމިނަންސެއް ދިން ހަނދާނެއް ނުވޭ. އޮވެދާނެ އަވޭގައި ލާއޯސް ކަހަލަ މެޗެއްގައި އެހެންވެފައި. އަޅުގަނޑުމެން މި ދައްކަނީ މި ސަރަހައްދުގައި އޭއެފްސީގައި ވާދަކުރާ އެންމެ ވަރުގަދަ ބެންގަލޫރުގެ އެފްސީއާ ވަރަށް މޮޅަށް ކުޅެލިތަން. އެ މެޗު ނިމިގެންދިޔައީ ނަތީޖާ އެހާ ރަނގަޅު ގޮތަކަށް ނޫން. އެހެން ނަމަވެސް ޖުމްލަކޮށް މެޗަށް ބަލާއިރު އެހާ ވަރަށް ބެންގަލޫރު ދަނޑުގައި މި ސަރަހައްދު ޓީމެއް ކުޅެލިތަން ނުދެކެން،" ސުޒޭން ބުންޏެވެ.\nނިއުގައި މިހާރު އޮތީ ރާއްޖޭގައި ނެގޭނެ އެންމެ ވަރުގަދަ ޓީމު ކަމަށާއި އެ ޓީމުގެ މައްޗަށް ކުރި ހޯދޭނީ ވަރަށް ވިސްނުން ތެރިކަމާ އެކު ކުޅެގެން ކަމަށް ސުޒޭން ބުންޏެވެ.\nމެޗުގެ ކުރިން އޮތް ނޫސްވެރިންގެ ބައްދަލުވުމުގެ ތެރެއިން ސުޒޭން (ކ) އާއި ސަމްޕަތު. -- ފޮޓޯ: ހުސެއިން ވަހީދު/ މިހާރު\n"މި މެޗަކީ ގްރީން ސްްޓްރީޓްސް އަށް ވަރަށް މުހިއްމު މެޗެއް. އެއީ މިހާރު ގްރީން ސްޓްރީޓްސް އޮތް ހާލަތަށް ބަލާއިރު. އަޅުގަނޑު އުއްމީދުކުރަނީ ރަނގަޅު ނަތީޖާއެއް ނެރެވޭނެ ކަމަށް. މިހާރު ނިއު ރޭޑިއަންޓް ބަލިކުރާ ވާހަކަ ގްރީން ނޫނީ ރާއްޖޭގެ ޓީމެއް ދެއްކުން އެ ބައެއް ފަހަރު އުނދަގޫ ކަމަކަށް ވެދާނެ. އެކަމަކު ނިއު ރޭޑިއަންޓާ އެކު މެޗު ދާ ގޮތަކުން ފަހަރެއްގައި ޓެކްނިކަލް އަޅުގަނޑުގެ މައުލޫމާތު ހުރިވަރަކުން އެ ބޭނުންކޮށްގެން އެކަން ކުރެވިދާނެ ކަމަށް މި ބަލަނީ،" ސުޒޭން ބުންޏެވެ.\nކުޅުނު ފަސް މެޗުން ލިބުނު ފަސް ޕޮއިންޓާ އެކު ގްރީން ސްޓްރީޓްސް އޮތީ ލީގުގެ ހަތް ވަނައިގަ އެވެ. ދިވެހި ޕްރިމިއާ ލީގުން ޖާގަ ލިބެނީ މާލޭ ލީގުގެ ގަދަ ހަ ޓީމަށެވެ. ސުޒޭން ބުނީ އެ ހިސާބުގައި ނިންމާލާން ބަލާއިރު ގްރީން ސްޓްރީޓްސް އަށް އަދި ޕްރެޝަރެއް ނެތް ކަމަށެވެ.\n"އަދި އަޅުގަނޑުމެން ތެޅިގަނެގެން ދުއްވައިގަންނަ ހިސާބަކަށްނުދޭ ހަމަ. މީގެ ގަދަ ހައެއް ވިސްނާ ހިސާބަށް އަދި ނުދޭ ކަންނޭނގެ މި އުޅެނީ ދެ ޕޮއިންޓް އެއް ޕޮއިންޓް. ހީނުވޭ އެ ކަހަލަ ޕްރެޝަރެއް އޮތް ހެނެއް އަދިއެއް،" އޭނާ ބުންޏެވެ.\nމިއަދު ގްރީން ސްޓްރީޓްސް ބަލިކޮށްގެން ލީގުގެ އެއް ވަނަ އަށް އެރުމުގެ ފުރުސަތު ނިއު އަށް އެބައޮތެވެ. އޭއެފްސީ ކަޕްގައި ބެންގަލޫރު އަތުން ބަލިވުމުން ނިއު އިން ދަމަހައްޓަމުން އައި ބަލިނުވުމުގެ ރެކޯޑަށް ވަނީ ނިމުމެއް އައިސްފަ އެވެ. އެހެން ނަމަވެސް އެ މެޗުގައި ދެއްކި ކުޅުމަކީ ނިއު އިން ކުރިއަށް ދިއުމަށް އޮތް އެންމެ ބޮޑު ހިތްވަރުކަމަށް އެ ޓީމުގެ އެސިސްޓަންޓް ކޯޗު އަޝްރަފު ލުތުފީ (ސަމްޕަތު) ވަނީ ބުނެފަ އެވެ.\n"މެޗަކުން ބަލިވީމަ އެ ކުރާ އަސަރުކުރާނެ. އެ މެޗަށް ފަހު އަޅުގަނޑު ދުށިން ބައެއް ކުޅުންތެރިންގެ ލޮލުން ކަރުނަ ވެސް. އެހެންވީމަ އެހެރީ ވަރަށް ވަރުގަދަ އަށް މަސައްކަތްކޮށްފައި. އެކަމަކު އެ ކަންތައް އެ ނިމުނީ. އަޅުގަނޑުމެން ކުޅުނީ ބެންގަލޫރު ހިފަހައްޓަން. ބެންގަލޫރު ބަލިކުރަން. ރިޒަލްޓް ދެން ކުޅިވަރުގައި އަންނާނީ އެކި ފަހަރު އެކި ގޮތަށް،" ސަމްޕަތު ބުންޏެވެ.\nނިއުގެ ކޯޗުކަމާ މިދިޔަ އަހަރު ސްޕެއިނުގެ އޮސްކާ ބްރުޒޮން ހަވާލުވުމަށް ފަހު ފުރަތަމަ ނަތީޖާ އަށް ނުވިސްނައި ކުޅުނީ އޭނާ ބޭނުންވާ ސިސްޓަމަށް ޓީމު ހޭނުވުމަށެވެ. އެ ވައްޓަފާޅިއަށް ޓީމު ހޭނުވުމަށް ފަހު ނިއު އިން ވަނީ ސީޒަނުގެ ފަހު ތިން މުބާރާތް ކާމިޔާބު ކޮށްފަ އެވެ. ސަމްޕަތު ބުނީ މިހާރު ބޭނުންވަނީ މޮޅަށް ކުޅެގެން ނަތީޖާ ނެރުމަށް ކަމަށެވެ.\n"މިދިޔަ އަހަރު އެހާ ބޮޑަށް ރިޒަލްޓަށް ނުވިސްނައި ކުޅުނީ. އެކަމަކު މި ފަހަރު މިއޮތީ ރީތި ފުޓްބޯޅައެއް ކުޅެގެން ސީދާ ރިޒަލްޓަށް ހިފާފައި. އެ ފެންވަރުގެ ގޭމެއް ކުޅެވިދާނެކަން މިހާރު ޔަގީންކުރެވިއްޖެ،" ސަމްޕަތު ބުންޏެވެ.\nގްރީން ސްޓްރީޓްސް އަކީ ވަރުގަދަ ޓީމެއް ކަމަށާއި އެ ޓީމާ ދެކޮޅަށް ކުޅޭއިރު ސަމާލުވާން ޖެހޭނެ ކަމަށް ސަމްޕަތު ވަނީ ބުނެފަ އެވެ.\n"ގްރީން ސްޓްރީޓްސް އަކީ އެންމެ ވަރުގަދަ ތިން ހަތަރު ޓީމު ތެރޭގައި އިންނަ ޓީމެއް. ގްރީން އިން އުނދަގޫތަކެއް ކުރާނެ. އެއީ ގްރީންގައި އެބަތިބި އެ ފެންވަރުގެ ކުޅުންތެރިން. ދެން އަނެއް ހެން ބަލާއިރު ވަކި ކުޅުންތެރިޔަކަށް ޓާގެޓް ކޮށްގެން ކުޅޭކަށް ނުވިސްނަން. އެހެން ކުޅެންޏާ އެބަޖެހޭ އެ ޓީމުގެ ސްޓައިލަށް ބަދަލުވާން. އަޅުގަނޑުމެންގެ ގޭމްގައި އެ ބަލަން ޖެހޭ ކުޅުންތެރިންނަށް ބަލައިގެން ތައްޔާރުވެގެން ނުކުންނާނީ،" އޭނާ ބުންޏެވެ.\nސަމްޕަތު ވަނީ މިދިޔަ ސީޒަނުގައި ސުޒޭން ވިކްޓަރީގައި ހުރިއިރު، އޭނާގެ އެސިސްޓަންޓް ކޯޗަކަށް ހުރެފަ އެވެ. އަދި ސުޒޭނުގެ އިރުޝާދުގެ ދަށުން ސަމްޕަތު ވަނީ މީގެ ކުރިން ކުޅެފަ އެވެ.\n"ވެދާނެ އެޑްވާންޓޭޖަކަށް. އަޅުގަނޑަށް ސުޒޭންގެ ވަރަށް ގިނަ ކަންތައްތަކެއް އެނގޭނެ. އަޅުގަނޑު ކުޅުންތެރިއެއްގެ ގޮތުގައި ވެސް ތިން އަހަރު ވަރު ސުޒޭންއާ އެކު މަސައްކަތްކުރިން. އެހެންވީމަ ސުޒޭންގެ ޓެކްޓިކްސްތަކާ އެއްޗެހި އެނގޭނެ،" ސަމްޕަތު ބުންޏެވެ.\nނިއު އާއި ގްރީން ސްޓްރީޓްސް ކުޅޭ މެޗު ފަށާނީ މިއަދު ހަވީރު4ޖަހާއިރު އެވެ.\nއިތުރު ލިޔުންތައް ނިއުރޭޑިއަންޓް ސ.ކ އަލީ ސުޒޭން\nބޮޑު މޮޅާ އެކު ނިއު އެއް ވަނަ އަށް


Veringe summit gai Commonwealth gai baiveriveveyne kamah unmeedhu kuran: Minister Shahid | Mihaaru\nފޮރިން މިނިސްޓަރު އަބްދުﷲ ޝާހިދު: ކޮމަންވެލްތް ގައުމުތަކުގެ ވެރިންގެ ބައްދަލުވުމުގައި ރާއްޖެ އަލުން ކޮމަންވެލްތާ ގުޅޭނެ ކަމަށް އުންމީދުކުރައްވާ ކަމަށް މިނިސްޓަރު ވިދާޅުވި. -- ފޮޓޯ: ހުސެން ވަހީދު/މިހާރު\nކޮމަންވެލްތުގެ ވެރިންގެ ސަމިޓުގައި ރާއްޖެ އަށް ބައިވެރިވެވޭނެ ކަމަށް އުންމީދުކުރަން: ޝާހިދު\n11 މާޗް 2019 - 18:215comments\nއަންނަ އަހަރު އޮންނަ ކޮމަންވެލްތު ގައުމުތަކުގެ ވެރިންގެ ސަމިޓުގައި ރާއްޖެ އަލުން އެޖަމާއަތުގައި ބައިވެރިވެވޭނެ ކަމަށް އުންމީދުކުރާ ކަމަށް ފޮރިން މިނިސްޓަރު އަބްދުﷲ ޝާހިދު މިއަދު ވިދާޅުވެއްޖެ އެވެ.\nކޮމަންވެލްތުން ރާއްޖެ ވަކިވީ ކުރީގެ ރައީސް އަބްދުﷲ ޔާމީނުގެ ސަރުކާރުން، 2016 ވަނަ އަހަރުގަ އެވެ. އެ ޖަމާއަތާ އަލުން ގުޅުމަކީ ރައީސް އިބްރާހިމް މުހައްމަދު ސޯލިހުގެ ވައުދަކަށް ވުމުން، ސަރުކާރު ބަދަލުވުމަށް ފަހު ކުޑަ ދުވަސްކޮޅެއްގެ ތެރޭގައި ކޮމަންވެލްތުގައި ބައިވެރިވާން އަލުން ހުށަހެޅި އެވެ.\nކޮންމެ މާޗު މަހެއްގެ ދެ ވަނަ ހޯމަ ދުވަހު ފާހަގަކުރާ ކޮމަންވެލްތު ދުވަހުގެ މުނާސަބަތާ ގުޅިގެން މިނިސްޓަރު ޝާހިދު ވިދާޅުވީ އަންނަ އަހަރު އޮންނަ ކޮމަންވެލްތު ގައުމުތަކުގެ ވެރިންގެ ބައްދަލުވުމުގައި ރާއްޖެ އަށް ބައިވެރިވެވޭނެ ކަމަށް އުންމީދު ކުރައްވާ ކަމަށެވެ.\n"އަޅުގަނޑުމެން އަދިވެސް މަސައްކަތްކުރަމުން މި އަންނަނީ ރާއްޖެ އަލުން ކޮމަންވެލްތާ ގުޅިގެން، އެހެން މެމްބަރު ގައުމުތަކާއި ކޮމޮންވެލްތު ސެކްރެޓަރިއެޓާ އެކު މަސައްކަތްކޮށް، ދިވެހިންގެ ބޭނުންތައް ފުއްދަން މަސައްކަތްކުރަން،" ޝާހިދު ވިދާޅުވި އެވެ.\nމީގެ އިތުރުން ކޮމަންވެލްތު ގައުމުތަކުން ގެންގުޅޭ ރިވެތި އާދަތަކާއި ޑިމޮކްރަސީގެ ސިޔާސަތުތައް ހަނދާންކުރާ ކަމަށް ވެސް އޭނާ ވިދާޅުވި އެވެ.\nދެ އަހަރުން އެއް އަހަރު ކޮމަންވެލްތު ގައުމުތަކުގެ ވެރިން ސަމިޓް ބާއްވަ އެވެ. އަންނަ އަހަރުގެ ސަމިޓް އޮންނާނީ ރުވާންޑާގަ އެވެ.\nކޮމެންވެލްތުން 2013 ވަނަ އަހަރު ވަކިވި ގެމްބިއާ އަލުން މެމްބަރަކަށްވީ 2018 ވަނަ އަހަރެވެ. ކޮމަންވެލްތުގައި ބައިވެރިވާން އެ ގައުމުން ހުށަހެޅީ 2017 ގަ އެވެ.\nދިވެހިންނަށް އަނެެއްކާވެސް ކޮމަންވެލްތު ސްކޮލަޝިޕް\n21 hours ago 256


SunOnline: Dhandugai hulhu jahaigen aa turf dhandeh sarukaarun nudheyne: Mahloof\ndate_range ހުކުރު 29 އޮކްޓޯބަރ 2021\nދަނޑުގައި ހުޅުޖަހައިގެން އާ ޓާފް ދަނޑެއް ސަރުކާރުން ނުދޭނެ: މަހްލޫފް\nޢަބްދުﷲ އައިމަން 06 Jan 2021, 09:26\nޔޫތް މިނިސްޓަރު މަހުލޫފް -- ސަން ފޮޓޯ/ ފަޔާޒު މޫސާ\nގއ. ވިލިނގިލީ ޔޫތު ސެންޓަރު ފުޓްސަލް ދަޑުގެ މެޓުތަކުގައި އަލިފާން ރޯކޮށްލުމަކީ ވަރަށް ޒިންމާދާރުކަން ކުޑަ ކަމެއް ކަމަށާއި، ހުޅު ޖަހައިގެން އެ ދަނޑުގައި ޓާފު އަޅައި ނުދޭނެ ކަމަށް ކުޅިވަރާ ބެހޭ ވަޒީރު އަހުމަދު މަހްލޫފް ވިދާޅުވެއްޖެ އެވެ.\nމިދިޔަ އަންގާރަ ދުވަހުގެ ރޭ ވިލިނގިލީ ފުޓްސަލް ދަނޑުގައި ބަޔަކު ރޯކޮށްލީ އެ ދަނޑުގައި އަޅާފައި އޮތް މެޓުގެ ބަދަލުގައި ޓާފް އަޅައި ނުދީގެން އެކަމާ ނުރުހުން ފާޅުކުރުމުގެ ގޮތުންނެވެ.\n"ސަން" އާ ވާހަކަ ދައްކަވަމުން މިނިސްޓަރު މަހްލޫފް ވިދާޅުވީ، ކަމަކާ ހިތްހަމަ ނުޖެހިގެން ދަނޑުގައި ރޯކޮށްލުމަކީ އެކަމަށް އޮތް ހައްލެއް ނޫން ކަމަށެވެ. އެހެން ކަންތައް ކުރި ނަމަވެސް ސަރުކާރުން އެކަމުގެ ޕްރެޝަރެއް ނުނަގާނެ ކަމަށް މިނިސްޓަރު ވިދާޅުވި އެވެ.\n"އެގޮތަށް ކަންތައް ކޮށްގެން އިތުރު ޓާފެއް ސަރުކާރުން އަޅައި ނުދޭނެ. މީގެ ކުރިން ވެސް ބައެއް ރަށްރަށުގައި ދަނޑުތައް ގަސްތުގައި ހަލާކުރުމުން ސަރުކާރުން އާ ދަނޑެއް އަޅައިދީފައި ނުވާނެ،" މިނިސްޓަރު މަހުލޫފް ވިދާޅުވި އެވެ.\nމިކަމަކީ ކޮންމެ ބަޔަކު ކޮންމެ ނިޔަތެއްގައި ކުރި ނަމަވެސް ވަރަށް ޒިންމާދާރުކަން ކުޑަ އަދި ނާތަހުޒީބު އަމަލެއްގެ ގޮތުގައި މިިނިސްޓަރު ސިފަކުރެއްވި އެވެ. އަދި ދަނޑުގައި ހުޅު ޖަހައިގެން އާ ޓާފެއް ލިބޭނެ ކަމަށް ހީކުރުމަކީ ގޯސް ވިސްނުމެއް ކަމަށް މަހްލޫފް ވިދާޅުވި އެވެ.\n"ވިލިނގިލީގައި ބޮޑު ދަނޑު އެޅުމުގެ މަސައްކަތް އެދަނީ ކުރިއަށް. އެ ދަނޑުގެ ސަބްބޭސް ހަދަން ހަވާލު ކުރި ފަރާތުން ކޮށްފައިވާ މަސައްކަތް އެންމެ ރަނގަޅު ނޫން ކަމަށް ފެންނާތީ އަލުން އެކަން ރަނގަޅުކުރަން ދިޔަ ވަގުތާ ހެދި އެކަން ލަސްވެގެން މިދިޔައީ،" ވިލިނގިލީގައި އަޅަމުންދާ ބޮޑު ފުޓުބޯޅަ ދަނޑާ ބެހޭ ގޮތުން ވާހަކަ ދައްކަމުން މަހްލޫފް ވިދާޅުވި އެވެ.\nމީގެ އިތުރުން މި ދަނޑުގައި ރޯކޮށްފައި ވަނީ އެ އަތޮޅު ކައުންސިލްގެ ރައީސް އަހުމަދު ފުއާދު ގެ ހިތްހަމަ ނުޖެހުން ޔޫތު މިނިސްޓްރީއަށް އަމާޒުވެފައިވާ ދަނޑިވަޅެއްގަ އެވެ.\nމިފަހުން ފުއާދުގެ ފޭސްބުކް އެކައުންޓްގައި އޭނާ ވިދާޅުވެފައި ވަނީ 2020 ވަނަ އަހަރު ނިމުމުގެ ކުރިން ޓާފަށް ބަދަލު ކުރަން މިނިސްޓަރު މަހުލޫފް ވައުދުވެ ވަޑައިގަތް ކަމަށާއި އަދި އެ މަސައްކަތް ކުރުމަށް އެގްރީމެންޓްގައި ވެސް ސޮއި ކުރިކަމަށެވެ.\nފުއާދުގެ ޕޯސްޓް --\nނަމަވެސް މިނިސްޓަރު ވަނީ އެ ވާހަކަތައް ދޮގު ކުރައްވައިފަ އެވެ.\n"ފުޓްސަލް ދަނޑުގެ ޓާފް ބަދަލު ނުކުރާނެކަން ކައުންސިލަށް އޮންނާނީ އަންގާފައި. އެއީ ބޮޑު ފުޓުބޯޅަ ދަނޑެއް އަންނާތީ އެ ފުޓްސަލް ދަނޑު އެހެން ރަށަކަށް ދިނުމުގެ މަގުސަދުގައި. އެ ފެންވަރުގެ ފުޓްސަލް ދަނޑު ވެސް ނެތް އެތައް ރަށެއް އެބަހުރި،" މަހްލޫފް ވިދާޅުވި އެވެ.\nވިލިނގިލިން "ސަން"އާ ވާހަކަ ދެއްކި މީހަކު ބުނީ ފުޓްސަލް ދަނޑުގައި އަޅާފައިވާ މެޓުތަކުގެ 80 ޕަސެންޓް އަނދާފައިވާ ކަމަށެވެ. އަދި އެ މައްސަލަ ރިޕޯޓުކުރީ މަގުމަތިން ހިނގާފައި ދަނިކޮށް މަންޒަރު ދުށް މީހެއް ކަމަށް ވެސް އޭނާ ބުންޏެވެ.\n"ފުޅިއަކުން ޕެޓްރޯލް ކަހަލަ އެއްޗެއް އަޅާފައި ރޯކޮށްފައި ހުރީ. އެއް ދިމާލަކުންނެއް ނޫން، އެކި ދިމަދިމާލުން ރޯކޮށްލާފައި ހުރީ،" މަންޒަރު ދުށް މީހަކު ބުންޏެވެ.\nފާނަ މަސްވެރިންގެ ފުޓްސަލް: ޗެމްޕިއަންކަން ޖަވާހިރު-2އަށް\nބިލެތްދޫގައި ފާނަ މަސްވެރިންނަށް ހާއްސަ ފުޓްސަލް މުބާރާތެއް\n"ދަނޑުގައި ހުޅުޖަހައިގެން އާ ޓާފެއް ސަރުކާރުން ނުދޭނެ"


Meedhoo bandharu hedhumuge massaka nimijje - AO News\nއައްޑޫ ސިޓީ މީދޫ ބަނދަރު ތަރައްޤީ ކުރުމުގެ އަމަލީ މަސައްކަތް ނިމިފައިވާކަމަށް އެމްޓީސީސީން ބުނެފި އެވެ.\nމި މަޝްރޫޢަކީ 23 ޖޫން 2019 ވަނަ އަހަރު މިނިސްޓްރީ އޮފް ނޭޝަނަލް ޕްލޭނިންގ ހައުސިންގް އެންޑް އިންފްރާސްޓްރަކްޗަރ އިން މި އެމްޓީސީސީ އާއި ހަވާލުކޮށްފައިވާ މަޝްރޫއެކެވެ. މި މަޝްރޫޢުގެ އަގަކީ 5.36 މިލިއަން ރުފިޔާއެވެ.\nމި މަޝްރޫޢުގެ ދަށުން، ސ. މީދޫ ބަނދަރު ފުންކުރުމާއި، ބަނދަރުގެ ނެރު ފުންކުރުމާއި، 621 މީޓަރު އެއްގަމު ތޮށި ލުމާއި، އެއްގަމު ތޮށި ވަށައިގެން 125،3 އަކަމީޓަރު ސަރަހައްދެއްގައި ޕޭވްމަންޓް ހެދުމާއި، ބަނދަރުގައި x11m 11m ގެ ރޭމްޕް އެއް ހެދުމާއި، ނެރުބައްތި ހަރުކުރުމާއި ބަނދަރު ސަރަޙައްދުގައި ބައްތި ހަރުކުރުމުގެ އިތުރުން، ބަނދަރުގައި މޫރިންގ ހުކްސް ހަރުކުރުމާއި، ބޮލާޑް ހަރުކުރުމުގެ މަސައްކަތްވަނީ ކޮށްފައެވެ.\nމި ބަނދަރަކީ އާންމުކޮށް ރާއްޖޭގައި ތަރައްޤީކުރަމުން އަންނަ ބަނދަރުތަކުގެ ޑިޒައިން އާއި ތަފާތު ހިތްގައިމު ބަނދަރެކެވެ.މި ގޮތުން ވާ އައްސާ ކުޅި ތަކުގެ އިތުރުން ވާ އައްސާނެ ބޮލާރޑް ވެސް ވަނީ ހަރުކުރެވިފައެވެ. އަދި ބަނދަރުގެ ޑިޒައިން ކުރެވިފައިވަނީ ކުރިން މީދޫ ގައި ދިމާވި ބޮޑުދިޔައިގައި ރަށަށް ރާޅުއެރުމުގެ މައްސަލަ ދިމާނުވާނެ ގޮތަށް އުސްކޮށެވެ.\nއެމްޓީސީސީގެ ފަރާތުން އައްޑޫ ސިޓީގެ ތަރައްޤީއަށް ގިނަ މަޝްރޫޢު ތަކެއްގެ އަމަލީ މަސައްކަތް ދަނީ ކުރަމުންނެވެ. މިގޮތުންހުޅުދޫ ބަނދަރު ތަރައްޤީ ކުރުމާއި، ހުޅުމީދޫ ބަހާއުއްދީން މަގު ހެދުމުގެ މަސައްކަތާއި، ހުޅުމީދޫ މިފްކޯ ބަނދަރު ތަރައްޤީ ކުރުމާއި، މީދޫ ގޮނޑުދޮށް ހިމާޔަތް ކުރުމުގެ އިތުރުން ހިތަދޫގެ ކުރީގެ ބަނދަރު ތަރައްޤީ ކުރުމުގެ މަޝްރޫޢު ގެ މަސައްކަތް ހިމެނެއެވެ.\nމި މަޝްރޫޢުތަކަށް ގާތްގަނޑަކަށް 237 މިލިއަން ރުފިޔާ ޚަރަދުވާނެއެވެ. އަދި މިނޫނަސް އައްޑޫ ސިޓީގައި އިތުރު ތަރައްޤީގެ މަޝްރޫޢުތައް ކައިރި މުސްތަޤުބަލެއްގައި ފެށުމަށް ވަނީ ރޭވިފައެވެ.\n(މޯލްޑިވްސް ޓްރާންސްޕޯރޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީއައްޑޫ ސިޓީ މީދޫ


Photo: ބައިޑަން ހުވާކުރެއްވުމަށް3ދުވަސް، ސަލާމަތީކަންކަން ވަރަށް ވަރުގަދަކޮށްފައި Photo: ބައިޑަން ހުވާކުރެއްވުމަށް3ދުވަސް، ސަލާމަތީކަންކަން ވަރަށް ވަރުގަދަކޮށްފައި\nއެމެރިކާގެ އައު ރައީސް ޖޯ ބައިޑަން ހުވާކުރެއްވުމުގެ ރަސްމިއްޔާތައް ވަމުންދާ ތައްޔާރީތަކުގެ ތެރެއިން. ކޮންގެރެސްގެ އިމާރާތުގައި ހިނގި ހަމަނުޖެހުންތަކަށްފަހު މި ރަސްމިއްޔާތަށް ތައްޔާރުވަމުން ދާއިރު އެމެރިކާގެ ނޭޝަނަލް ގާޑުން ގިނަ އަދަދެއްގެ ބަޔަކު ވަނީ މަގުމައްޗަށް ނެރެފައި.- ފޮޓޯ: ރޮއިޓަރސް\nއެމެރިކާގެ އައު ރައީސް ޖޯ ބައިޑަން. ރައީސްކަމުގެ މަޤާމުގެ ހުވާކުރުން އޮންނާނީ މިމަހުގެ 20 ވަނަދުވަހު.- ފޮޓޯ: ރޮއިޓަރސް\nއެމެރިކާގެ އައު ރައީސް ޖޯ ބައިޑަން ހުވާކުރެއްވުމުގެ ރަސްމިއްޔާތައް ވަމުންދާ ތައްޔާރީތަކުގެ ތެރެއިން. މި ރަސްމިއްޔާތުގެ ސަލާމަތީ ކަންކަން ބަލަހައްޓާ އެމެރިކާގެ ނޭޝަނަލް ގާޑުން ކެއުމަށް މަޑުކޮށްލައިގެން.- ފޮޓޯ: ރޮއިޓަރސް\nއެމެރިކާގެ އައު ރައީސް ޖޯ ބައިޑަން ހުވާކުރެއްވުމުގެ ރަސްމިއްޔާތައް ވަމުންދާ ތައްޔާރީތަކުގެ ތެރެއިން. ރަސްމިއްޔާތު އޮންނަ ސައްހައްދު ބެލެހެއްޓުމުގައި މަސައްކަތްކުރާ ސީކްރެޓް ސާރވިސްގެ ސިފައިންގެ މީހަކު.- ފޮޓޯ: ރޮއިޓަރސް\nއެމެރިކާގެ އައު ރައީސް ޖޯ ބައިޑަން ހުވާކުރެއްވުމުގެ ރަސްމިއްޔާތައް ވަމުންދާ ތައްޔާރީތަކުގެ ތެރެއިން. މި ރަސްމިއްޔާތުގެ ސަލާމަތީ ކަންކަން ބަލަހައްޓާ އެމެރިކާގެ ނޭޝަނަލް ގާޑުން ކެއުމަށް ގެނައި ޕިއްޒާތަކެއް ބާލަނީ.- ފޮޓޯ: ރޮއިޓަރސް


ޖޯން އެޑަމްސް - ވިކިޕީޑިއާ\nޖޯން އެޑަމްސް އަކީ އެމެރިކާގެ ދެވަނަ ރައީސެވެ. އޭނާ ރައީސް ކަން ކުރައްވާފައިވަނީ 1797 ން 1801 އަށެވެ. 1800 ވަނަ އަހަރުގެ އިންގިލާބާއި ގުޅިގެން ބޭއްވުނު އިންތިޚާބުގައި ތޯމަސް ޖެފަރސަން އާއި ވާދަ ކުރައްވައި ބަލިވެ ވަޑައިގެންނެވި އެވެ. ޖޯން އެޑަމްސް އަކީ އެެމެރިކާގެ ފުރަތަމަ ރިޔާސީ ދައުރުގެ ނާއިބު ރައީސްކަން ކުރެއްވި ބޭފުޅެކެވެ. ނާއިބު ރައީސް ކަމުގައި 1789ން 1797 އަށް ހުންނެވި އެވެ.\nއެމެރިކާގެ ދެވަނަ ރައީސް\nމާރޗް41797 – މާރޗް41801\nއޮކްޓޯބަރު 30، 1735\nބްރެއިން ޓްރީ، މާސަޗޫސިޓްސް\nޖުލައި41826 (90 އަހަރުގައި)\nބްރެއިން ޓްރީ, މާސަޗޫސިޓްސް\nގާނޫނީ ވަކީލުކަން (ގާނޫނީ ވަކީލެއް)\n30 އޮކްޓޯބަރު 1735 ގައި އުފަންވެ ވަޑައިގަތް ޖޯން އެޑަމްސް އަކީ އެމެރިކަން އިންގިލާބުގައި މާސަޗޫސެޓްސްގައި ހުންނެވި ސްޕަންސަރ އެވެ. އަދި 1770ގައި މާސަޗޫސިޓްސްގެ ޑިޕްލޮމެޓަކަށް ހަމަޖެހުނެވެ. 1776 ގައި އެމެރިކާ މިނިވަން ކުރުމަށްޓަކައި ޖޯޖް ވޮޝިންގޓަން އާއި ގުޅިވަޑައިގަތް ބުރަ މަސައްކަތްތަކެއް ކުރެއްވި އެވެ. ތޯމަސް ޖެފަރސަން ވިސްނަވާގޮތުން ޖޯން އެޑަމްސް އަކީ ކްލޯސަސް އޮފް އިންޑިޕެންޑެންސް އެވެ. ލިޔުންތެރިއެއްގެ ހައިސިއްޔަތުން އެމެރިކާގެ ސިޔާސީ ނިޒާމް ބައްޓަން ކުރުމަށް ތަފާތު ޚިޔާލުތައް ޖޯން އެޑަމްސް ދެއްވާފައި ވެއެވެ.\n3 ކޮންޓިނެންޓަލް ކޮންގްރެސް\n5 ގާނޫނީ ޚިޔާލުތައް\n6 ނައިބު ރައީސްކަން\n7 1796ގެ އިންތިޚާބު\n8.2 އާ ރިޔާސީ އިންތިޚާބު\n8.3 ރައީސް ކަމުގައި ކުރެއްވި މުހިއްމު ބައެއް ކަންތައްތައް\n8.4 ރައީސް ކަމުގައި ހުންނަވައި ދެއްވި ތަގްރީރުތައް\n8.5 ޖޯން އެޑަމްސް އެކުލަވާލި ކެބިނެޓް\n9 ރައީސް ކަމަށްފަހު\n11 ދީނީ ތަޞައްވުރު\nޖޯން އެޑަމްސް އުފަންވެފައިވަނީ 22 އޮކްޓޯބަރު 1735ގައި ކަމަށް ބައެއް ލިޔުން ތަކުގައި ވާއިރު އަނެއްބައި ލިޔުންތަކުގައި އޮކްޓޯބަރު 30 އަދި އޮކްޓޯބަރު 19 ކަމަށް ވެސް ލިޔެފައި ވެއެވެ. ޖޯން އެޑަމްސް އަކީ އާއިލާގެ3ފިރިހެން ބޭފުޅުންގެ ތެރެއިން އެންމެ ދޮށީ ބޭފުޅާ އެވެ. އޭނާ އުފަންވީ މާސަޗޫސިޓްސްގެެ ބްރެއިންޓްރީ އޭ ކިޔުނު އަވަށަކަށެވެ. 1792ގައި މިއަވަށްވަނީ މާސަޗޫސިޓްސްގެ ކްއިންސީ އަވަށުގެ ބައެއްގެ ގޮތުގައި ހަމަޖެހިގެން ގޮސްފައެވެ. ޖޯން އެޑަމްސް އުފަންވި ތަނަކީ މިހާރު އެޑަމްސް ނޭޝަނަލް ހިސްޓޮރިކަލް ޕާރކްގެ ބައެކެވެ. ޖޯން އެޑަމްސް ގެ ބައްޕަ ހެންރީ އެޑަމްސް އަކީ އިގިރޭސި ވިލާތުން މާސަޗޫސިޓްސް އަށް ހިޖުރަކުރި މީހެކެވެ.\nޖޯން އެޑަމްސް ގެ އުމުރުން 15 އަހަރުގައި ހާރވަޑް ކޮލެޖް އަށް ކިޔަވަން ދިޔައެވެ. ތިއޮލޮޖީ އިން ޑިގްރީ އެއް ޙާޞިލް ކުރުމުގެ ބަދަލުގައި އެކަން ދޫކޮށް ގާނޫނީ ދާއިރާ އަށް ލޯޔަރަކަށްވެ ވަޑައިގަތެވެ. 1755ގައި ހާރވަޑް ކޮލެޖުން ދަސްވެނިވުމަށްފަހު ދެތިން އަހަރު ވޯކެސްޓަރ ގެ ސުކޫލެއްގައި ކިޔަވައި ދިނުމަށް އުޅުނެވެ. އެއަށްފަހު ޖޭމްސް ޕުޓްނާމްގެ ލޯ ފާރމްގައި ގާނޫނީ ދާއިރާއިން ޢަމަލީ ތަޖުރިބާ ޙާޞިލް ކުރެއްވި އެވެ.\n1764 ގައި ޖޯން އެޑަމްސް އާއި، މާސަޗޫސިޓްސްގެ ވޭމައުތުގައި ހުންނެވި ކޮންގްރެގޭޝަނަލް މިނިސްޓަރުގެ ދަރި ކަނބަލުން އަބީޖައިލް ސްމިތު އާއި ކައިވެނި ކުރެއްވި އެވެ. އެދެމަފިރިންނަށް6ކުދިން ލިބިލެއްވި އެވެ. އެއީ އަބީޖައިލް، ޖޯން ކްއިންސީ، ސުސާނާ، ޗާރލްސް، ތޯމަސް ބޯއިލްސްޓަން، އަދި އެލިޒަބަތު އެވެ. އެލިޒަބަތު ވަނީ ވިހެއުމުގެ ތެރޭގައި މަރުވެފައެވެ. ދެވަނަ ދަރިކަލުން ޖޯން ކްއިންސީ އެޑަމް އަކީ އެމެރިކާގެ6ވަނަ ރައީސެވެ.\nޖޯން އެޑަމްސް މަޝްހޫރު ވެގެންދިޔައީ އިގިރޭސިންގެ ޓެކްސް ނެގުމާއި އެއާ ބެހޭގޮތުން ގަވާއިދުތައް ހެއްދެވުމަށް ތައްޔާރު ކުރެއްވި ލިޔުންތަކުގެ ސަބަބުންނެވެ. 1774ގައި ޖޯން އެޑަމްސް ކޮންޓިނެންޓަލް ކޮންގްރެސްގައި ބައިވެރިވި އެވެ.2ޖުލައި 1776 ގައި ޑެކްލަރޭޝަން އޮފް އިންޑިޕެންޑެންސް ކޮންގްރެސް ގައި ގަބޫލުކުރި އެވެ.\nއެޑަމްސް ގެ ކެބިނެޓް\nރައީސް ޖޯން އެޑަމްސް 1797 – 1801\nނައިބު ރައީސް ތޯމަސް ޖެފަރސަން 1797 – 17801\nސެކްރެޓަރީ އޮފް ސްޓޭޓް ޓިމޮތީ ޕިކެރިންގ 1797 – 1800\nޖޯން މާރޝަލް 1800 – 1801\nސެކްރެޓަރީ އޮފް ޓްރެޝަރީ އޮލިވަރ ވޮލްކޮޓް 1797 – 1801\nސެމުއެލް ޑެކްސްޓަރ 1801 –\nސެކްރެޓަރީ އޮފް ވަރ ޖޭމްސް މެކް ހެންރީ 1796 – 1800\nސެމުއެލް ޑެކްސްޓަރ 1800 – 1801\nއެޓަރނީ ޖެނެރަލް ޗާލްސް ލީ 1797 – 1801\nޕޯސްޓް މާސްޓަރ ޖެނެރަލް ޖޯސެފް ހެބަރޝަމް 1797 – 1801\nSecretary of the Navy ބެންޖަމިން ސްޓޮޑާރޓް 1798 – 1801\nޖޯން އެޑަމްސް އަކީ 1765 ގައި ބޭއްވި ސްޓޭމްޕް އެކްޓް އާ ފާޅުގޮތެއްގައި ދެކޮޅު ހެއްދެވި ފަރާތެެކެވެ. މާސަޗޫސިޓްސްގެ ގާނޫނު ހަދާ މަޖުލީހުގެ މެންބަރުންނަށް ބްރެއިންޓްރީގެ އަހުލުވެރިންގެ ފަރާތުން ފޮނުވި ކަންތައްތައް ޑްރާފްޓްކޮށް ތައްޔާރު ކުރެއްވީ ޖޯން އެޑަމްސް އެވެ. ޖޯން އެޑަމްސް ތައްޔާރުކުރި މި ކަންތައްތައް ވެގެންދިޔައީ އެހެން ސްޓޭޓްތަކުގެ އަވަށްތަކުގެ އަހުލުވެރިންނަށް އެފަދައިން ޢަމަލު ކުރުމަށް ލިބުނު ނަމޫނާ މޮޑެލް އަކަށެވެ.\nއޮގަސްޓް 1765 ގައި ބޮސްޓަން ގެޒެޓް ކިޔާ މަޖައްލާ އެއްގައި ޖޯން އެޑަމްސް ގެ ފާހަގަކުރެވޭ ތަފާތު4ލިޔުމެއް ޝާއިޢުކޮށްފައި ވެއެވެ. މިލިޔުންތަކުގައި ސްޓޭމްޕް އެކްޓާއި ދެކޮޅު ހެއްދެވީ ކީއްވެގެންކަން ޖޯން އެޑަމްސް ބަޔާންކޮށް ދެއްވާފައި ވެއެވެ.\n1774ން 1778 އަށް ކޮންޓިނެންޓަލް ކޮންގްރެސްގައި މާސަޗޫސިޓްސްގެ ފަރާތުން ބައިވެރިވެފައިވަނީ ޖޯން އެޑަމްސް އެވެ. ކޮންޓިނެންޓަލް ކޮންގްރެސް ގައި ފެށުނީއްސުރެ ޖޯން އެޑަމްސް ގެ ވާހަކަ ބިނާކޮށްފައި އޮތީ އިގިރޭސީންގެ ބާރުގެ ދަށުން ވަކިވެ، އަމިއްލަ ދައުލަތެއްގެ ގޮތުގައި އެމެރިކާ ދެމިއޮތުމުގެ މައްޗަށެވެ.\n15 މެއި 1776 ގައި އެމެރިކާގެ ކޮންމެ ސްޓޭޓަކުންވެސް އެސްޓޭޓެއްގެ ދުސްތޫރުތައް އެކުލަވާލުމަށް ކޮންޓިނެންޓަލް ކޮންގްރެސް ގައި ނިންމުނެވެ. މިއަދު ޑެކްލަރޭޝަން އޮފް އިންޑިޕެންޑެންސް ސިފަކުރެވެނީ އިންގިލާބީ ބޮޑު ހަރަކާތެއްގެ ގޮތުގައެވެ. އަދި ކޮންގްރެސްގައި ކުރިން ބުނި ނިންމުންތައް ކަނޑައެޅިފަހުން އެކި ސްޓޭޓްތަކުން މަންދޫބުން އެއްތަނަކަށް އެއްވެ، ގައުމު ހިންގާނޭ ރަގަޅު ދުސްތޫރީ އޮނިގަނޑެއް ބިނާކުރުމަށް މަސައްކަތް ކޮށްފައި ވެއެވެ.\nކޮންޓިނެންޓަލް ކޮންގްރެސް ގައި މިނިސްޓަރ އޮފް ޕްލެނިޕޮޓެންޝަރީ ގެ މަގާމަށް ޖޯން އެޑަމްސް ހޮވުނެވެ. މިމަގާމްގެ ހުންނަ ބޭފުޅެއްގެ ބޭނުމަކީ އިގިރޭސި ސަރުކާރާއި އެކު، ޞުލްޙަޔާއި ވިޔަފާރީގެ އެއްބަސްވުން ތަކުގައި އެމެރިކާގެ ފަރާތުން ވާހަކަ ދައްކައި އެމެރިކާ ތަމްސީލު ކޮށްދިނުމެވެ. އެގޮތުން އިގިރޭސިންނާއި ވާހަކަ ދެއްކުމަށް 1779ގައި އެގައުމަށް ޖޯން އެޑަމްސް ގޮސްފައި ވެއެވެ.\nޖޯން އެޑަމްސް އަށް އެހީތެރިވުމަށް ތޯމަސް ޖެފަރސަން، ބެންޖަމިން ފްރެންކްލިން، ޖޯން ޖޭ ، އަދި ހެންރީ ލައުރެންސް ކަނޑައެޅުނެވެ. އަދި އިގިރޭސިންނާއި އެކު ބޭއްވި ވާހަކަ ތަކުގައި މައި ދައުރެއް އަދާކުރީ ޖޯން އެޑަމްސް، ޖޯން ޖޭ، އަދި ބެންޖަމިން ފްރެންކްލިން އެވެ. ފަރަންސޭސިންނާއި ވާހަކަ ދެއްކުމުގެ ބަދަލުގައި ޖޯން އެޑަމްސް ގެ ޓީމުން ސީދާ އިގިރޭސި ކޮމިޝަނަރާއި ބައްދަލުކޮށް ވާހަކަތައް ބޭއްވި އެވެ.\nމިވާހަކަ ތަކުގައި އެޓްލާންޓިކް ކަނޑުގެ އައްސޭރީގައި އެމެރިކާ މީހުންނަށް މަސްވެރިކަން ކުރުމުގެ ޙައްގު ލިބެން ޖެހޭނެ ކަމަށް ޖޯން އެޑަމްސް ބުނެފައި ވެއެވެ. އިގިރޭސިންނާއި އެކު ބޭއްވި ވާހަކަ ތަކުގައި މިސިސިޕީ ކޯރުގެ އިރުން އޮތް ބިންތަކުގެ ތެރެއިން ފްލޮރިޑާ ފިޔަވައި އެހެން ބިންތައް އެމެރިކާ އަށް ލިބުމުގެ އެއްބަސްވުމުގައި ސޮއިކުރެވުނީ 30 ނޮވެެންބަރު 1782 ގައެވެ. ފްލޮރިޑާ ލިބުނީ ސްޕޭން އަށެވެ. މިވާހަކަތަކުގެ ކުރިން ޖޯން އެޑަމްސް ނެދަލޭންޑް އަށް ގޮސްފައި ވެއެވެ.\nނެދަލޭންޑް އަކީ ޔޫރަޕްގެ ގައުމުތަކުގެ ތެރެއިން އެންމެ ފުރަތަމަ އެމެރިކާ ދައުލަތެއްގެ ގޮތުގައި ގަބޫލުކޮށް އެމްބެސެޑަރު ކަނޑައެޅި ގައުމެވެ. އަދި ނެދަލޭންޑަށް އެމެރިކާ އިން ކަނޑައެޅި ފުރަތަމަ ސަފީރަކީ ވެސް ޖޯން އެޑަމްސް އެވެ. އޮކްޓޯބަރު 1782 ގައި ނެދަލޭންޑާއި އެމެރިކާ އާއި ދެމެދު ޓްރީޓީ އޮފް އެމިޓީ އެންޑް ކޮމާރސް އޭ ކިޔުނު އެއްބަސްވުމުގައި ސޮއިކުރެވުނެވެ. ނެދަލޭންޑްގައި ޖޯން އެޑަމްސް ހުންނެވި ގެއަކީ ބޭރުގައުމެއްގައި އެމެރިކާ އިން ހުޅުވި ފުރަތަމަ އެމްބަސީ ނުވަތަ ސަފާރާ ކަމަށް ވެގެން ދިޔައެވެ. 1785 ގައި އެމެރިކާއިން އިގިރޭސި ވިލާތެއް ކަނޑައެޅި ފުރަތަމަ ސަފީރަކަށް ޖޯން އެޑަމްސް ހަމަޖެހިގެން ދިޔައެވެ.\nމާސަޗޫސިޓްސްގެ އާ ދުސްތޫރު 1780 ވަނަ އަހަރު ތަޞްދީގުކޮށް ލިޔުނީ ޚުދު ޖޯން އެޑަމްސް އަމިއްލަ ނަފްސަށެވެ. ލަންޑަންގައި ހުރެ ޖޯން އެޑަމްސް އެމެރިކާ ސަރުކާރުގެ ދުސްތޫރު ހިމާޔަތްކުރުން މިސުރުޚީ އަށް ރިޕޯޓެއް ލިޔެ ޝާއިޢު ކޮށްފައިވެއެވެ. ޖޯން އެޑަމްސް ގެ ހަޔާތުގައި އަޅުން ގަނެގެން އަޅުން ލައްވައި މަސައްކަތް ކުރެއްވުމަށް ލޯބި ކުރައްވާފައެއް ނުވެއެވެ. އަދި ކަޅު ނަސްލުގެ މީހުން ސިފައިންގެ ގޮތުގައި އިންގިލާބުގައި ހަރަކާތްތެރިވުމާ ޖޯން އެޑަމްސް ވަނީ އިދިކޮޅު ހައްދަވާފައެވެ.\n1789 ވަނަ އަހަރު ރިޔާސީ އިންތިޚާބުގައި ދެވަނަ ހޯއްދަވައިގެން އެމެރިކާގެ ފުރަތަމަ ރިޔާސީ ދައުރުގެ ނައިބު ރައީސެއްގެ މަގާމް ޖޯން އެޑަމްސް އަށް ލިބިވަޑައިގެންނެވި އެވެ. އަދި 1792 ވަނަ އަހަރު އަލުން މިމަގާމަށް ހޮވި ވަޑައިގަތެވެ. ސިޔާސީ ޕާޓީތައް އުފެދުމާއި ގުޅިގެން ޖޯން އެޑަމްސް ގުޅި ލެއްވީ ފެޑެރަލިސްޓް ޕާޓީ އާއި އެވެ. ފެޑެރަލިސްޓް ޕާޓީ އުފެއްދެވި އެލެގްޒެންޑަރ ހެމިލްޓަން އާއި ޖޯން އެޑަމްސް ގެ ގުޅުން އެއްވެސް ދުވަސްވަރެއްގައި އެހާ ރަގަޅެއް ނޫން ކަމުގައި ބުނެވެއެވެ. ނަމަވެސް ޖޯން އެޑަމްސް މަގާމުގެ ގޮތުން އިސްވުމުގެ ސަަބަބުން 1796ގެ ރިޔާސީ އިންތިޚާބުގައި ޑިމޮކްރެޓިކް ރިޕަބްލިކަން ޕާޓީގެ ރިޔާސީ ކެންޑިޑޭޓް ތޯމަސް ޖެފަރސަން އާއި ވާދަކުރައްވާނެ ބޭފުޅަކަށް ފެޑެރަލިސްޓް ޕާޓީގެ ފަރާތުން ޖޯން އެޑަމްސް ހަމަޖެހިގެން ދިޔައެވެ.\nގެ ރިޔާސީ އިންތިޚާބުގައި ފެޑެރަލިސްޓް ޕާޓީގެ ކެންޑިޑޭޓަކީ ޖޯން އެޑަމްސް އެވެ. މީގެ އިތުރުން ދެކުނު ކެރޯލީނާގެ ގަވަރުނަރު ތޯމަސް ޕިކްނޭ ވެސް ފެޑެރަލިސްޓް ޕާޓީގެ ކެންޑިޑޭޓެއްގެ ގޮތުން ރިޔާސީ އިންތިޚާބުގައި ވާދަ ކުރެއްވި އެވެ. ފެޑެރަލިސްޓުން ބޭނުންވީ ޖޯން އެޑަމްސް ރިޔާސީ އިންތިޚާބުގައި ރައީސް ކަމަށް ކުރިމަތި ލައްވައި ތޯމަސް ޖެފަރސަން ބަލިކުރެއްވުމަށެވެ. މީގެ އިތުުރުން ވަރަށް ގިނަ ފެޑެރަލިސްޓުން އެލެގްޒެންޑަރ ހެމިލްޓަން ފެޑެރަލިސްޓުންގެ ކެންޑިޑޭޓަކަށް ހަމަޖެހުމަށް ބޭނުންވި އެވެ. ނަމަވެސް ހެމިލްޓަން އުފަން ގައުމުގައި އެވަގުތު ދިރި ނޫޅޭތީ އޭނާ އަށް އެފުރުޞަތު ގެއްލުނެވެ.\nރިޔާސީ އިންތިޚާބުގެ ދުވަސްވަރު ޖޯން އެޑަމްސް ހުންނެވީ އުފަން އަވަށް މާސަޗޫސިޓްސްގެ ކްއިންސީ ގައެވެ. އޭނާ ބޭނުންވީ ހަމަޖެހިލައިގެން ހުރެ އިންތިޚާބު ކުރިއަށްދާ ގޮތް ބެލުމަށެވެ. ނަމަވެސް ފެޑެރަލިސްޓް ޕާޓީ އިން ވަރަށް ވަރުގަދަ އަށް ޖޯން އެޑަމްސް އަށް ކެމްޕޭން ކޮށްފައިވެއެވެ. އިންތިޚާބުގައި ޖޯން އެޑަމްސް އަށް ކުރި ލިބުނީ އެންމެ3ވޯޓް ކުރިހޯދައިގެންނެވެ. އިންތިޚާބީ ވޯޓްގައި ޖޯން އެޑަމްސް 71 ވޯޓް ހޯއްދެވިއިރު ޖެފަރސަން ލިބިވަޑައިގަތީ 68 ވޯޓެވެ. ޖެފަރސަން އަކީ ޖޯން އެޑަމްސް ރިޔާސީ ދައުރުގެ ނައިބު ރައީސެވެ. އަދި ޖޯން އެޑަމްސް އަށްފަހު އެމެރިކާގެ 3ވަނަ ރައީސްގެ ގޮތުގައި ރައީސްކަމަށް އިސްވި ބޭފުޅާ ވެސް މެއެވެ.\nއެމެރިކާގެ ރައީސެއްގެ ހައިސިއްޔަތުން ޖޯން އެޑަމްސް ވިސްނުން ގެންގުޅުއްވީ ފަރަންސީސި އަދި އިގިރޭސިންގެ ވަކިތަކުން ދުރުވެ، ވޮޝިންގޓަން ގެންގުޅުއްވި ސިޔާސަތު ދެމެހެއްޓުމަށް ޓަކައެވެ. އިގިރޭސިންނާއި އެކު ހެދި ޖޭ ޓްރީޓީ ގެ އެއްބަސްވުމަށްފަހު ފަރަންސީސިން އެމެރިކާގެ ވިޔަފާރި ބޯޓްތައް ހިފަހައްޓަން ފެށިއެވެ.\nޖޯން އެޑަމްސް މަސައްކަތް ކޮށްފައިވަނީ ވޮޝިންގޓަންގެ އުޞޫލްތަކާއި އެއްގޮތަށް ޖުމްހޫރީ ވެރިކަމެއް މިސާލެއް ދެއްކެވުމަށް ކަމަށްވުމާއެކު އޭނާގެ ވެރިކަމުގައި އެއްވެސް ކަހަލަ ސިޔާސީ ފަޟީޙަތެއް ކުރިމަތި ވެފައެއް ނުވެއެވެ. ބައެއް ތާރީޚީ މުޙައްލިލުން ދެކެލައްވާގޮތުން ޖޯން އެޑަމްސް ހެއްދެވި އެންމެ ބޮޑު ގޯހަކީ ޖޯން އެޑަމްސް އަމިއްލައަށް އިޚްތިޔާރުކުރި ކެބިނެޓްގެ ބަދަލުގައި އެލްގްޒެންޑަރ ހެމިލްޓަން އިޚްތިޔާރު ކުރި ކެބިނެޓެއް ދެމެހެއްޓެވުން ކަމެެވެ.\nއެމެރިކާގެ ރިޔާސަތުގައި ޖޯން އެޑަމްސް ހޭދަކުރެއްވި މުއްދަތުގެތެރޭގައި އިގިރޭސިންނާއި ފަރަންސީސިންގެ ދެމެދުގައި ހަގުރާމަ ދިޔައީ ކުރެވެމުންނެވެ. ޖޯން އެޑަމްސް އާއި ފެޑެރަލިސްޓުން އިގިރޭސިންގެ ކޮޅަށް ޖެހުނު އިރު ތޯމަސް ޖެފަރސަން އާއި، ޑިމޮކްރެޓިކް ރިޕަބްލިކަންސް އޮތީ ފަރަންސީސިންގެ ކޮޅަށް ޖެހިފައެވެ. 1798 ގައި ފަރަންސީސިންނާއި އެމެރިކާ އާއި ދެމެދު ކްއޭސީ-ހަގުރާމަ ހިނގި އެވެ. އަދި 1798 ގައި އެލައިން އެންޑް ސެޑިޝަން އެކްޓްސް ގައި ޖޯން އެޑަމްސް ސޮއި ކުރިއެވެ.\nބަޔާންކުރެވުނު އެކްޓް ތައް ވަނީ ތަފާތު ވަކި4ބަޔަކަށް ބަހާލެވިފައެވެ. އެބައިތައް ތިރީގައި މިވަނީ އެވެ.\nނިއުޓްރަލައިޒޭޝަން އެކްޓް - ސޮއިކުރެވުނީ ކުރެވުނީ 18 ޖޫން 1798\nއެލައިން ފްރެންޑް އެކްޓް - ސޮއިކުރެވުނީ 24 ޖޫން 1798\nއެލައިން އެނެމީޒް އެކްޓް - ސޮއިކުރެވުނީ6ޖުލައި 1798\nސެޑިޝަން އެކްޓް - ސޮއިކުރެވުނީ 14 ޖުލައި 1798\nނިއުޓްރަލައިޒޭޝަން އެކްޓްގެ ދަށުން އެމެރިކާ އަށް އުފަންވާ ބޭރުމީހުންނަށް އެމެރިކާގެ ދޭސީއަކަށްވުމަށް ހޭދަކުރަން ޖެހޭ މުއްދަތު 14 އަހަރަށް އިތުރުވެގެން ދިޔައެވެ. އެލައިން ފްރެންޑް އެކްޓް އަދި އެލައިން އެނެމީޒް އެކްޓްގެ ދަށުން އެމެރިކާ އަށް ނުރައްކަލެއް ކަމަށް ގަބޫލު ކުރެވޭ މީހެއް ކަމަށް ހީވާނަމަ އެމީހަކު އަބުރާ އެމެރިކާއަށް ނާދެވޭގޮތަށް ފޮނުވާލުމުގެ ބާރު ރައީސަށް ލިބިދެއެވެ. ސެޑިޝަން އެކްޓްގެ ދަށުން ފެޑެރަލް ސަރުކާރަށް ޢާންމުންގެ ތެރޭގައި ފާޑުކިޔާ މީހުން ގާނޫނީގޮތުން ކުށްވެރި ވެއެވެ. އަދި އަދަބެއްގެ ގޮތުން 5-2 އަހަރާއި ދެމެދުގެ މުއްދަތަށް ޖަލަށްލުމާއި، 5-2 ހާހާއި ދެެމެދުގެ އަދަދަކަށް އެމެރިކާގެ ޑޮލަރުން ޖޫރިމަނާ ކުރުން ހިމެނެއެވެ.\nއާ ރިޔާސީ އިންތިޚާބުEdit\n1799 ވަނަ އަހަރު ޖޯޖް ވޮޝިންގޓަން އަވަހާރަވުން ވެގެންދިޔައީ ފެޑެރަލިސްޓުންނަށް ލިބުނު ވަރަށް ބޮޑު ގެއްލުމަކަށެވެ. 1800 ވަނަ އަހަރު ގެ ރިޔާސީ އިންތިޚާބުގައި ޖޯން އެޑަމްސް ބަލިވެގެންދިޔައީ ވަރަށް ހަނިގޮތަކަށް އިންތިޚާބީ ވޯޓްގައި ނާކާމިޔާބު ވެގެންނެވެ. ބުނެވޭގޮތުގައި އެއިންތިޚާބުގައި ބަލިވުމުގައި ފެޑެރަލިސްޓުން މަތީ ބައެއް ބޭފުޅުން ޖޯން އެޑަމްސް އިދިކޮޅަށް ތިއްބެވުން ހިމެނެއެވެ. މިއިންތިޚާބުގައި ޖެފަރސަން ކާމިޔާބުކުރެއްވީ އެންމެ 8 ވޯޓްގެ ތަފާތަކުން ކުރި ހޯދައިގެންނެވެ.\nރައީސް ކަމުގައި ކުރެއްވި މުހިއްމު ބައެއް ކަންތައްތައްEdit\nއެމެރިކަން ނޭވީ އުފެއްދެވުން\nފަރަންސޭސި ވިލާތާއި ދެމެދު ކްއޭސީ ހަގުރާމަ ހިނގުން\nއެލައިން އެންޑް ސެޑިޝަން އެކްޓްސް ގައި ސޮއިކުރުން\nޑިޕްލޮމެޓިކުންގެ އެހީގައި ފަރަންސޭސި ވިލާތާއި ދެމެދު ހިނގި ހަގުރާމަ ނިންމެވުން\nރައީސް ކަމުގައި ހުންނަވައި ދެއްވި ތަގްރީރުތައްEdit\nރައީސްކަމަށް އިސްވެ ދެއްވި ތަގްރީރު -4މާރޗް 1797\nފުރަތަމަ ސްޓޭޓް ޔޫނިއަންގެ ތަގްރީރު - 22 ނޮވެންބަރު 1797\nދެވަނަ ސްޓޭޓް ޔޫނިއަންގެ ތަގްރީރު - 8 ޑިސެމްބަރު 1798\nތިންވަނަ ސްޓޭޓް ޔޫނިއަންގެ ތަގްރީރު -3ޑިސެމްބަރު 1799\nހަތަރުވަނަ ސްޓޭޓް ޔޫނިއަންގެ ތަގްރީރު - 22 ނޮވެންބަރު 1800\nޖޯން އެޑަމްސް އެކުލަވާލި ކެބިނެޓްEdit\n1800 ވަނަ އަހަރު އިންތިޚާބު ތޯމަސް ޖެފަރސަން ކާމިޔާބު ކުރެއްވުމާއި ގުޅިގެން ޖޯން އެޑަމްސް އެބުރި އޭނާގެ އަވަށް ކްއިންސީ އަށް ދިޔައެވެ. ތޯމަސް ޖެފަރސަންގެ ރައީސްކަމަށް ހަވާލުވުމަށް ބޭއްވުނު ހަފްލާ އަކަށް ޖޯން އެޑަމްސް ޙާޟިރެއް ނުވެއެވެ. 1812 ވަނަ އަހަރު ޖެފަރސަން އާއި ޖޯން އެޑަމްސް އާއި ދެމެދު އޮތް ނުތަނަވަސް ފިލުވާލައި ތޯމަސް ޖެފަރސަން އާއި ރަހުމަތްތެރިކަން ގާއިމް ކުރިއެވެ. ޖޯން އެޑަމްސް ފޮނުވި ސިޓީ އަށް ފަހު ޖެފަރސަން ޖޯން އެޑަމްސް އާއި ރަހުމަތްތެރިކަން ގާއިމްކޮށް، ދާއިމީ ރަހުމަތްތެރި އަދި ލަފާދޭ މީހެއްގެ ގޮތުގައި ގަބޫލު ކުރިއެވެ.\nޖޯން އެޑަމްސް އަވަހާރަވުމުގެ 16 މަސް ކުރިން އެމެރިކާގެ6ވަނަ ރައީސް ކަމަށް ޖޯން އެޑަމްސް ގެ ދެވަނަ ދަރިކަލުން ޖޯން ކްއިންސީ އެޑަމްސް އިސްކުރެވުނެވެ. 2001 ގައި އެމެރިކާގެ ރައީސް ކަމަށް ޖޯޖް ވޯލްކަރ ބުޝް އިސްވުމާއި ހަމައަށް ޖޯން ކްއިންސީ އެޑަމްސް ވެފައިވަނީ އެމެރިކާގެ ތާރީޚްގައި ރައީސްކަން ކުރެއްވި ބޭފުޅެއްގެ ދަރިއެއްގެ ގޮތުގައި ރައީސްކަމަށް އެރުއްވި ފުރަތަމަ ބޭފުޅާގެ ގޮތުގައެވެ.\nޖޯން އެޑަމްސް އަވަހާރަވީ4ޖުލައި 1826 ގައި ކްއިންސީގައި ހުރި އޭނާގެ އަމިއްލަ ގެކޮޅުގައެވެ. ޖޯން އެޑަމްސް އެންމެ ފަހު ބަހަކަށް ބުނެފައިވަނީ ތޯމަސް ޖެފަރސަން ސަލާމަތްވާހުށި! މިހެންނެވެ. އެކަމަކު ޖޯން އެޑަމްސް މިހެން ބުނިއިރު އެދުވަހުގެ ތަންކޮޅެއް ކުރީގެ ވަގުތެއްގައި ޖޯން އެޑަމްސް ގެ ސިޔާސީ ވާދަވެރިޔާ، ދުވަސްވީ ރަހުމަތްތެރިޔާ، ތޯމަސް ޖެފަރސަންވަނީ އަވަހާރަ ވެފައެވެ. ތޯމަސް ޖެފަރސަން އަކީ އެމެރިކާގެ 3ވަނަ ރައީސެވެ.\nޖޯން އެޑަމްސްގެ މަހާނަ\nޖޯން އެޑަމްސް ގެ މަހާނަ ނުވަތަ ސަންދޯން ބޭއްވިފައިވަނީ މާސަޗޫސިޓްސްގެ ކްއިންސީގައި ހުންނަ ޔުނައިޓެޑް ފަސްޓް ޕެރިޝް ފައްޅީ ގައެވެ. 2001 ގައި ރޮނާލްޑް ރޭގަން އަވަހާރަ ވުމާއި ހަމައަށް އެންމެ ދިގު މުއްދަތަކަށް ދިރި ދުނިޔޭގައި ހުންނެވި އެމެރިކާގެ ރައީސްކަން ކުރެއްވި ބޭފުޅާގެ ލަގަބު އޮތީ ޖޯން އެޑަމްސް އަށެވެ. އެއީ 90 އަހަރާއި 247 ދުވަހެވެ. އެހެން ކަމުން މިރިކޯޑް 175 އަހަރު ވަންދެން ޖޯން އެޑަމްސް އަށް ލިބިފައި އޮތެވެ. އޭގެ ފަހުން މިރިކޯޑް ވަނީ ގެރަލްޑް ފޯރޑް އަށް ލިބިފައެވެ. 26 ޑިސެމްބަރ 2006 ގައި ގެރަލްޑް ފޯރޑް އަވަހާރަވި އިރު އުމުރު ފުޅަކީ 93 އަަހަރާއި 165 ދުވަހެވެ.\nޖޯން އެޑަމްސް އަކީ ކޮންގްރެގޭޝަނަލިސްޓެއްގެ ގޮތުގައި ހުރެފައި ޔުނިޓޭރިއަން އަކަށް ބަދަލުވި ބޭފުޅެކެވެ. އެއީ އެދުވަސް ވަރު ޖޯން އެޑަމްސް އުޅުއްވި ބޮސްޓަންގެ ފައްޅިތައް ޔުނިޓޭރިއަނިޒަމް އަށް ބަދަލުވެގެން ގޮސްފައިވާތީ އެވެ. ކެތޮލިކް ފައްޅިތަކާއި އިދިކޮޅަށް ޖޯން އެޑަމްސް މަސައްކަތް ކުރައްވާފައިވާ ކަމަށް ބުނެވެއެވެ. ޖޯން އެޑަމްސް ބުނެފައިވާ ތަފާތު ބަސްތަކުންނާއި. ލިޔެފައިވާ ތަފާތު ލިޔުންތަކުން އޭނާއަކީ އެތީސްޓެއް ނޫންކަން ވަރަށް ރަގަޅަށް ހާމަވެއެވެ. އެހެންކަމުން އޭނާ އަކީ އެތީސްޓެއްކަމަށް ބުނާބުނުން ގަބޫލުކުރަން ދަތިވެއެވެ.\nޖޯން އެޑަމްސްގެ ޙަޔާތުނާމާ\nޔަހޫދީންގެ އެކުމާފާނުގައި ޖޯން އެޑަމްސް\nހުދުގަނޑުވަރުގެ ވެބްސައިޓްގައި -ޖޯން އެޑަމްސްގެ ޙަޔާތު ނާމާ\nރައީސްކަމަށް އަރައި ދެއްވި ތަގްރީރު\nޖޯން އެޑަމްސްގެ ޢާއިލީ ކަރުދާސްތައް\nޖޯން އެޑަމްސް ލައިބްރަރީ\nLast edited on 16 މެއި 2014, at 07:37\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 މެއި 2014، 07:37 ގައެވެ.


Asia ge enme reethi tharin ge list ge kureegai Lee Min Ho aai BTS adhi EXO ge tharin\nއޭޝިއާގެ އެންމެ ރީތި ތަރިންގެ ލިސްޓުގެ ކުރީގައި ލީ މިން ހޯ އާއި ބީޓީއެސް އަދި އެކްސްއޯގެ ތަރިން\n19 ސެޕްޓެމްބަރ 2020 - 08:54:07\nއޭޝިއާ ސަރަހައްދުގައި ތިބި އެންމެ ރީތި ތަރިންގެ ލިސްޓުގެ ކުރިން ކޮރެއާގެ ފިލްމީ ތަރި، ލީ މިން ހޯ އާއި މަޝްހޫރު ކޭ-ޕޮޕް ބޭންޑް، ބީޓީއެސް އަދި އެކްސްއޯގެ ތަރިން ހިމެނިއްޖެ އެވެ.\nކޮރެއަން ސީރީޒްތަކާއި ކޭ-ޕޮޕް ބޭންޑްތަކަކީ މިހާރު ދިވެހިންގެ އިތުރުން ދުނިޔޭގެ އެކި ކަންކޮޅުތަކުގައި ވެސް ވަރަށް ބޮޑަށް ވައިގައި ހިފާފައިވާ ބޭންޑްތަކެކެވެ.\nކޮރެއާގެ މަޝްހޫރު މުނިފޫހިފިލުވުމުގެ ހަބަރުތައް ގެނެސްދޭ ނޫހެއްގައި ބުނެފައިވާ ގޮތުން، "ކިންގް ޗޮއިސް ވޯޓިން ޕްލެޓްފޯމު" މެދުވެރިކޮށް ސަޕޯޓަރުން މިވަނީ މިއަހަރު، އޭޝިއާ ސަރަހައްދުގައި ތިބި އެންމެ ރީތި 100 ތަރިން ހޮވާފަ އެވެ. އެގޮތުން 104 މިލިއަން މީހުން އެ ވޯޓުގައި ބައިވެރިވެފައިވާ ކަމަށް ބުނެ އެވެ.\nއެ ލިސްޓުގައި ގިނަ އަދަދެއްގެ ކޭޕޮޕް އާޓިސްޓުންނާއި ކޮރެއާގެ އެކްޓަރުން ހިމެނެ އެވެ. އެކަމަކު ލިސްޓުގެ އެންމެ ކުރީގައި ހިމެނެނީ ޗައިނާގެ އެކްޓަރެއްގެ އިތުރުން ލަވަކިޔުންތެރިއެއް ކަމަށްވާ ޒިއާއޯ ޖަންގް އެވެ. އަދި ދެވަނައިގައި ވެސް ޗައިނާގެ އެކްޓަރެއްގެ އިތުރުން ލަވަކިޔުންތެރިއެއް ކަމަށްވާ، ވަންގް ޔިބޫ ހިމެނޭއިރު ތިން ވަނައިގައި ހިމެނެނީ ލީ މިން ހޯ އެވެ. އަދި ހަތަރު ވަނައިގައި އެކްސްއޯގެ ޕާކް ޗަންޔިއޯލް ހިމެނޭއިރު ހަތަރު ވަނައިގައި ހިމެނެނީ ބީޓީއެސްގެ ޖިއޯން ޖަންގްކޫކެވެ.\nއޭގެ އިތުރުން ވެސް ކޮރެއާގެ އެކްޓަރެއް ކަމަށްވާ، ހިއުން ބިން ހިމެނޭއިރު ލަވަކިޔުންތެރިޔާ ކަންގް ޑަނިލް ވެސް ހިމެނެ އެވެ. އަދި ބީޓީއެސްގެ ޕާކް ޖީމިން އާއި އެކްސްއޯގެ އޯސެހުން ވެސް ހިމެނެ އެވެ. އޭގެ އިތުރަށް ވެސް ކޮރެއާގެ ގިނަ ތަރިން އެ ލިސްޓުގައި ހިމެނެ އެވެ.\nކޮރެއާލީ މިން ހޯބީޓީއެސް\nއެމެރިކާޒް ގޮޓް ޓެލެންޓުގައި "ޑައިނަމައިޓް" ހުށަހަޅައިދީފި\nހޮޓަސްޓް ސަމާ ސުޕަސްޓާކަން އަނެއްކާވެސް ބީޓީއެސް އަށް


މުޖުތަމަޢު – DhiSalafiyyah\nތުއްތުކުދީންގެ ހިތްތަކުގައި މާތް ﷲ އާމެދު ލޯބި އުފައްދާނީ ކިހިނެއް؟ (2)\nތުއްތުކުދިންގެ ހިތްތަކުގައި މާތްﷲ އާ މެދު ލޯބިޖެއްސުމަށްޓަކައި މާތްﷲ ސުބްޙާނަހޫ ވަތަޢާލާގެ ޢިލްމުފުޅު އަޅުގަނޑުމެންނާއެކު އަބަދުވެސް ވާކަން ކުދިންނަށް ކިޔައިދެވިދާނެއެވެ. އެގޮތުން ކުދިން ކުރާ ހުރިހާ ކަމެއް އެކަލާނގެ ބައްލަވާ ވޮޑިގެންވާކަން، ކުދިން ދައްކާހާ ވާހަކައެއް އެކަލާނގެ އައްސަވާވޮޑިގެންވާކަން އަދި ކުދިން ހިތަށް އަރާހާ އެއްޗެއްވެސް އެކަލާނގެ ދެނެވޮޑިގެންވާކަން އެކުދިންނަށް ގިނަގިނައިން ހަނދާންކޮށްދިނުމަކީ މުހިއްމުކަމެކެވެ. މިފަދައިން ކުދިންނާ ވާހަކަދައްކައި ކުދިންގެ ސުވާލުތަކަށް ޖަވާބުދީ ހެދުމުން، ﷲ އާ މެދު ކުދިންގެ ތަޞައްވަރު އިތުރަށް ސާފުވެ އެކުދިންގެ ސިކުނޑި…\n04/07/2020 ޢާންމު ލިޔުން, މުޖުތަމަޢުއަލް އުޚްތު ޝާނާ ޢަބްދުލްޙަކީމް\nކުޑަ ދަރިފުޅުގެ ވިސްނުމާއި ބޮންސާއި ގަސް\nލޮބުވެތި މައިންނާއި ބަފައިންނޭވެ! ދަރިންނަކީ ﷲ ސުބުހާނަހޫ ވަތަޢާލާ އަޅުގަނޑުމެންނާ ހަވާލުކުރައްވާ ވަރަށްވެސް ބޮޑު އަމާނާތެކެވެ. އަދި އެކުދިންގެ ހެޔޮގޮތުގައި ތަރުބިއްޔަތު ކުރުމަކީ އަޅުގަނޑުމެންގެ ބޮލުގައި އެޅިފައިވާ ވަރަށް ވެސް ބޮޑު ބުރަ ޒިންމާއެކެވެ. މައުޟޫގައި ބުނެފައިވާ ބޮންސާއި ގަހުގެ ވާހަކަ ގެނެސްފައިވަނީ ވަރަށް މުހިއްމު ބޭނުމަކުއެވެ. ބޮންސާއި ގަހަކީ ދުނިޔޭގެ ބައެއް ގައުމުތަކުގައި ވަރަށް ބުރަ މަސައްކަތުން ހައްދާ ވަރަށް އަގުބޮޑު ގަސްގަހުގެ ބާވަތްތަކަކަށް ކިޔާ ނަމެކެވެ. ވަރަށް މަސައްކަތް ބުރަ، އެހާމެ ފަރުވާތެރިކަމާއި ކެތްތެރިކަމާއެކު…\n03/07/2020 ޢާންމު ލިޔުން, މުޖުތަމަޢުއަލްއަޚް ކައުޘަރު އަޙްމަދު ލަޠީފް\nދަރިން ތަރުބިއްޔަތުކުރުމާގުޅޭ 48 ފައިދާ (5)\n(41) މުސްލިމު ނޫން ޤައުމެއްގައި ދިރިއުޅެމުންދާ މުސްލިމުންނަށް ކުރިމަތިވާ އެންމެބޮޑު އުނދަގޫކަމަކީ: ޞައްޙަ އިސްލާމީ ތަރުބިއްޔަތަކުން ދަރިންނަށް ތަރުބިއްޔަތު ދިނުމެވެ. އަދި މިފަދަ ޤައުމުތަކުގައި ބޮޑެތި ގޮންޖެހުންތަކާ ކުރިމަތިލާންޖެހެއެވެ. އެއީ؛ ޢަޤީދާގެގޮތުން، ނުވަތަ އަޚްލާޤީގޮތުން، ނުވަތަ އިޖްތިމާޢީގޮތުން، ނުވަތަ ތަޢުލީމީގޮތުންފަދަ ގޮތަކުން ކުރިމަތިވާ ގޮންޖެހުންތައްކަމުގައިވީނަމަވެސްމެއެވެ. (42) (ޚާއްޞަގޮތެއްގައި) މުސްލިމު ނޫން ޤައުމެއްގައި ދިރިއުޅޭ މުސްލިމެއްގެ މައްޗަށް ވަނީ: ޞައްޙަ ޢަޤީދާގެ މަތީގައި ދަރިން ތަރުބިއްޔަތުކުރުމެވެ. އެއީ؛ ޝުބުހަތަކުންނާއި،() ޝަހުވަތްތަކުން ރައްކާތެރިކޮށްދިނުމުގެ މައިގަނޑު އަޞްލެވެ. (43) (ޚާއްޞަގޮތެއްގައި) މުސްލިމު…\n30/06/2020 ޢާންމު ލިޔުން, މުޖުތަމަޢުއައްޝައިޚް މުޙައްމަދު ސިނާން\nދަރިން ތަރުބިއްޔަތުކުރުމާގުޅޭ 48 ފައިދާ (4)\n(31) އިޖްތިމާޢީގޮތުން ކުއްޖާގެ ހުނަރުތައް ކުރިއަރުވައިދޭނޭ މުހިއްމު ކަންކަމުގެ ތެރޭގައި: * ކުއްޖާގެ ކިބައިގައި އިޖްތިމާޢީ ވިސްނުންތެރިކަން ކުރިއެރުވުން: މިކަމަކީ އެހެންމީހުންނާ ގުޅުންބަދަހިކުރުމުގެ ޤާބިލުކަމަށް އެހީތެރިވެދޭނެކަމެކެވެ. އަދި އެބައިމީހުންގެ ޝުޢޫރުތައް ދެނެގަތުމާއި، އެބައިމީހުންނަށް ޖަވާބުދާރީވުމަށްވެސް އެހީތެރިވެދޭނެކަމެކެވެ. * އިޙްތިރާމުކުރުމާއި، އަމިއްލައަށް ކަންކަންކުރުމާއި، މަތިވެރިކަމުގެ އިޙްސާސްކުރުމާއި، ނަފްސަށް އިތުބާރުކުރުމާއި، އަމިއްލަ ނަފްސަށާއި އަމިއްލަ އިސްތިޤްލާލުކަމަށް ބަރޯސާވުން: އެއީ ބޭނުންވާ ކަންކަން ހޯދުމުގައްޔާއި، ކުޅޭތަކެއްޗާއި ހެދުން އިޚްތިޔާރުކުރުމާއި، އެކުގައިއުޅޭ ކުދިންނާ ޖެހޭ މައްސަލަތައް އަމިއްލައަށް ޙައްލުކުރުމުގައްޔާއި، ކާތަކެތި ތައްޔާރުކުރުމާއި، ކުނިވަށިގަނޑަށް…\n29/06/2020 ޢާންމު ލިޔުން, މުޖުތަމަޢުއައްޝައިޚް މުޙައްމަދު ސިނާން\nތުއްތުކުދީންގެ ހިތްތަކުގައި މާތް ﷲ އާމެދު ލޯބި އުފައްދާނީ ކިހިނެއް؟ (1)\nތުއްތުކުދިންނަކީ މާތްﷲ އަޅުގަނޑުމެންގެ އަތްމައްޗަށް ދޫކުރައްވާފައިވާ ވަރަށް ވެސް ބޮޑު އަމާނާތެކެވެ. ފުރަތަމަ ނަޒަރުންވެސް މި އަމާނާތަށްޓަކައި އަޅުގަނޑުމެންނަށް ބަންޑުންކޮށްލެވެނީ ލޯބިން ފުރިގެންވާ އިޙްސާސްތަކެކެވެ. މި ލޯބިވެތި އިޙްސާސްތަކުގެ ޒަރީޢާއިން އަޅުގަނޑުމެންނަށް ކުރެވޭނޭ އެންމެ މުހިންމު ކަމަކީ އެ ތުއްތުކުދިންގެ ހިތްތަކުގައި އެ ހިތްތަކުގެ ވެރި އިލާހަށް ލޯބި އުފައްދައިދިނުމެވެ. އެގޮތުން އަޅުގަނޑުމެންނަށް ކުރެވިދާނެ ކަންތައްތައް ވަރަށް ގިނައެވެ. އެންމެ ތުއްތުއިރުން ފެށިގެންވެސް އެކުދިން ހެއްދެވި ފަރާތަކީ މާތްﷲ ކަން ބުނެދިނުމަކީ ﷲ ސުބުޙާނަހޫ ވަތަޢާލާގެ ޒާތުފުޅު…\n26/06/2020 ޢާންމު ލިޔުން, މުޖުތަމަޢުއަލް އުޚްތު ޝާނާ ޢަބްދުލްޙަކީމް\nދަރިން ތަރުބިއްޔަތުކުރުމާގުޅޭ 48 ފައިދާ (3)\n(21) ޠާހިރު ކިތައް އަންހެންކުދިންނެއް، އެކުދިންގެ އެކުވެރިންނާ އެއްވައްތަރުވުމަށް ދޫކޮށްލުމުގެ ނަތީޖާއެއްގެގޮތުން ރަނގަޅުމަގުން ކައްސާލައިގެން ގޮސްފައިވޭތޯއެވެ! ހެޔޮމަގުގައި ތިބި ކިތައް ފިރިހެންކުދިންނެއް ގޯސްމީހުންނާޖެހިގެން ޖަރީމާތަކާއި މަސްތުވާތަކެތީގެ ތެރެއަށް ފޭދިގެން ގޮސްފައިވޭތޯއެވެ! ފަރުވާކުރުމަށްވުރެ ހެޔޮވެގެންވަނީ ރައްކާތެރިވުމެވެ. (22) ރަނގަޅު އެކުވެރިއެއް ހޯދުމަށް ދަރިފުޅު ތަމްރީނުކުރެވޭނީ ހެޔޮރަނގަޅު އަޚްލާޤާބެހޭގޮތުން އެ ދަރިފުޅަކާ ސީދާ ވާހަކަ ދެކެވިގެންނެވެ. އަދި ތަފާތު އެކިވައްތަރުގެ ސުލޫކާގުޅޭގޮތުން ޚިޔާލުފާޅުކޮށްގެންނެވެ. އަދި ރަނގަޅު ސުލޫކެއްނަމަ އެކަމާމެދު އުފާކޮށް، އަދި ނުބައި ސުލޫކެއްނަމަ އެކަމުގެ ހިތާމަވެރިކަން ފާޅުކޮށްގެންނެވެ. (23)…\n25/06/2020 ޢާންމު ލިޔުން, މުޖުތަމަޢުއައްޝައިޚް މުޙައްމަދު ސިނާން\nދަރިން ތަރުބިއްޔަތުކުރުމާގުޅޭ 48 ފައިދާ (2)\n(11) މުސްލިމެއްގެ މައްޗަށް ވަނީ، އޭނާގެ ދަރިން ކުޑައިރުގައި ނަމާދުގެ ކަންކަން އުނގަންނައިދިނުމެވެ. ފަހެ، އެ ކުދިންގެ އުމުރުން ހަތް އަހަރުވުމުން ނަމާދުކުރަން އަމުރުކުރުމެވެ. އަދި ދިހަ އަހަރުވުމުން އަދަބުދީގެންވެސް ނަމާދުކުރުވުމެވެ. ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. ((مُرُوا أَوْلَادَكُمْ بِالصَّلَاةِ وَهُمْ أَبْنَاءُ سَبْعِ سِنِينَ، وَاضْرِبُوهُمْ عَلَيْهَا وَهُمْ أَبْنَاءُ عَشْرٍ، وَفَرِّقُوا بَيْنَهُمْ فِي الْـمَضَاجِعِ))() މާނައީ: “ތިޔަބައިމީހުންގެ ދަރިންނަށް ހަތް އަހަރު ވުމުން އެކުދިންނަށް ނަމާދުކުރުމަށް އަމުރުކުރާށެވެ. އަދި ދިހަ އަހަރުވުމުން…\n20/06/2020 ޢާންމު ލިޔުން, މުޖުތަމަޢުއައްޝައިޚް މުޙައްމަދު ސިނާން\nދަރިން ތަރުބިއްޔަތުކުރުމާގުޅޭ 48 ފައިދާ (1)\nފަހެ، މިއީ ދަރިން ތަރުބިއްޔަތުކުރުމާގުޅޭގޮތުން އައްޝައިޚު މުޙައްމަދު ޞާލިޙު އަލްމުނައްޖިދު حفظه الله ޝާއިޢުކުރައްވާފައިވާ “48 فائدة في تربية الأولاد” މި ފޮތުގެ ދިވެހި ތަރުޖަމާއެކެވެ. بِسْمِ اللهِ الرَّحْمَنِ الرَّحِيْمِ الحمد لله، والصلاة والسلام على رسول الله، أما بعد: ފަހެ، މިއީ ދަރިން ތަރުބިއްޔަތުކުރުމާގުޅޭ ފައިދާތަކުގެ ޚުލާޞާއެކެވެ. އަޅުގަނޑު ﷲގެ ޙަޟްރަތުގައި އެދި ދަންނަވަނީ މި މަޢުލޫމާތުތަކުގެ މަންފާ ކިޔުންތެރިންނަށް ކޮށްދެއްވުމެވެ. އަދި މި ފޮތް ތައްޔާރުކުރުމާއި ފެތުރުމުގައި ބައިވެރިވެ،…\n17/06/2020 ޢާންމު ލިޔުން, މުޖުތަމަޢުއައްޝައިޚް މުޙައްމަދު ސިނާން\n(11) ސާބިތުވުމުގެ ސަބަބުތަކުގެ ތެރޭގައި: ޞާލިޙުންނާއި ހެޔޮކަމުގައި ސާބިތުވެތިބިމީހުންނާ އެކުވެއުޅުންވެއެވެ. ފަހެ، މިއީ ﷲގެ ޙަޟްރަތުން ލިބޭ ވާގިވެރިކަމަށްފަހު ހެޔޮކަމުގައި ސާބިތުވުމުގެ ސަބަބުތަކުގެ ތެރޭގައި ހިމެނޭ އެންމެ ހެޔޮ ވާގިވެރިކަމެވެ. ﷲ ތަޢާލާގެ ތައުފީޤަށްފަހު، ރަމަޟާންމަހުގައި އެކަލާނގެއަށް ކިޔަމަންތެރިވުމަށާއި، ހެޔޮކަންކަން ކުރުމުގައި ސާބިތުވުމަށް ފަސޭހަވަނީ އެ މައްސަރުގެ ތެރޭގައި ކިޔަމަންތެރިން ގިނަވުމުގެ ސަބަބުންނެވެ. ބިރުވެރިކަމާއި އެކަނިވެރިކަމަށް ވެއްޓިގެންދަނީ ވަކިވެގަތުމުގެ ސަބަބުންނެވެ. މިނިކާކުއްތާ ޖަހައިގަންނާނީ ވަކިން އޮންނަ ކަންބަޅިއެކެވެ. (12) ޙަޤީޤަތުގައި އިންސާނާގެ ވަގުތަކީ އޭނާގެ ޢުމުރެވެ. އެއީ…\nމި ފޮތަކީ މުޙައްމަދު ބުން ޞާލިޙުލް މުނައްޖިދު حفظه الله ލިޔުއްވާފައިވާ “20 فائدة في الاستقامة بعد رمضان والإجازة الصيفية” މި ފޮތުގެ ދިވެހި ތަރުޖަމާއެކެވެ. بِسْمِ اللهِ الرَّحْمَنِ الرَّحِيْمِ الحمد لله، والصلاة والسلام على رسول الله، أما بعد: ފަހެ، މިއީ ރަމަޟާންމަހަށްފަހު ހެޔޮޢަމަލު ކުރުންމަތީ ސާބިތުވެހުރުމާއި ޗުއްޓީގެދުވަސްތައް ހެޔޮގޮތުގައި ހޭދަކުރުމާގުޅޭ ފައިދާތަކުގެ ޚުލާޞާއެކެވެ. އަޅުގަނޑު ﷲގެ ޙަޟްރަތުގައި އެދި ދަންނަވަނީ މި މަޢުލޫމާތުތަކާއި މި ސިލްސިލާގެ މަޢުލޫމާތުތަކުގެ…\nއެކަކު އަނެކަކަށް ޒިޔާރަތްކުރުމުގެ މާތްކަން\nޒިޔާރަތްކުރުމުގެ ތަޢުރީފު ޢަރަބިބަހުގައި ޒިޔާރަތުގެ މާނައަކީ ޤަޞްދުކުރުމެވެ. އެފަދައިން އެކިޔެނީ ޒިޔާރަތްކުރެވޭ ފަރާތް ޤަޞްދުކުރާތީއެވެ. އިޞްޠިލާޙުގައިވެސް މި ލަފްޒު ބޭނުންކޮށްއުޅެނީ މި މާނާގައިއެވެ. އިޞްޠިލާޙުގައި މާނައަކީ: “ޒިޔާރަތްކުރެވޭ ފަރާތުގެ މަތިވެރިކަމަށްޓަކައި، ނުވަތަ އެ ފަރާތަކަށްވާ އޯގާތެރިކަމެއްގެ ސަބަބުން އެ ފަރާތެއް ޤަޞްދުކުރުމެވެ.”() ޒިޔާރަތްކުރުމުގެ ޙުކުމް ޒިޔާރަތްކުރުމުގެ ޙުކުމަކީ އެ ޒިޔާރަތްކުރާމީހާއާއި ޒިޔާރަތްކުރެވޭމީހާއާ ގުޅޭގޮތުން ޙުކުމް ބަދަލުވާކަމެކެވެ. ދަރިން މައިންބަފައިންނަށް ޒިޔާރަތްކުރުމާއި، ގާތްތިމާގެމީހުން އެއްބަޔަކު އަނެއްބަޔަކަށް ޒިޔާރަތްކުރުންފަދަ ޙާލަތްތަކުގައި ވާޖިބުވެއެވެ. އަދި ބަލިމީހުންނަށް ޒިޔާރަތްކުރުންފަދަ ޝަރުޢުގައި ޒިޔާރަތްކުރުން ލާޒިމުނުކުރާގޮތަށް…\n31/03/2020 ޢާންމު ލިޔުން, މުޖުތަމަޢުއައްޝައިޚް މުޙައްމަދު ސިނާން


SunOnline: Reethi beach resort in current ge massala hallukoh hidhumai fashaifi\nރީތި ބީޗު ރިސޯޓުން ކަރަންޓުގެ މައްސަލަ ހައްލުކޮށް ހިދުމަތް ފަށައިފި\nނަޖާހު މަސްއޫދު 13 Jan 2019, 13:29\nއިއްޔެ ހިނގި އަލިފާނުގެ ހާދިސާގައި ގެއްލުންވި ރީތި ބީޗު ރިސޯޓުގެ އިންޖީނުގެ -- ފޮޓޯ: އެމްއެންޑީއެފް\nބ. އަތޮޅު ފޮނިމަގޫދޫގައި ހިންގާ ރީތި ބީިޗު ރިސޯޓުގައި ހިނގި އަލިފާނުގެ ހާދިސާގެ ސަބަބުން އެ ރިސޯޓުގައި ކަރަންޓު ކެނޑުނު މައްސަލަ ހައްލުކޮށް އަލުން ހިދުމަތް ދޭން ފަށައިފި އެވެ.\nއިއްޔެ ހެނދުނު 11:00 އެހާކަންހާ އިރު ރީތި ބީޗުގައި ހިނގި އަލިފާނުގެ ހާދިސާގައި ރޯވެފައި ވަނީ އެއެއް އިމާރާރެއްގައި ހުންނަ ރިސޯޓުގެ އިންޖީނު ގޭގެ އާއި ވޯކްޝޮޕުގަ އެވެ. އިންޖީނު ގެޔަށް ލިބުނު ގެއްލުމުގެ ސަބަބުން އެ ރިސޯޓުން ވަނީ ކަރަންޓު ކެނޑިފަ އެވެ.\nމިއަދު އެ ރިސޯޓުން ބުނީ، ވަގުތީ ޖެނެރޭޓަރުތައް އިންސްޓޯލުކޮށް ކަރަންޓުގެ ހިދުމަތް ދޭން ފަށާފައިވާ ކަމަށެވެ. އަދި ރިސޯޓުގެ އޮޕަރޭޝަންތައް އަނެއްކާ ވެސް ފަށާފައިވާ ކަމަށް އެ ރިސޯޓުން ބުންޏެވެ.\nއެ ރިސޯޓުން ބުނީ އެ ހާދިސާއާ ގުޅިގެން ބައެއް ފަތުރުވެރިން، ރީތި ފަރު ރިސޯޓަށް ބަދަލުކޮށްފައިވާ ކަމަށެވެ. އެހެން ނަމަވެސް، ގިނަ ފަތުރުވެރިން މަޑު ކުރި ކަމަށް ބުންޏެވެ.\nރީތި ބީޗުގައި ހިނގި އަލިފާނުގެ ހާދިސާގައި އެ ރިސޯޓުގައި ފަތުރުވެރިން ދިރިއުޅޭ ސަރަހައްދާއި މުވައްޒަފުން ތިބޭ ސަރަހައްދާ ހިސާބަށް އަލިފާން ގޮސްފައި ނުވެ އެވެ. އެ ހާދިސާގައި އެއްވެސް ފަތުރުވެރިއަކަށް އަދި މުވައްޒަފަކަށް ގެއްލުމެއް ނުވާ ކަމަށް އެ ރިސޯޓުން ބުންޏެވެ.\nއެ ހާދިސާ ހިނގަން މެދުވެރިވި ސަބަބު އަދި ނޭނގޭ ކަމަށާއި އެކަން، އެމްއެންޑީއެފްއާ ގުޅިގެން ތަހުގީގު ކުރަމުން އަންނަ ކަމަށް ވެސް އެ ރިސޯޓުން ވަނީ ބުނެފަ އެވެ.\nރީތި ބީޗު ރިސޯޓުގައި އިއްޔެ އަލިފާނުގެ ހާދިސާއެއް ހިނގި އިރު، މިދިޔަ ދާދި ފަހުން މާލެ އަތޮޅުގައި ހިންގާ ގިލި ލަންކަންފުށި ރިސޯޓުގައި ހިނގި އަލިފާނުގެ ހާދިސާއެއްގައި އެ ރިސޯޓުގެ ހަތް ވޯޓާ ވިލާއަކާއި ރެސްޓޯރަންޓެއް ވަނީ މުޅިން އަނދާފަ އެވެ. އެ ރިސޯޓު މިހާރު ވަނީ ވަގުތީ ގޮތުން ބަންދު ވެސް ކޮށްފަ އެވެ.


SunOnline: COLUMN: Kaiveneege kurin vaki kahala test thakeh hedhun majuboorukurun (2)\nކައިވެނީގެ ކުރިން ވަކިކަހަލަ ޓެސްޓުތަކެއް ހެދުން މަޖުބޫރުކުރުން (2)\nއަލްއުސްތާޛު އަޙްމަދު ޝާޒް 06 May 2022, 11:16\nސަން ފައިލް ފޮޓޯ: ފަޔާޒު މޫސާ\nކައިވެނީގެ ކުރިން ޖެނެޓިކް ތަހުލީލެއް ކުރުމަކީ ކޮބައިކަމާއި އެކަމުގެ ހުކުމާމެދު އިލްމުވެރިންގެ ރައުޔުތައް، ކުރީގެ މަޒުމޫނުގައި ގެނެސްދީފައިވާނެއެވެ. އެ ރައުޔުތަކުގެ ދަލީލުތަކާއި މުނާޤަޝާތައް މި މަޒުމޫނުގައި ހިމަނައިލަމެވެ.\nހުއްދަކަމަށް ވިދާޅުވާ ބޭފުޅުންގެ ދަލީލުތައް:\nކައިވެނީގެ ކުރީން ޖެނެޓިކް ސްކްރީނިންގ ހެދުން ހުއްދަވާނެކަމަށާއި ވަލިއްޔުލްއަމްރު ބޭނުންވެއްޖެނަމަ އެކަމުގެ މައްޗަށް ޤާނޫނެއް ހަދައި އެކަން ކުރުން މީސްތަކުންނަށް ލާޒިމު ކުރެވިދާނެކަމަށް ވިދާޅުވާ ބޭފުޅުން ކީރިތި ޤުރުއާނާއި ރަސޫލުﷲ ޞައްލަﷲ ޢަލައިހި ވަސައްލަމަގެ ހަދީސްފުޅުތަކުން އަދި ފިޤުހީ ޤަވާޢިދުތަކުން ގިނަ ދަލީލުތަކެއް ގެންނަވާފައި ވެއެވެ. އޭގެތެރެއިން ބައެއް ދަލީލު މިތަނުގައި ބަޔާން ކުރަމެވެ.\n(ހ) އާންމު މަސްލަހަތަށްޓަކައި (އިސްލާމީ ޝަރީޢަތު އަސްލަކާ ޚިލާފުނުވެ) ވަލިއްޔުލްއަމްރު ވަކިކަމަކަށް މީސްތަކުންނަށް އަމުރުކޮށްފިނަމަ އެ އަމުރަކަށް ކިޔަމަންވެ އެއާ އެއްގޮތަށް އަމަލުކުރުން މީސްތަކުންގެ މައްޗަށް ވާޖިބުވާނެއެވެ.(ނިސާ: 59)\n(ށ) އަމިއްލަ ނަފުސުތައް އަމިއްލަ އަތުން ހަލާކުގެތެރެއަށް އެއްލައިނުލުމަށް އަންގަވާފައި ވެއެވެ.(ބަޤަރާ: 195)\n(ނ) ﷲ ވަޙީކުރައްވާފައިވާ އާޔަތެއްގެ މާނައިގައިވެއެވެ. "ތިޔަބައިމީހުންނަށްޓަކައި ހަމަތިޔަބައިމީހުންގެ ނަފުސުތަކުން އަނބިން ހެއްދެވިކަމީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. އެއީ ތިޔަބައިމީހުން އެކަނބަލުންގެ ފަރާތުން ހަމަހިމޭންކަން ލިބިގަތުމަށްޓަކައެވެ. އަދި އެކަލާނގެ ތިޔަބައިމީހުންގެ މެދުގައި ލޯތްބާއި، އޯގާވެރިކަން ލެއްވިއެވެ. ހަމަކަށަވަރުން، ފިކުރު ހިންގާ ބަޔަކަށް އެކަމުގައި ހެކިތަކެއްވާކަން ކަށަވަރެވެ."(އައްރޫމް: 21) މި އާޔަތުން އެނގޭގޮތުގައި ކައިވެނީގެ އެންމެ މުހިއްމު މަގުސަދުތަކުގެ ތެރޭގައި ހިމެނެނީ ދެމަފިރީން އެކަކު އަނެކަކުގެ ކިބައިން ހިތްހަމަޖެހުމާއި މަޑުމައިތިރިކަމާއި ރަޙުމާއި ލޯތްބާއި އުފާވެރިކަން ލިބިގަތުމެވެ. ކައިވެނީގެ ކުރީން ޖެނެޓިކް ސްކްރީނިންގ ހެދުމަކީ ބަލިތަކާއި އައިބުތަކުން ރައްކާތެރިވެ އުފާވެރި ހިތްހަމަޖެހޭ ދިރިއުޅުމަކަށް މަގުފަހިވެގެންދާނެ ކަމެކެވެ.\n(ރ) ޒަކަރިއްޔާ ޢަލައިހިއްސަލާމުގެ ބަސްފުޅު: قَالَ رَبِّ هَبْ لِي مِنْ لَدُنْكَ ذُرِّيَّةً طَيِّبَةً (އާލުޢިމްރާނު: 38) މާނައީ: "އަޅުގެ ވެރިރަސްކަލާކޯއެވެ! އިބަރަސްކަލާނގެ ހަޒުރަތުން، ހެޔޮލަފާ ރަނގަޅު ދަރިފަސްކޮޅެއް މިއަޅާއަށް ދެއްވާނދޭވެ!" އަދި މުއުމިނުތަކުންގެ ބަސް: رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا (ފުރުޤާނު: 74) މާނައީ: "އަޅަމެންގެ ވެރިރަސްކަލާކޮ! އަޅަމެންގެ އަނބިންގެ ކިބައިންނާއި، އަޅަމެންގެ ދަރިންގެ ކިބައިން، ލޮލަށް ފިނިކަން ލިބުމެއް އަޅަމެންނަށް ދެއްވާނދޭވެ! އަދި ތަޤުވާވެރިންނަށް އިމާމުންކަމުގައި އަޅަމެން ލައްވާނދޭވެ!"\nކައިވެނީގެ މުހިއްމު އަނެއް މަގުސަދަކީ ރަނގަޅު އިންސާނުންތަކެއް އުފަންކޮށް އެ ނަސްލު ދެމިގެންދާނެގޮތް ހެދުމެވެ. އެހެންކަމުން ރަސޫލުންނާއި މުއުމިނުތަކުންވެސް އެފަދަ ރަނގަޅު ދަރިފަސްކޮޅެއް ދެއްވުން އެދި އެވަނީ ދުޢާ ދަންނަވާފައެވެ. ކައިވެނީގެ ކުރީން ޖެނެޓިކް ސްކްރީނިންގ އެއް ހެދުމަކީ އާފާތްތަކާއި އައިބުތަކުން ސަލާމަތްވެގެންވާ ދުޅަހެޔޮ ދަރީންތަކެއް އުފަންވުމަށް މަގުފަހިވާނޭ ކަމެކެވެ.\n(ބ) ކައިވެނި ކުރެއްވުމަށްޓަކައި ޚިޠުބާ (އެންގޭޖު) ކުރެއްވި ތަފާތު ބޭފުޅުންނަށް، އެބޭފުޅުން ޚިޠުބާ ކުރެއްވި އަންހެންމީހާއަށް ބެއްލެވިންތޯ ރަސޫލުﷲ ޞައްލަﷲ ޢަލައިހި ވަސައްލަމަ ސުވާލުކުރައްވާފައިވާކަމަށް އައިސްފައިވާ ޞައްޙަ ހަދީސްތައް ވެއެވެ. މި ހަދީސްތަކުން އެނގޭގޮތުގައި؛ ކައިވެނިކުރަން ބޭނުންވާ މީހާއަށް ބެލުމުގެ ބޭނުންތަކުގެތެރޭގައި އެކަކު އަނެކަކާ ކައިވެނިކުރާ ހިތްޖެހުމާއި އަދި އެމީހާގެ ކިބައިގައި ހުރިނަމަ ހުރި އައިބެއް ދެނެގަތުން ހިމެނެއެވެ. އެހެންކަމުން ބޭރުފުށުން ފެންނަންހުންނަ އާދައިގެ އައިބެއްގެ އިތުރުން، އެމީހެއްގެ ކިބައިގައި ފޮރުވިފައި ހުރި އައިބުތައްވެސް ދެނެގަތުމުގެ ކުޅަދާނަކަން ޒަމާނީ އާލާތްތަކަށް ލިބިގެންވާކަމަށްޓަކައި، ޖެނެޓިކް ސްކްރީނިންގ އެއް ހެދުމުގެ ޝަރުޢީ ޙުއްޖަތް މި ހަދީސްތަކުންވެސް ސާބިތުވެއެވެ.\nހުއްދަނޫންކަމަށް ވިދާޅުވާ އިލްމުވެރީންގެ ދަލީލުތައް:\n(ހ) ކައިވެނީގެ ރުކުންތަކާއި ޝަރުތުތައް، ޝަރުޢީގޮތުންވަނީ ކަނޑައެޅި ނިމިފައެވެ. ކައިވެންޏާ ގުޅޭގޮތުން ވަކިކަމަކަށް މީސްތަކުންނަށް އަމުރުކޮށް އެކަން އެއީ ކައިވެންޏަށް އިތުރު ކުރެވޭ ޝަރުތެއްކަމުގައި ކަނޑައެޅުމަކީ ބާތިލު ކަމެކެވެ.(ބުޚާރީ އާއި މުސްލިމް)\n(ށ) ޤުރުއާނާއި ސުންނަތުން ނުވަތަ އިހުގެ ފިޤުހުވެރީންގެ ބަސްފުޅަކުންވިޔަސް، ސިއްހަތު ސަލާމަތުން ހުރުން އެއީ ކައިވެނީގެ ޝަރުތެއްކަމުގައި ކަނޑައަޅުއްވާފައެއް ނުވެއެވެ. އަދި ކައިވެނީގެ މަގުސަދަކީ ދަރީން ހޯދުންކަމުގައި ޝަރުތު ކުރައްވާފައި ވާތީއެއްވެސް ނުފެނެއެވެ. މުސްކުޅިވެ ދަރީން ނުލިބޭ އުމުރުގެ މީހުންވެސް ކައިވެނިކުރުން ހުއްދަވެގެން ވެއެވެ.\n(ނ) ފިޤުހީ ޤާޢިދާގައި ވަނީ "ރައްޔިތުންނާބެހޭގޮތުން ވެރިޔަކު ކުރާ ކޮންމެ ތަޞައްރުފެއްވެސް އޮންނަންޖެހޭނީ (ރައްޔިތުންގެ) މަސްލަހަތާ އެއްގޮތަށެވެ." އެހެންކަމަށްވާނަމަ ކައިވެނީގެ ކުރީން ޖެނެޓިކް ސްކްރީނިންގ އެއް ހެދުން މީސްތަކުންނަށް ލާޒިމުކުރުމަކީ މީސްތަކުންގެ މަސްލަހަތާ ފުށުއަރާ ކަމެކެވެ.\nއެންމެ ރަނގަޅުކަމަށް ބުރަވެވޭ ރައުޔު:\n1. ދަލީލުތަކަށްބަލާއިރު މިކަމަކީ ޝަރުޢީގޮތުން ސާބިތުވާ ކަމެކެވެ. އަދި މިއީ ޝަރުޢީ އުސޫލުތަކާ ފުށުއަރާކަމެއްވެސްނޫނެވެ. އަދި މިއީ ބަލިތަކުން ރައްކާތެރިވުމާއި ބަލިބައްޔަށް ބޭސްކުރުމާއި ރަނގަޅު އަނތްބަކު ނުވަތަ ފިރިއަކު އިޚްތިޔާރުކުރުމާގުޅޭ އާންމު މަބާދިއު (principles) ތަކުގެ ދަށަށް ވަދެގެންދާ ކަމެކެވެ. ދަލީލުތަކަށް ބަލައިފިނަމަ މިކަން މީސްތަކުންގެ މައްޗަށް ލާޒިމުކުރުން ޝަރުޢީގޮތުން މަނާނުވާނެކަން އެނގޭނެއެވެ. އަދި މީސްތަކުންގެ މަސްލަހަތުގެ އިމުގެތެރޭގައި، މިފަދަ ހުއްދަ ކަމަކަށް ޙާކިމު އަމުރުކޮށްފިނަމަ އެއީ ލާޒިމު ކަމަކަށް ވެގެންދާނެއެވެ.\n2. މިކަން ކުރުން މީސްތަކުންގެ މައްޗަށް ލާޒިމު ކުރާ ޤަރާރެއް ނެރުމުގެ ހުއްދަ، ދެޝަރުތަކާއެކު ޙާކިމަކަށް ލިބިގެންވެއެވެ. އެއީ (1) އެއިޑްސްފަދަ ވަރަށް ނުރައްކާތެރި، ގައިންގަޔަށް އަރާ ވަކިކަހަލަ ބައްޔެއް ނުވަތަ ބަލިތަކެއް ދެނެގަތުމަށްޓަކައި އެކަމުގެ ޟަރޫރަތު ފިލައިގެންދާ މިންވަރަށް، އެފަދަ ތަހުލީލެއް ކުރުން ލާޒިމުކުރުން. (2) ކައިވެނީގެ ކުރީން އެފަދަ ތަހުލީލެއް ނުކުރުމުގެ އަދަބަކީ ކައިވެނި ބާތިލުކުރުން ނުވަތަ ފާސިދު ކައިވެންޏެއްކަމަށް ހެދުން ނުވަތަ ކައިވެނީގެ ޢަޤުދާގުޅިގެން ތަރުތީބުވެގެންދާ އެހެންކަމެއް މަނާކުރުންފަދަ ކަމަކަށް ވެގެންނުވާނެއެވެ. އޭގެބަދަލުގައި ޖުރުމަނާ ކުރުންފަދަ އަދަބެއް ދެވިދާނެއެވެ.\n3. މިކަމަކީ ކައިވެނިކުރާ ދެމީހުންގެ އިޚްތިޔާރަށް ދޫކޮށްލާފައި އޮންނަ ކަމެއްގެ ގޮތުގައި ބޭއްވިދާނެއެވެ.\nއިސްވެ ދިޔަ ތިން ރައުޔާއެކު ބާހިސުންނާއި ފަތުވާ ދެއްވާ ބައެއް ބޭފުޅުން ވިދާޅުވެފައިވާގޮތުގައި؛ ކައިވެނީގެ ކުރީން ޖެނެޓިކް ސްކްރީނިންގ ހެދުމަކީ މުސްތަޙައްބު (recommended) ކަމެކެވެ. އަދި ބައެއް ހާލަތްތަކުގައި އެކަން ވާޖިބުވާނެއެވެ. މީގެ އިތުރުން، ވަކި ބައެއްގެތެރޭގައި ނުރައްކާތެރި ބައްޔެއް އުޅޭކަން އެނގި، އެމީހުންގެތެރެއިން މީހަކާ ކައިވެނިކުރާނަމަ އެމީހާ ޓެސްޓު ކުރަން އެދެވިދާނެއެވެ. މީހެއްގެ ކިބައިގައި ނުރައްކާތެރި ބައްޔެއް ހުރިކަން އެނގި އެކަން މުޅީން ޔަގީން ކުރެވޭނެ ހަމައެކަނި ގޮތަކީ ޖެނެޓިކް ސްކްރީނިންގ އެއް ހެދުން ކަމުގައިވެއްޖެ ހާލަތެއްގައި މެނުވީ އެކަން ކުރުން ލާޒިމެއްނުކުރެވޭނެއެވެ. މިކަން މީސްތަކުންގެ މައްޗަށް ލާޒިމުކުރުމުގެ ބަދަލުގައި، ކައިވެނީގެ ކުރީން ޖެނެޓިކް ސްކްރީނިންގ ހެދުމުގެ މުހިއްމުކަމާމެދު މީހުން ހޭލުންތެރި ކުރުވިދާނެއެވެ.


Shah Ruk Khan Ayushman Bolah Billoorieh Fulhieh Thalhaalaa Video Eh - Vaguthu\nރާއްޖޭގެ ހާލަތު ގޯސްވެ، ބިރުވެރިކަން ބޮޑުވެއްޖެ! - 25 މިނެޓް ކުރިން\nޝާހް ރުކް ޙާން އަޔުޝްމަންގެ ބޮލަށް ބިއްލޫރި ފުޅިއެއް ތަޅާލާ ވީޑިއޯއެއް\nއަޔުޝްމަން ޚުރަންނާ އަކީ މިހާރު ބޮލީވުޑްގެ ފާހަގަކޮށްލެވޭ އެކަކެވެ. އޭނާ އެންމެ ފަހުން ފެނިގެން ދިޔައީ ބަލާ އިންނެވެ. އެ ފިލްމް ހިޓަކަށް ވެގެންދިޔައިރު، އެއީ އޭނާގެ ހަތްވަނަ ހިޓް ފިލްމެވެ.\nމިހާރު އޭނާގެ މަގްބޫލުކަން ފެނިގެންދިޔައިރު، ފިލްމީ ދާއިރާގައި އެންމެ ސީނިއާ މީހުންގެ ތެރޭގައި ހިމެނޭ ޝާހް ރުކް ޚާން އާއި ޝާހިދު ކަޕޫރް އަޔުޝްމަން "ރޯސްޓްކޮށްލާ" ވީޑިއޯއެއް މީސް މިޑިއާގައި މިހާރު ދަނީ ދައުރުވަމުންނެވެ.\nއެއީ ކުރީގެ އައިފާ އެވޯޑް ހަފްލާގެ ތެރޭ ނަގާފައިވާ ވީޑިއޯއެކެވެ. އަޔުޝްމަންގެ އެކްޓިންގ ހުނަރު ދައްކާލަން ޝާހް ރުކް އާއި ޝާހިދު އޭނާ ސްޓޭޖަށް ގެންނައިރު، މަޖަލުގެ ތެރެއިން ޝާހް ރުކް އޭނާގެ ބޮލަށް ބިއްލޫރި ފުޅިއެއް ތަޅާލައެވެ.\nއެ މަންޒަރު ފެނި އޯޑިއަންސްވެސް ތިބީ ވަރަށް ބޮޑު ހާސްކަމެއްގެ ތެރޭގައެެވެ.\nއެ ވީޑިއޯ ފަށާއިރު، ފެންނަނީ ޝާހް ރުކް އާއި ޝާހިދު ސްޓޭޖުގެ މެދަށް އައިސް ހުއްޓޭ މަންޒަރެވެ. އަދި އެ މީހުން ވާހަކަދައްކަމުން ދިޔައީ، ފިލްމް އިންޑަސްޓްރީއަށް އަލަށް ނުކުތް ޒުވާނުންގެ ވާހަކައެވެ.\nމިގޮތަށް ވާހަކަދައްކަމުން ޝާހިދު ވަނީ، އެހެން ދާއިރާއެކޭ އެެއްގޮތަކަށް އަލަށް ދާއިރާއަށް ނުކުންނަ ކުދިންގެ ޓެސްޓު ހަދަން ޖެހޭ ކަމަށް ބުނެފައެވެ. އަދި ޝާހް ރުކްވެސް އެކަމާއި އޭނާއާ އެއްބަސްވެއެވެ. އަދި މިގޮތަށް ވާހަކަދައްކަމުން ދާއިރާއަށް އަލަށް ނުކުތް މީހަކު ޓެސްޓު ކުރަން ބޭނުންވާ ކަމަށް ބުނެ، އޯޑިއަންސަށް ބަލާ ސްޓޭޖަށް ގެންނަނީ އަޔުޝްމަން އެވެ.\nއަޔުޝްމަން ކައިރީ ޝާހް ރުކް އާއި ޝާހިދު ވަނީ ލަވަ ކިއުމަށް، ނެށުމަށް ނޫނީ ބޮއެގެން ހުންނަ ސީނެއް ޖެއްސުމަށް އެދިފައެވެ. އޭނާ ވަނީ ފުރަތަަމަ ދެ ކަންތައް ކުރެވިދާނެ ކަމަށާއި، ފަހު ބުނި ސީން އޭނާ ދުވަހަކުވެސް ނުކުޅޭ ކަމަށް ބުނެފައެވެ.\nދެން މިގޮތަށް ސްޓޭޖް މަތީ ކުރި މަޖަލުގެ ތެރެއިން ޝާހް ރުކް، އަޔޫޝްްމަން ބޮލަށް ބިއްލޫރި ފުޅި ތަޅައެވެ.\nއެ ވީޑިއޯއަށް އެތައް ބައެއްގެ ސަމާލު ކަން ލިބިގެން ދިޔައެވެ.\nބޮލީވުޑްގެ މަޝްހޫރު ކޮމީޑިއަން ޖަގްދީޕް މަރުވެއްޖެ\nސުޝާންތުގެ ފަހުގެ ފިލްމް ދިލް ބޭޗާރަގެ ޓްރެއިލަ މިއަދު ރިލީޒްކުރަނި


SunOnline: #VAAHAKA: Maafukuraashey loabivaa - Part-50\nމާފުކުރާށޭ ލޯބިވާ (50)\nމަރިޔަމް ހިމްނާ (ހިމީ) 30 Jun 2019, 09:32\nތިން މީހުން އެކުގައި އެތެރެއަށް ވަތްއިރު ކޮންމެ މީހަކުވެސް ވަނީ ނުހަނު ހާސްވެފައެވެ. ދީމްއަކީ އޭނާގެ ދަރިއެއްކަން އެނގުމުން ބަސީމްއަށް ވާނީ ކިހިނެއްހެއްޔެވެ؟\nބަސީމްގެ އެނދު ކައިރިއަށް ހުއްޓިފައި ދީމް ޝަފޫންގެ އަތަށް ބާރުކޮށްލިއެވެ. އެއާއެކު ޝަފޫން ދީމްއަށް ބަލާލާ ބޯ ޖަހާލިއެވެ. ހުދު އޭނާވެސް ހުރީ ނުހަނު ހާސްވެފައެވެ. އެތިން މީހުން އެނދުކައިރިއަށް ހުއްޓުނުހެން ބަސީމްއަށް ހީވީ ކަންނޭގެއެވެ. އޭނާ މަޑުމަޑުން ލޯ ހުޅުވާލިއެވެ. ތިން މީހުން ފެނުމާއެކު މަޑުމަޑުން އޭނަ ކޮންމެވެސް އެއްޗެއް ބުނެލިއެވެ. އެއަށްފަހު ތުންފަތަށް ލުއި ހިނިތުންވުމެއް ވެރިކުރުވަން މަސައްކަތް ކުރިއެވެ.\n"މާފުކުރޭ ޝަފޫން...." ބަސީމްގެ އަޑު އިވުނީ މަޑުމަޑުންނެވެ. އޭނާގެ ނޭވާހިދެމުން ދިޔަ ފަދަ އިޙްސާސެއް ބަސީމްއަށް ކުރެވުނެވެ.\n"އަހަރެންގެ ދުޢާ އަކީ އަބަދުވެސް ތި އާއިލާއަށް އުފާވެރިކަން ލިބުން....." ބަސީމް ދެންވެސް ވާހަކަ ދެއްކިއެވެ. ދީމްވެސް ޝަފޫންވެސް އެއްޗެއް ނުބުނެ ތިބީއެވެ.\nއަފާޒު އައިސް ދީމްގެ ކޮނޑުގައި އަތް ޖައްސާލަމުން ބޯ ޖަހާލިއެވެ. ބަސީމްގާތު ބުނުމަށް އެދުނެވެ.\n"މީ... މީ ހަޤީގަތުގައި އަހަރެންގެ ބައްޕައެއްނޫން....... " ދެލޮލުގެ ތެރެއަށް ކަރުނަ ޖަމާވެފައިވާ ހާލު ދީމް ބުނެލިއެވެ.\n"ހަޤީޤީ ބައްޕައަކީ ތިއީ..... މިއީ....." ދީމްއަށް އިތުރަށް އެއްވެސް އެއްޗެއް ނުބުނެވުނެވެ. އޭނާ ތުންފަތުގައި ދަތް އަޅާލަމުން އަނެއްފަރާތަށް އެނބުރުނެވެ.\nދީމް ބުނެލި ޖުމްލައިން ބަސީމްއަށް ބަލާލެވުނީ ޝަފޫންއަށެވެ. ޝަފޫންގެ ފަރާތުން ޖަވާބެއް ނުލިބުމާއެކު އޭނާ ދެންބަލާލީ އަފާޒުއަށެވެ.\n"ދީމް އަކީ ބަސީމްގެ ދަރިފުޅު.... ބަސީމްގެ އެންމެ ފުރަތަމަ ދަރިފުޅު." އަފާޒު މަޑުމަޑުން ބުނެލިއިރު އެހެން ބުނަން އޭނާ އަށް ކިހާ އުނދަގޫވިކަން ދެނެވޮޑިގެންވާނީ މާތް ﷲ އެވެ. ބަސީމް ގެ މޫނުމައްޗަށް ވެރިވެގެންދިޔަ ހައިރާންކަމުގެ ކުލަވަރާއެކު އޭނާގެ ނޭވާ އަވަސްވެގެން ދިޔައެވެ. ހާމިޒް ވެސް ހުރީ ޝޮކެއްގައެވެ. ބުނާނެ އެއްޗެއް ނޭނގިފައެވެ.\nދީމްގެ އަތުގައި ހިފާ ބަސީމްއާ ދިމާލަށް އަނބުރާލަމުން އަފާޒުދެންވެސް އެ ޖުމްލަ ތަކުރާރުކޮށްލިއެވެ.\n"އަހަރެންގެ ދަރިފުޅޭ..." ބަސީމްގެ މެއަށް ރިހުމެއް އަރައިގެން ގޮސް އެންމެ ފަހުން ނޭވާ ލާން އުނދަގޫވެއްޖެއެވެ.\n"އުފާކުރަން އަހަރެން ފަދަ މީހެއްގެ ހިޔަނި އެ ދަރިފުޅުގެ ހަޔާތަށް އެޅުނަ ނުދީ ބޮޑު ކުރިކަމަށްޓަކާ... ޝުކުރުކުރަން އަހަރެން ޝަފޫންއަށް... މާފުކޮށްދީ." ބަސީމްގެ އަޑު އަނެއްކާވެސް ޝަފޫންގެ ކަންފަތުގައި ޖެހުނެވެ. އެހެންނަމަވެސް މިފަހަރުވެސް ޝަފޫން ހިޔާރުކުރީ ހިމޭންކަމެވެ.\n"އުފާވެއްޖެ އެންމެ ފަހު ވަގުތު ނަމަވެސް ހަޤީގަތް އަންގައި.... އަންގައި ދިނީމަ. ހަޤީގަތުގައި.... ތި ހަޤީގަތް އެނގުމުގެ.... އެއްވެސް ހައްގެއް.... އޮތް މީހެއް ނޫން އަހަރެންނަކީ...." ބަސީމްގެ އަޑު ކެނޑެމުން ކެނޑެމުން ގޮސް އެކީ ކެނޑިއްޖެއެވެ. މެޝިކްތަކުގެ ބީޕްގެ އަޑު ގަދަވެއްޖެއެވެ. ހާމިޒް ޑޮކްޓަރަށް ގޮވާ ގެނައުމާއެކު އެމީހުން ރޫމުން ނެރެވުނެވެ. ދެން ކުރެވުނީ ބަސީމްގެ ފުރާނަ ސަލާމަތް ކުރުމުގެ މަސައްކަތެވެ.\nއެހެންނަމަވެސް ކޮންމެ މީހެއްގެ އަޖަލު ހަމަވުމާއެކު ފުރާނައަކީ އޭގެ ވެރިފަރާތުގެ ހަޟްރަތަށް ދަތުރު ކުރާ އެއްޗެކެވެ. ކިތަންމެ މޮޅު ޑޮކްޓަރަކަށް ވިނަމަވެސް އިންސާނެއްގެ ފުރާނައެއް ނުހިފެއްޓޭނެއެވެ. މަރަކީ ކޮންމެ ވަގުތަކުވެސް ބައްދަލުކޮށްފާނެ އެއްޗެކެވެ. ބައެއްފަހަރު ތިމާ މުސްކުޅިވެ ގައިބާރު ދެރަވެ އެނދުގައި އޮއްވައެވެ. އަނެއްބައި ފަހަރު އެންމެ ޒުވާން އުމުރުގައެވެ. ތުއްތު އިރުއެވެ. މައިމީހާގެ ބަނޑު ތެރޭގައެވެ. މަރުގެ ވަގުތު އެއްވެސް އިންސާނަކަށް ބުނާކަށް ނޭނގޭނެއެވެ. އެހެންކަމުން އެންމެންވެސް ތިބެން ޖެހޭނީ އަބަދުވެސް މަރަށް ތައްޔާރުވެއެވެ. އާޚިރަތަށްޓަކައި ފުރިހަމައަށް ތައްޔާރުވެގެންނެވެ.\nއިޒިއަން ގެއިން ނުކުތީ އިޝާނަމާދަށް ދިޔުމަށެވެ. މިސްކިތުގައި އިޝާ ނަމާދުކޮށް ހަދާލައިގެން ގެއަށް ދިޔުމުގެ ބަދަލުގައި އޭނާގެ މިސްރާބުހުރީ އާރޓިފިޝަލް ބީޗާ ދިމާލަށެވެ. އަނާލްގެ ވާހަކަތަކާހުރެ އޭނާއަށް އަދިވެސް ހިންހަމަޖެހުމެއް ނުލިބެއެވެ. އެހެންކަމުން ސިކުނޑީގެ ވާންކަމަށް ކޮންމެވެސް ކަހަލަ ލުޔެއް ދޭން އިޒިއަން ހުރީ ބޭނުންވެފައެވެ.\nއެންމެ ފުރަތަމަ އަނާލް ރޭޕްކޮށްލި ގެއާ ހިސާބަށް އާދެވުމާއެކު އޭނަ މަގުހުރަސްކުރަންވެގެން އުޅުނީ ބަލާލުމެއްނެތިއެވެ. ސިކުނޑީގައި ފުނިޖެހިފައި ހުރީ މުޅިންވެސް ކުރީގެ ހިޔާލުތަކެވެ. އެއާއެކު އޭނާގެ ލޮލަށް އަމާޒުވީ އައި ބޮޑު ލޮރީއެއްގެ ވަރުގަދަ އަލިގަދަ ލައިޓެވެ.\nމާދުރަށް ގޮސް ވެއްޓުނުކަން އެނގުނެވެ. ބޮލަށާއި އުނަގަނޑަށް ތޫނު ތަދެއްއަރައިގެން ދިޔައެވެ. އުއްޑުން އޮތް އިޒިއަންގެ ވަށައިގެން މީހުން އެއްވަމުން ދިޔަކަންވެސް އެނގުނެވެ. އެއަށްފަހު ދެންވީ ގޮތެއް ނޭނގުނެވެ.\nހޮސްޕިޓަލުގައި ކުޑަކަމެއްޖެހިގެން އެކަމާ އުޅެފައި ކިނާންއަށްވެސް ގެއަށް އާދެވޭވަރުވީ ނުވައެއް ޖަހަނިކޮށެވެ. އޭނާ ކޮޓަރިއަށް ވަދެ ފެންވަރާ ތާޒާ ވެލާ ހެދުމަށްފަހު ނުކުތީ ނިންމާލާފައި އިޒިއަންއާ ބައްދަލުކުރަން ދާން ހިތު އަޅައިގެންނެވެ. އިއްޔެއާއި މިއަދުވެސް ބިޒީ ކަމުން އެހިސާބަށް ދެވޭގޮތެއްނުވި ވިއްޔާއެވެ. އެހެންކަމުން އެ ވިސްނުމުގައި ހުރެ ކިނާން ރީތިވެ ނިންމާލިއެވެ. ފަހުފަހަރަށް ލޯގަނޑަށް ބަލާލަމުން ކިނާން ހިނިތުންވެލިއެވެ. އެވަގުތު އޭނާގެ ފޯނު ރިންގްވިއެވެ. ނުދަންނަ ނަންބަރަކަށް ވުމާއެކު ދެ ވިސްނުމުގައި ހުރެ ކިނާން ފޯން ނަގާ ކަންފަތުގައި ޖައްސާލީ ފަހަރެއްގައިވެސް އޭނާ އަޑު އަހަން ބޭނުންނުވާ ފަދަ ވާހަކައެއް އަޑު އިވިދާނެކަމަކަށްނޫނެވެ. އެހެންނަމަވެސް އެ ފޯން ކޯލު ވީ ބިރުވެރި ފޯނު ކޯލަކަށެވެ. އެކޮޅުން ބުނެލި ވާހަކައިން ކިނާންއަށް ކީކޭ ހޭ އަހާލެވުމާއެކު ހިންދިރުވާލެވުނެވެ. ދެފައިން ވާގި ދޫވާން އުޅޭހެން ހީވާން ފެށިއެވެ. ޑްރެސިން ޓޭބަލްގެ އެހީ ހޯދުމާއެކު އޭނާ ފޯނަށް އެއްއަތުން ބާރުކޮށްލިއެވެ.\n"ދޮންބޭ..." ފޯން ކަންފަތާ ދުރުކޮށްލަމުން އޭނާގެ ދުލުން ބޭރުވީ އެންމެ ނަމެކެވެ.\n"ކީ ޓޮޕް އެމް މެމޯރިއަލް ހޮސްޕިޓަލް" ކިނާންގެ ދުލުން ދެވަނަ ފަހަރަށް ބޭރުވީ ހޮސްޕިޓަލުގެ ނަމެވެ. ހަމަހޭވެރިކަން ވި މީހެއްފަދައިން ކިނާން ތެޅިގަނެފައި ނުކުންނަން ވެގެން ދުއްވައިގަތެވެ.\n"މަންމާ! ބައްޕާ......" ސިޑިން ފައިބަމުން ކިނާން އެތައް ފަހަރަކު އަކްނިޒާ އާއި ފަހީމްއަށް ގޮވިއެވެ. އެހެންނަމަވެސް ގޭތެރެއިން އެއްވެސް މީހެއްގެ ހިލަމެއް ނުވެއެވެ.\n"އޮލީވިއާ އާންޓީ ކޮބާ މަންމަމެން" ކިނާންގެ އަޑު އިވި އެ ދިމާލަށް އައި އޮލީވިއާ އާ ކިނާން ވާހަކަދެއްކިއެވެ. އޭރު އެއަޑުގައިވަނީ ހާސްކަމެވެ. އޮލީވިއާ ބުނީ އަހްސަން އާއި ޝަޒްނާއާއި ދެމީހުން ރާއްޖެ އަންނާތީ އެ މީހުން ބާލަން ދޔައީކަމުގައެވެ. ކިނާން ހަނދާންވީ ދެނެވެ. މިރޭ އެއާރޕޯޓަށް ދާ ވާހަކަ ބައްޕަ އޮތީ އޭނާ ގާތު ބުނެފައެވެ. ވެފައި ހުރި ދެރައާއި ހާސްކަމުގެ ސަބަބުން އެކަންވެސް އޭނާގެ ހަނދާނުން ކައްސާލީމެވެ. އަވަސް އަވަހަށް ފޯނު ނަގާ ފަހީމްއަށް ގުޅާލަމުން ކަންފަތުގައި ޖައްސާލުމާއެކު ކިނާން ގޭން ނުކުންނަން ހިނގައިގަތެވެ. ކިނާންގެ ހާސްކަން ފެނި އޮލީވިއާ ސުވާލުކުރުމުންވެސް ޖަވާބެއް ނުދީ ދެވުނީ އެވަގުތު ކަންތައް ކުރަންވީ ގޮތް ސިކުނޑިއަށް ނުވިސްނުމުންނެވެ. ބައްޕަގެ ފޯނަށް ގުޅުނުނަމަވެސް ފޯނެއް ނުނަގައެވެ. މަންމަގެ ފޯނު އޮތީ ނިއްވާލާފައެވެ. ގަރާޖާ ހިސާބަށް ދެވެންދެންވެސް ކިނާން ދިޔައީ ގުޅަމުންނެވެ. އެކަކަށްވެސް ގުޅުމުގައި ކާމިޔާބު ނުވުމުން އޭނާ އަވަސް އަވަހަށް ކާރަށް އަރާ ދުއްވާލީ ކީ ޓޮޕް އެމް މެމޯރިއަލް ހޮސްޕިޓަލަށް ދިޔުމުގެ ބޭނުމުގައެވެ. ދުއްވަމުން ގޮސް ވަކި ހިސާބަކުން ޓްރެފިކްގައި ޖެހުމާއެކު ކިނާން އަނެއްކާވެސް އޭނައަށް ގުޅި ނަންބަރަށް ގުލާލިއެވެ. ހަބަރު އޮޅުން ފިލުވިއެވެ.\nކިނާންއަށް ހޮސްޕިޓަލަށް ވަދެވުނު އިރު ނުވަގަޑި ބަޔަށްވުރެ ބޮޑުވަނީއެވެ. އެގުޅި މީހަކު ކިޔައިދިން ގޮތަށް އޭނާ ދިޔައީ އެމަރޖެންސީ ރޫމާ ދިމާލަށެވެ. އެމަރޖެންސީއާ ދިމާލަށް ދެވުނު އިރު އެ ހިސާބުގައި ކޮންމެވެސް ވަރަކަށް ފުލުހުން ހަރަކާތްތެރިވާތަން ފެނުނެވެ. އޭނާގެ ލޮލުގައި މެދު އުމުރުގެ ފިރިހެނަކާއި އޭނާގެ ގާތުގައި މަޑުކޮށްލައިގެން ހުރި ޒުވާން ފިރިހެން ކުއްޖާ އަޅައިގަތީ ދެނެވެ. އެމީހުންގެ ގައިގައި ހޭކިފައި ހުރި ލެއާއި އެމޫނުމަތީގައިވި ހާސްކަމުގެ ސަބަބުން އެއީ ކިނާންއަށް ގުޅި މީހުންކަން ދެނެގަނެވުނެވެ. ތެޅިގަނެފައި އޭނާއަށް އެމީހާއާ ދިމާލަށް ދެވުނީ ހިސާބަކަށް ދުވެފައެވެ.\n"ކޮބާ؟ ކިހިނެތް؟" ހާސްވެފައި ހުރި ވަރުން ކިނާންއަށް ރަނގަޅަށް ވާހަކަ ދެއްކޭ ވަރެއްވެސް ނުވިއެވެ. ނޭވާ ވަނީ އަވަސްވެފައެވެ. އިޒިއަންއަށް ވީ ގޮތާ ބެހޭގޮތުން އެނގެން އޭނާ ހުރީ ނުހަނު ބޭނުންވެފައެވެ.\n"ނަސީބެއްނު އާއިލާ މީހަކާ ގުޅުނުކަން.... ކޮއްކޯ ހަމަޖެހޭ! ވަރަށް ބޮޑުވަރު ވެފަ އޮތީ، ޑޮކްޓަރުންވެއްޖެ އެތެރޭގަ، ޖެހުނީ ބޮޑު ލޮރީއެއްގެ، ބޯ ފެޅި އުނަގަނޑަށް ގެއްލުން ވެފަ ކަމަށް ޑޮކްޓަރުން ބުނި. ބަނޑުގެއެތެރޭގެ ބައެއް ގުނަވަން ތަކަށް ލޭ ފައިބަމުން ދާކަމަށް ޝައްކުކުރެވޭ ކަމަށްވެސް ދެންމެ ޑޮކްޓަރެއް ބުނި." އެ ފިރިހެންމީހާ ކިނާންއަށް ހަމަޖެހެން ނަސޭހަތްތެރިވަމުން ވާހަކަދެއްކިއެވެ.\n"ދެން އިތުރަށް އެހެން އެއްޗެއް ބުނިތަ؟ މިހާރު ކޮބާތަ؟ އެމީހުން....."\n"ކޮއްކޯ.... މިޒުވާނާ ހުރިކަމީ ވެސް ނަސީބެއް، އޭނާގެ އަތުގައި ނަންބަރު އޮތީމަ މި ގުޅުނީވެސް. ވަރަށް ހާލު ދެރަ.... އިތުރަށް އެއްޗެއް ބުނަން އެނގޭނީ އަދި ފަހުން ކަމަށް ބުނި. ދެންމެ ބުނީ ލޭ ވަރަށް ބައިވަރު ހަށިގަނޑުން ބޭރުވެފައި ވާތީ ލޭއަޅަން ވެގެން ތައްޔާރުވަމުން ދާ ވާހަކަވެސް...." އެ މީހާ ގާތުގައި ހުރި ޒުވާނާއަށް ބަލާލުމަށްފަހު ކިނާންއަށް ބަލާލިއެވެ. އެޒުވާނާއަކީ ކިނާން ދަންނަ ކުއްޖެއްކަން ހާސްވެފައި ހުރި ވަރުން ކިނާންއަށްވެސް ފާހަގަ ނުކުރެވުނީއެވެ.\nއިތުރަށް އެއްޗެއް ނުބުނެވި އުޅެނިކޮށް ޑޮކްޓަރެއް ބޭރަށް ނުކުމެފައި އާއިލާ މީހަކު އަތުވެއްޖެތޯ އެމީހާއާ ސުވާލުކުރިއެވެ. އެއާއެކު ކިނާން އޭނާ ކަމަށް ބުންޏެވެ.\nކިނާން ޑޮކްޓަރާ ގާތަށް ޖެހިލަމުން ކިހިނެތްތޯ އަހާލިއެވެ. ވަގުތުގެ ނާޒުކުކަން އަމިއްލައަށް ވިސްނައިގަންނަމުން ކިނާން މަސައްކަތް ކުރީ ވީހާވެސް ހަމަޖެހިގެން ކަންތައްތައް އޮޅުން ފިލުވާށެވެ. ޑޮކްޓަރު އިޒިއަންގެ ހާލަތު އޮޅުން ފިލުވާދެމުން ދިޔައެވެ.\n"އަޅުގަނޑުމެންނަށް މިވަގުތު އެއްޗެއް ބުނަން ދަތި. ވަރަށް ބޮޑެތި ގެއްލުންތަކެއް ވެފަ ވަނީ. ފުރާނަ ސަލާމަތްކުރަން މަސައްކަތް ކުރަމުން މިދަނީ. ބޯ ޖެހުނުލެއް ބާރުކަމުން ސިކުނޑިއަށް ލޭ އެޅުން ފަދަ ކަމެއް ދިމާވެދާނެ. އެހެންކަމަށް ވާނަމަ ފުރާނައަށް ނުރައްކާވާނެ." ޑޮކްޓަރުގެ ފަހު ޖުމްލައިން ކިނާންއަށް މާޔޫސްކަންވެރިވިއެވެ. ގޮނޑީގައި އިށީނދެވުމާއެކު އޭނާއަށް ހާސްކަމާއެކު ނިތުގައި އަތް ހިންގާލެވުނެވެ. އެހެން އިންދާ ފޯނު ރިންގުވުމާއެކު ކިނާން ފޯނަށް ބަލާލިއެވެ. ގުޅަނީ ބައްޕައަށް ވުމާއެކު ކިނާން ކަރުނަފުހެމުން ފޯނު ނަގާ ކަންފަތުގައި ޖައްސާލިއެވެ.\n"ދަރިފުޅާ ބައްޕަ ފޯން ސައިލެންޓް ގަ އޮތީމަ ފޯނު ނުނެގުނީ. ކިހނެތްވީ؟ ކަމެއް ދިމާވީތަ؟" ފަހީމް ކާރު މަޑުކޮށްލަމުން ކިނާންއާ ވާހަކަދެއްކިއެވެ. އަހުސަން އާއި ޝަޒްނާ ތިބީ ކާރުގެ ފަހަތުގައެވެ. ކުރީގައި އަކްނިޒާ އިނެވެ.\n"ދަރިފުޅާ" ކިނާން އެއްޗެއް ނުބުނުމުން ފަހީމްއަށް ހާސްކަން ވެރިވިއެވެ.\nކިނާންއަށް ވާހަކަ ދައްކަން އުނދަގޫ ވުމާއެކު އޭނަ އިރުކޮޅަކަށް ހަމަހިމޭންކަން އިޚްތިޔާރުކުރިއެވެ.\n"ބައްޕާ" އެ ގޮވާލުމުގައި ވަނީ ވޭނެވެ. އެކޮޅުން ވީ ގޮތް އަހާލުމާއެކު ކިނާންއަށް އޭނާގެ ދުލުން އިޒިއަންގެ ނަން ބޭރުކޮށްލެވުނެވެ. އެއާއެކު ފަހީމް އިޒިއަންއަށް ކިހިނެތްވީހޭ އަހާލީ ހިސާބެއްގެ ނުތަނަވަސްކަމަކާ އެކީގައެވެ.\n"ޑޭޑް. ދޮންބެ. ދޮންބެ.... އެކްސިޑެންޓް.... ހާލު ސީރިއަސް." ކިނާންއަށް ވާހަކަދެއްކުނީ އުނދަގުލުންނެވެ.\n'ކީ ޓޮޕް އެމް މެމޯރިއަލް ހޮސްޕިޓަލުގަ. އަވަހަށް އައިސްދީ" ކިނާން އެދުނެވެ. ފަހީމް ފޯން ބާއްވަމުން އޭނާ ހަމަ މިހާރުމިދަނީ ކަމަށް ބުނެލިއެވެ.\nކިނާން އެތަނުގައި އިންނަތާ ބައިގަޑިއިރަށްވުރެ ގިނައިރު ވެއްޖެއެވެ. އެތަނަށް ވަދެގެން އައި އިތުރު ޕޮލިހުން ކިނާންއާ ސުވާލުތަކެއް ކޮށްފައި ބުނީ މިހާރު ލޮރީ ދުއްވަން އިން ޑްރައިވަރު ހުރީ އެމީހުންގެ ބެލުމުގެ ދަށުގައިކަމުގައެވެ. އަދި ވީހާވެސް އަވަހަކަށް އެކްސިޑެންޓް ހިނގަން މެދުވެރިވި ސަބަބު ހޯދާނެކަމާއި ހާސްނުވުމަށެވެ. ޕޮލިހުން ދިޔަތާ މާގިނައިރެއްނުވެ ފަހީމްއާއި އަކްނިޒާގެ އިތުރުން އަހުސަން އާއި ޝަޒްނާވެސް އަންނަތަން ފެނުނެވެ. އެއާއެކު ކިނާން އެ ދިމާލަށް ހިނގައިގަތެވެ.\nއަކްނިޒާގެ ގެ ލޮލުގައި ކަރުނައެވެ. ފަހީމްގެ މޫނުމަތިންވެސް ހިތްދަތިކަމެވެ. އަކްނިޒާއައިސް ކިނާންގެ އަތުގައި ހިފަމުން ވީ ގޮތާ ބެހޭ ގޮތުން ސުވާލުކުރަންފެށިއެވެ. އިޒިއަންގެ އެކްސިޑެންޓްގެ ސަބަބުން ހޮސްޕިޓަލްތެރެ ހަލަބޮލިވެފައިވެއެވެ. އަނެއްކޮޅުން އެކްސިޑެންޓަށްފަހު ލޮރީ ދުއްވަން އިން ޑްރައިވަރު ފިލުން ވެގެން ދިޔައީ އތުރަށް ހަބަރުތައް ހޫނު ކުރުވަނިވި ކަމަކަށެވެ. ނޫސްވެރިން ދުރައް ޖައްސަން ފުލުހުން ހަރަކާތްތެރިވާތަން ފެނެއެވެ. ތަނުގެ ސެކިއުރިޓީވެސް ވަރުގަދަ ކުރެވިގެން ދިޔައެވެ.\nކިނާންއަށް އޮޅުން ފިލުވޭދެވޭވާރުވީ ކިރިއާއެވެ. ދެން އެމީހުންނަށް ފެނުނީ އިތުރު ދެ ޑޮކްޓަރުން އައިސް އެމަރޖެންސީއަށް ވަތްތަނެވެ.\nޔުއާން އައިސް އެމަރޖެންސީތެރެއަށް ވަނެވެ. އޭނާ އާއެކު ރިވަމް ވެސް ހުއްޓެވެ. އަނެއްކޮޅުން ޒާންވެސް އެތަނުގައި ހުއްޓެވެ. އިޒިއަންގެ ހާލު ސީރިއަސްކަމުން ވަގުތުން އައިސީޔޫއަށް ގެންދިޔުމަށް ސްޕެޝަލިސްޓް ޓީމުން ނިންމިއެވެ. އިޒިއަންގެ ބަނޑަށް ލިބުނު ގެއްލުން ޔަގީން ކުރެމުން ފަހަރެއްގައި ސާރޖަރީއެއްހަދަން ޖެހިދާނެކަމަށް ޔުއާން އާއި ރިވަމް ލަފާދިނެވެ. އިޒިއަންގެ ހާލަތު ވަޒަން ކޮށްލުމަށްފަހު ބޭރަށް ނުކުތުމަށްފަހު އާއިލާއަށް އެހަބަރު ދިނީ ޔުއާންއެވެ.\nއިޒިއަންގެ ހާލު ސީރިއަސްވެފައިވާ މިންވަރާއި ވަގުތުން ފަރުވާ ނުދެވިއްޖެނަމަ ކަންތައްތައް ވަރަށް ގޯސްވެދާނެކަމަށް އޮޅުން ފިލުވައިދިނެވެ. އަދި ވަގުތުން ވަގުތަށް އިޒިއަން އައިސީޔޫއަށް ބަދަލުކުރެވޭނެ ކަމާއި ވަކި އެއްޗެއް ބުނަން އެނގޭނީ އެއަށްފަހު ކަމަށް ބުންޏެވެ. ހިތްވަރުގެ ދެތިން ބަހެއް ބުނެލުމަށްފަހު ރިވަމް އާއި އެކު ޔުއާން ހިނގައިގަތީ އިޒިއަންގެ އެނދުވެސް އެމަރޖެންސީއިން ނެރެވުމާއެކުގައެވެ. އަކްނިޒާއަށް ހުރިތަނަށް ތިރިވެވުވުނެވެ. ކުރިމަތީގައި އޭނާގެ ދަރިފުޅު އޮތް ހާލުފެނި އަނބުރައި ނުގަތީ ކިރިއާއެވެ. އިޒިއަންއަށް މާފުނުކުރެވި އުޅެނިކޮށް އިޒިއަން އެމީހުންނާ ވަކިވަނީހެއްޔެވެ؟ އަކްނިޒާއަށް އަމިއްލަ ނަފްސު ކުށްވެރި ކުރެވުނެވެ. އިޒިއަންގެ އާދޭސްތައް އަޑު އެހުނުނަމައެވެ. މާފު ދެވުނުނަމައެވެ.\n"އަހަރެންގެ މާފުނުދީ އުޅެނިކޮށް އިޒް ވަކިވާނީތަ؟" އަކްނިޒާއަށް ފަހީމް ގާތު އަހާލެވުނެވެ. ހުދު ފަހީމްވެސް ހުރީ ހަދާނެގޮތް ހުސްވެފައެވެ. އަކްނިޒާގެ އެ ސުވާލަށް ދޭނެ ޖަވާބެއް އޭނާގެ އަތުގައިވެސް ނެތެވެ. ކިނާން ކިތަންމެ ދެރަވިނަމަވެސް އޭނާ ހިތްވަރުކުރަމުން މަންމައާއި ބައްޕައަށްވެސް ހިތްވަރުދެމުން ދިޔައެވެ.\nއިޒިއަން އައި ސީ ޔޫއަށް ބަދަލުކުރެވުމާއެކު އެންމެންވެސް އެރީ ނުވަ ވަނަ ފްލޯގައި ހުންނަ އައިސީޔޫގެ ވެއިޓިން އޭރިއާއަށެވެ. އައިސީޔޫގެ ބޭރުގައި މަޑުކޮށްލައިގެން ތިބި ފަހީމްގެ އާއިލާ ތިބީ ފުންހިތާމައެއްގައެވެ. ގޮނޑިބަރީގައި އިނދެގެން ތިބިއިރު ދެލޯ ފޯވެފައި ވަނީ ކަރުނައިންނެވެ. އިޒިއަން ވެއްދިފަހުން އެތެރޭން އަދިވެސް ހަބަރެއްނުވެއެވެ.\n"މަންމާ! ބައްޕާ! ހިތްވަރު ކުރޭ. އިންޝާ ﷲ ހުރިހާކަމެއްވެސް ރަނގަޅުވާނެ" ކިނާން ހިތްވަރުދިނެވެ. އަމިއްލައަށްވެސް ރޮވެމުން ދިޔައެވެ. އެހެންނަމަވެސް މަންމައާއި ބައްޕަގެ ހައްގުގައި މިއަދު އޭނާ އެ ޖެހުނީ ނެތް ހިތްވަރު ދައްކައިގެން ހުންނާށެވެ.\nޔުއާން އާއި ރިވަމް އައިސީޔޫއަށް ވަތްއިރު އިޒިއަންއަށް ފަރުވާދޭ ޓީމް ހަރަކާތްތެރިވަމުން ދިޔައެވެ. ކުރެންޖެހޭ ހުރިހާ ޓެސްޓްތަކެއް ހެދުނުއިރު ނަސީބަކުން މިވަގުތު ސާރޖަރީއެއް ހަދަން ނުޖެހުނީތީ ޔުއާންވެސް ހިންހަމަޖެހުނެވެ. އިޒިއަންއަށް ނޭވާނުލެވޭތީ ވެންޓިލޭޓާގައި ބޭއްވުނެވެ. ރިވަމްއާއި ޔުއާންވެސް އެތަނުގެ އެތެރޭގައި ހަރަކާތްތެރިވަމުންދިޔަ ޑޮކްޓަރުންނާއި ބައިވެރިވެގެން އިޒިއަންއަށް ފަރުވާދޭން އުޅުނެވެ. އެތައް އިރަކަށްފަހު ޔުއާން އާއިލާއަށް ހަބަރުދޭން ވެގެން ނުކުތެވެ.\n"އިންޝާ ﷲ... މި ވަގުތު ސާރޖަރީ އެއް ހަދާކަށް ނުޖެހޭ. އެކަމަކު ހާލު ރަނގަޅެކޭވެސް ނުބުނެވޭނެ. ޕޭޝެންޓް އޮތީ ވެންޓިލޭޓަރގައި....ހިތްވަރުދެރަނުކުރޭ. އިންޝާ ﷲ. ހުރިހާކަމެއްވެސް ދާނީ ރަނގަޅަށް. އުންމީދު ކަނޑާނުލާ. އަޅަމެންގެ ވެރި ރަސްކަލާނގެއީ ހުރިހާކަމަކަށް ވެސް ކުޅަދުންވަންތަ ރަސްކަލާނގެ. ދުޢާ ކުރޭ. އިންޝާ ﷲ ކެތްތެރިކަމާއި ސާބިތުކަން ލިބޭނެ، ހިތްވަރުކުރޭ! " ރިވަމް ނުކުމެފައި ކޮންމެވެސް އެއްޗެކޭ ބުނުމާއެކު ޔުއާން އަނެއްކާވެސް އެތެރެއަށް ވަނީ އާއިލާ މީހުން ގާތު ހިތްވަރުކުރުމަށް ބުނަމުންނެވެ.\nދީމްއަށް އެ ހަބަރު ލިބުނީ އޭނާގެ ފުލުސް އެކުވެރިޔާގެ ފަރާތުންނެވެ. ހޮސްޕިޓަލުގެ ކެންޓީނުގައި ސައިބޯން އިންދާ ލިބުނު ނުބައި ހަބަރުން އޭނާއަށް ސައިތަށިވެސް ދުރަށް ކޮށްޕާލެވުނެވެ. އެއާއެކު ތެދުވެގެން ހިނގައިގަތީ ކިނާންއަށް ގުޅަމުންނެވެ.\nދެކޮޅަށް ހިނގާލަ ހިނގާލާ ހުރި ކިނާންއަށް ދީމްގެ ފޯނު ކޯލުއައުމާއެކު އޭނާ ތަންކޮޅެއް ދުރަށް ޖެހިލާފައި ފޯން ނެގިއެވެ.\n"ނާނު ކޮންތާކު؟" ދީމް އަހާލި މަޑުމަޑުންނެވެ. ކިނާން ތުންފަތުގައ ދަތް އަޅާލަމުން މައްޗަށް ބަލާލަމުން ލީ ފުންނޭވާއާއެކު ވާހަކަ ދައްކަން ފެށިއެވެ.\n"ދީމް! ދޮންބެ އެކްސިޑެންޓް ވެގެން މިއުޅެނީ . ހާލު ސީރިއަސް. ޑޮކްޓަރުން ގެ އުންމީދު ކުޑަ. ފުރާނަ ސަލާމަތްކުރެވޭނެ ކަމުގެ އެއްވެސް ޔަގީންކަމެއް ނެތް... މި ވަގުތު ވާހަކަ ދައްކަން ހުރެވޭކައް ނެތް.... މަންމަމެންގެ ހާލުވެސް ވަރަށް ދެރަ" ކިނާން ވާހަކަދެއްކިއެވެ. ވަގުތުގެ ނާޒުކުކަން ވިސްނުމާއެކު ދީމްވެސް އިތުރަށް އެއްޗެއް ބުނާކަށް ގަސްދެއް ނުކުރިއެވެ. އޭނާ ކިނާން ގާތު ހުރިހާ ކަމެއް ރަނގަޅުވާނޭ ބުނަމުން ފޯނު ބޭއްވީއެވެ.\nބަރާބަރު ގަޑިއިރަކަށްވުރެ ގިނަ އިރުވެއްޖެއެވެ. އެތެރެއަށް ޑޮކްޓަރ ޔުއާން ވަތްގޮތަށް އަދިވެސް ހަބަރެއް ނުވެއެވެ. އެކަމުން ކިތަންމެ ހާސްކަން ލިބުނު ނަމަވެސް އެމީހުންނަން އޮތީ ކެތްތެރިވުމެވެ.\n"މަންމާ! އަރާމްކޮށްލަން ވީނު! މަންމަ ތިހެން އަބަދު ރުއިމެއް ރަނގަޅެއްނުވާނެ" ކިނާން އައިސް އަކްނިޒާގާތު އިށީންނަމުން ވާހަކަދެއްކިއެވެ. އެއާއެކު އަކްނިޒާ ދެފަރާތަށް ބޯ ހޫރާލިއެވެ. އިޒިއަންއާ ދޭތެރޭ ކަންތައް ކުރެވުނު ގޮތުން އޭނާއަށް އަމިއްލަ ނަފްސަށް މަލާމާތް ކުރެވެމުން ދިޔައެވެ. އަމިއްލަ ނަފްސަށް އަޑުލެވެން ފެށުނެވެ. އަމިއްލަ ނަފްސު ކުށްވެރިކުރުވާ ވާހަކަ ދެކެވެން ފެށުނެވެ.\n"އެއީ މަންމަގެ ކުށެއް ނޫނޭ!" ކިނާން ބުނެލިއެވެ. އޭނާ ބެލީ އަކްނިޒާ ހިންހަމަ ޖައްސުވައިދެވޭތޯއެވެ. ފަހީމްވެސް އެއްފަރާތުގައި އިނދެގެން އަކްނިޒާއަށް ހިތްވަރު ދެމުން ދިޔައެވެ. އެހެންނަމަވެސް މިއަދު ފަހީމް ކިތަންމެ ހިތްވަރު ދިނަސް އަކްނިޒާއަށް ހިތްވަރެއްނުލިބުނެވެ. އޭނާއަށް އިޒިއަންއާ މެދު ކަންތައް ކުރެވުނު ނާއިންސާފު ގޮތް މަތިން ހަނދާންވަނީއެވެ. އެ ދަރިފުޅު އޭނާގެ މާފަށް އެދި ސަލާން ޖަހަމުން ދިޔައިރު އޭނާއަށް އެ އަޑަށް ބީރުކަންފަތެއް ދެވުނީތީ ހިތާމަކުރެވެނީއެވެ.\nއެވަގުތު ފަހީމްގް ފޯން ރިންގްވިއެވެ. އޭނަ ފޯންނަގާ ކަންފަތުގައި ޖައްސާލީ އައްމާރުއަށް ވީތީއެވެ. އިޒިއަންގެ އެކްސިޑެންޓްގެ ހަބަރު ނޫސްތަކުން އައްމާރުއަށް ލިބުނީއެވެ. ފަހީމްގެ ހިތާމައިގައި އޭނަ ބައިވެރިވާކަމަށް ބުންޏެވެ. އަދި ވީ އެންމެ އަވަހަކަށް ހޮސްޕިޓަލަށް ދާނެކަމުގައި ބުންޏެވެ. އައްމާރުއަށް އައި ބަދަލު މާނަ ކުރަން ނޭނގުނު ފަހީމް ވަގުތު ގެ ގޮތުން އިތުރު އެއްވެސް އެއްޗެއް ބުނާކަށް ބޭނުމެއް ނުވިއެވެ. އޭނާ ފޯން ބޭއްވުމަށްފަހު އަކްނިޒާގެ ކޮނޑުގައި އަތް ޖައްސާލިއެވެ.\nދޮރު ހުޅުވާލާފައި ޔުއާން އާއި ރިވަމް އާއި ދެމީހުން ނުކުތުމާއެކު އެންމެނަށް ކޮޅަށް ތެދުވެވުނެވެ. ޔުއާންގާތަށް ޖެހިލާ ސުވާލުކުރީ ކިނާންއެވެ. ޔުއާން އިރުކޮޅެއްގެ ހަމަހިމޭންކަމަކަށް ފަހު ދިން ހަބަރުން އެންމެނަށް ހީވީ ފައިދަށުން ބިންގަނޑު ދެމިގެން ދިޔަހެންނެވެ. އަކްނިޒާގެ ބޮލަށް އެނބުރުން އަރައިގެން ދިޔައިރު އޭނާއަށް ހަށިގަނޑު ބެލެންސް ނުކުރެވުނެވެ. ފަހީމްއާއި ޝަޒްނާ ނުހިފެއްޓިނަމަ އޭނަ ވެއްޓުނީހެވެ. ގޮނޑީގައި އަކްނިޒާ ބޭންދުމަށްފަހު ޝަންޒާ ގެ އެދުމަށް ފެން ފުޅިއެއް ހިފައިގެން އައިސް އަހުސަން އަކްނިޒާއަށް ދިނެވެ. ކިނާން ކުރިއަށް ޖެހިލާފައި އަނެއްކާވެސް ވާހަކަދެއްކިއެވެ.\n"އިތުރަށް ކުރެވޭނެ އެއްވެސް ކަމެއް ނެތްތޯ؟ ރާއްޖޭން ބޭރަށް ގެންގޮސްގެންވެސް ފަރުވާ ދެވިދާނެ އެއްނޫންތޯ! އެ ފެންވަރު އެބަ....." ހާސްވިނަމަވެސް ކިނާން ކުޑަވެސް އުންމީދެއް ލިބޭތޯ ބެލިއެވެ. އެހެންނަމަވެސް ޔުއާން ދެފަރާތަށް ބޯ ހޫރާލިތަން ފެނި އޭނާއަށް ވެސް ބޮލުގައި ހިފައްޓާލެވުނެވެ. ފަހީމްއަށް ބަލާލުމާއެކު ކިނާން އަކްނިޒާއަށްވެސް ބަލާލިއެވެ. އަނެއްކާ ޔުއާން އަށްބަލާލެވުނީ ދެންމެ އެ ބުނި ބަސް އަނބުރާ ގެންދޭތޯއެވެ. ކުޑަވެސް އުންމީދުގެ ބަހެއް ލިބޭތޯއެވެ. އެހެންނަމަވެސް ދެންވެސް ކުރިމަތިވީ މާޔޫސްކަމާއެވެ.\n"އައި އެމް ސޮރީ" ޔުއާންގެ އަޑުވެސް އައީ މަޑުންނެވެ.


Kudhi viyafaari thakah 1 Million Rufiyaa aa hamayah loan libey scheme eh tha'aaraf koffi - One Online\n16 މެއި 2020، މާލެ، ލޮކްޑައުންގެ ސަބަބުން ބާޒާރުމަތީގެ ހޯލްސޭލް ވިޔަފާރިކުރާ ގިނަ ފިހާރަތައް ވަނީ ބަންދުކޮށްފައި (ބާޒާރު ފިނޮޅު) -- ވަން ފޮޓޯ: މުހައްމަދު އައުޒަމް\nކުދި ވިޔަފާރިތަކަށް އެއް މިލިއަން ރުފިޔާއާ ހަމައަށް ލޯނު ލިބޭ ސްކީމެއް ތައާރަފުކޮށްފި\nކޮވިޑް-19އާ ގުޅިގެން އިގްތިސޯދަށް އައި ހީނަރުކަމުން ކުދި ވިޔަފާރިތައް އަރައިގަތުމަށް އެއް މިލިއަން ރުފިޔާއާ ހަމައަށް ލޯނު ލިބޭ ސްކީމެއް މިއަދު ތައާރަފުކޮށްފިއެވެ.\nއިކޮނޮމިކް މިނިސްޓްރީ އާއި އެސްއެމްއީ ޑިވެލޮޕްމަންޓް ފައިނޭންސް ކޯޕަރޭޝަން (އެސްޑީއެފްސީ) މެދުވެރިކޮށް ކޮވިޑް-19 ސަސްޓެއިނެބަލް ސްޓިމިއުލަސް ލޯނުގެ ނަމުގައި އެ ލޯން ދޫކުރަން ނިންމާފައި ވަނީ ތިން ޕެކޭޖެއްގެ ގޮތުގައެވެ.\nއެއީ ހިނގަމުން އަންނަ ޕްރޮޖެކްޓުތައް ނިންމުމަށާއި ވިޔަފާރި ހިންގުމަށް ބޭނުންވާ ފައިސާގެ އެހީގެ ގޮތުގައި އަދި ދެމެހެއްޓެނިވި ގޮތެއްގައި ވިޔަފާރި ފުޅާ ކުރުމަށެވެ. ލޯނު ނުހިމެނޭ ގޮތަށް ވިޔަފާރިއާ ގުޅޭ ފަންނީ ލަފާ ދިނުންވެސް ހިމެނެއެވެ.\nކެފޭ/ރެސްޓޯރެންޓާއި ޖިމްގެ އިތުރުން ސެލޫން އަދި ގެސްޓްހައުސްތަކަށް ދޫކުރާ މި ލޯނުގެ ގޮތުގައި ގިނަވެގެން ދޫކުރާނީ އެއް މިލިއަން ރުފިޔާއެވެ. އިންޓަރެސްޓުގެ ގޮތުގައި އަހަރަކު ހަ ޕަސެންޓު ނަގާ އިރު ލޯނު އަނބުރާ ދައްކަން ޖެހެނީ ފަސް އަހަރާއި އަށް އަހަރާ ދެމެދުގެ މުއްދަތެއްގައެވެ. އަދި ލޯނު ދެއްކުމަށް ގްރޭސް ޕީރިއަޑްގެ ގޮތުގައި އެއް އަހަރާއި ދެ އަހަރުގެ މުއްދަތެއް ލިބޭ އިރު, މި ލޯނަށް ރަހުނެއް ބޭނުމެއް ނުވާނެއެވެ.\nލޯނަށް ހުށައަޅާ ވިޔަފާރިތަކުގެ އިސްކަންދޭންވީ ކަންކަން:\n2018 އިން ފެށިގެން 2020 އަށް ތިން އަހަރު ފައިދާ ވެފައިވާ ވިޔަފާރިއަށް ވުން\nފާއިތުވި 12 މަސް ދުވަސް ތެރޭގައި ނޮން ޕާފޯމިން އެސެޓް ފެސިލިޓީއެއް ނެތުން\nކޮވިޑް ރިކަވަރީ ސްކީމެއްގެ ފެސިލިޓީ ލިބިފައިވާ ނަމަ, އާ ފެސިލިޓީގެ ތެރެއަށް ތާވަލު ކުރެވޭނެ\nވޭތުވެދިޔަ އެއް އަހަރު ދުވަހު ވިޔަފާރި މެދުނުކެނޑުމެއް ނެތި ހިންގާފައިވުން\nއިކޮނޮމިކް މިނިސްޓްރީން ބުނީ, މި ލޯނަށް ޖުލައި ފުރަތަމަ ހަފުތާއިން ފެށިގެން ހުށަހެޅޭނެ ކަމަށެވެ.\nގުޅޭ ޓެގު މިނިސްޓްރީ އޮފް އިކޮނޮމިކް ޑިވެލޮޕްމަންޓް މިނިސްޓަރު ފައްޔާޒް އިސްމާއިލް އެސްއެމްއީ ޑެވެލޮޕްމެންޓް ފައިނަންސް ކޯޕަރޭޝަން ކޮވިޑް ރިލީފް ލޯނު


SunOnline: Vaahaka dhakkaigen Korea sarahadhah haama jehun genaumah China in govailaifi\ndate_range ބުރާސްފަތި 15 ނޮވެމްބަރ 2018\nވާހަކަ ދައްކައިގެން ކޮރެއާ ސަރަަހައްދަށް ހަމަޖެހުން ގެނައުމަށް ޗައިނާ އިން ގޮވައިލައިފި\nމުހައްމަދު އައުޒަމް 15 Dec 2017, 10:25\nދެކުނު ކޮރެއާގެ ރައީސް މޫން ޖައި އިން ޗައނާގެ ރައީސް ޝީ ޖިންޕިން އާއެކު-- ފޮޓޯ: ނިއުޔޯކްޓައިމްސް\nބެއިޖިންގް (14 ޑިސެމްބަރު): އުތުރު ކޮރެއާއިން ދޭތެރެ ދޭތެރޭން ކުރަމުންދާ ނިއުކުލިއާ ޓެސްތުތަކުގެ ސަބަބުން، ކޮރެއާ ސަރަހައްދު ނުރައްކަލުގެ ތެރެއަށް ވެެއްޓި، އެ ސަރަހައްދުގައި ހަނގުރާމައެއް ފެށިދާނެ ކަމުގެ ބިރުހީވެފައިވާތީވެ، ވާހަކަ ދައްކައިގެން ކޮރެއާ ސަރަަހައްދަށް ހަމަޖެހުން ގެނައުމަށް ޗައިނާއިން ގޮވައިލައިފިއެވެ.\nޗައިނާގެ ރައީސް ޝީ ޖިންޕިން ދެކުނު ކޮރެއާގެ ރައީސް މޫން ޖައި އިންއާ މިއަދު ބޭއިޖިންގައި ބައްދަލުކުރެއްވުމަށްފަހު ވިދާޅުވީ، ކޮރެއާ ސަރަހައްދުގައި އުފެދިފައިވާ ނުތަނަވަސްކަން ހައްލުކުރަންޖެހޭނީ ވާހަކަދައްކައިގެން ކަމަށެވެ. އަދި ވިދާޅުވީ ކޮރެއާ ސަރަހައްދުގެ ހުރިހާ ގައުމުތަކުންވެސް އެ ސަރަހައްދުން ނިއުކުލިއާ ހަތިޔާރުތައް ނައްތާލަން މަސައްކަތްކަތް ކުރަން ޖެހޭނެކަމަށާއި އަދި އެ ސަރަހައްދުގައި ހަނގުރާމައެއް ފެށުމަށް އެެއްވެސް ބަޔަކު ފުރުސަތުދީގެން ނުވާނެ ކަމަށެވެ.\nކޮރެއާ ސަރަހައްދު އެންމެ ފަހުން ހޫނުވެގެން ދިޔައީ މިދިޔަ ޖުލައި މަހު އުތުރުކޮރެއާއިން އެންމެ އެޑްވާންސް ބެލެސްޓިކް މިސައިލްއެއް ޓެސްޓުކުރި ހިސާބުންނެވެ. އެއާއެކު އެމެރިކާއާ ބައިނަލަގްވާމީ ގައުމުތައް ގުޅިގެން ވަނީ އުތުރު ކޮރެއާއާ ދެކޮޅަށް ދަތިކުރުމުގެ ފިޔަވަޅު އަޅައިފައެވެ.\nޗައިނާއިން ބުނީ އެ ސަރަހައްދުގައި އަމަން އަމާންކަން ގާއިމްކުރުމުގެ ގޮތުން އެގައުމުން ދެކޮރެއާ ދެމެދު ސުލްހަ ގާއިމުކުރުމަށް އެހީތެރިވެދޭނެ ކަމަށެވެ.\nއެމެރިކާއާ ދެކުނު ކޮރެއާއާ ގުޅިގެން، ދެކުނު ކޮރެއާގައި މިސައިލް ޑިފެންސް ސިސްޓަމެް ގާއިމުކުރަން އުޅޭ މައްސަލައިގައި ޗައިނާއާ ދެކުނު ކޮރެއާގެ ވަނީ ވަަރަށް ބޮޑަށް ހިޔާލު ތަފާތުވެފައެވެ.\nއެމެރިކާިއން ބުނީ މިސައިލް ޑިފެންސް ސިސްޓަމް ބަހައްޓަނީ އުތުރުކޮރެއާގެ މިސައިލްތަކުން ދެކުނުކޮރެއާ ދިފާއު ކުރުމަށް ކަމަށެވެ. ނަމަވެސް ޗައިނާއިން ބުނީ އެ ސިިސްޓަމަކީ އެމެރިކާއިން ޗައިނާއަށް ޖާސޫސް ކުރުމަށް ހަރުކުރުމަށް ބަހައްޓާ ސިސްޓަމެއް ކަމަށެެވެ.\nއެންމެ ދިގު ޑްރެގަން ބޯޓުގެ ރެކޯޑު ކެމްބޯޑިއާ ހޯދައިފި\nއެންމެ މޮޅު ބިދޭސީ އެކްޓަރުގެ އެވޯޑު އަޖޭއަށް!\nޕާކިސްތާނާއި ޗައިނާއާ ދެމެދު ލަގްޒަރީ ބަހުގެ ހިދުމަތެއް!


Oreedoo Colour Run Addugai Baiverivumuge Furusathu Hulhuvaalaifi\n5 މަސް,3ދުވަސް, 12 ގަޑި, 12 މިނެޓް, 52 ސިކުންތު ކުރިން 2390މަރިޔަމް އިސްއާދާ\nއައްޑޫ ސިޓީގައި ބޭއްވުމަށް ހަމަޖެހިފައިވާ އުރީދޫ ކަލަރ ރަންގައި ބައިވެރިވުމުގެ ފުރުޞަތު އުރީދޫ މޯލްޑިވްސް އިން ހުޅުވާލައިފިއެވެ.\nއުރީދޫއިން ބުނީ އައްޑޫގައި ބާއްވާ ކަލަރ ރަން ދުވުމުގައި ބައިވެރިވެވޭނީ ހަ އަހަރުން މަތީގެ ފަރާތްތަކަށް ކަމަށާއި އެ ހަރަކާތުގައި ބައިވެރިވުމަށް ރަޖިސްޓްރީ ކުރެވޭނީ އެ ކުންފުނީގެ ވެބްސައިޓްގައިވާ އޮންލައިން ޕޯޓަލް މެދުވެރިކޮށް ކަމަށެވެ.\nއުރީދޫ ކަލަރ ރަން އައްޑޫގައި ކޮންމެ ކިލޯމީޓަރއެއް ދުވެ ނިމުމުން، ބެހެއްޓިފައިވާ ކުލަ ސްޓޭޝަންތަކުން، ކުލަގަދަ ގޮތެއްގައި އެކަން ފާހަގަ ކުރާނެއެވެ. މިއީ ވަކި ވަގުތެއްގެ ތެރޭގައި ނިންމަން ޖެހޭ ރޭހަކަށް ނުވާތީ، ހިނގާފަ، ޖޮގްކޮށްފަ، ދުވެފަ ނޫނީ ނަށަމުންވެސް މި ދުވުން ނިންމިދާނެ ކަމަށް އުރީދޫއިން ބުނެއެވެ.\nމި ހަރަކާތުގެ ކިޓް2ކެޓަގަރީ އަކަށް ލިބެން ހުންނާނެ ކަމަށާ އެ ދެ ކެޓަގަރީ އަކީ ސްޓޭންޑަޑް ކިޓްސް އަދި ފަން ކިޓްސް ކެޓަގަރީ ކަމަށް އުރީދޫއިން ބުނެއެވެ. އެގޮތުން ސްޓޭންޑަޑް ކިޓް 85 ރުފިޔާއަށް ވިއްކާއިރު، 150 ރުފިޔާއަށް ވިއްކާ ފަން ކިޓްގައި އުރީދޫ ކަލަރ ރަން އައްޑޫ ޓީޝާޓްގެ އިތުރުން ރިސްޓްބޭންޑަކާއި، ކަރުދާސް ތޮތްޕަކާއި ފޮތި ދަބަހެއް ހިމެނިފައިވާނެ ކަމަށް އުރީދޫއިން ހާމަކުރެއެވެ.\n28 ޖޫން 2019 ގައި އައްޑޫގައި ބޭއްވުމަށް ހަމަޖެހިފައިވާ މި ރަން ބާއްވަނީ މިނިސްޓްރީ އޮފް ޔޫތް، ސްޕޯޓްސް އެންޑް ކޮމިޔުނިޓީ އެމްޕަވަރމަންޓް އާއި އުރީދޫ ގުޅިގެންނެވެ. މިފަހަރުގެ ކަލަރ ރަންގައިވެސް އިވެންޓް އޯގަނައިޒަރ އަކީ ޔުނިކްސް ސްޕޯޓިންގއެވެ.\nތަޖުރިބާކާރު ދުވުންތެރިންނާއި، ދުވުމަށް ޝައުގުވެރިވާ ބޭފުޅުން، އަދި އާއިލާ އާއި ރައްޓެހިންނާއި އެކު އުފާވެރި ވަގުތުކޮޅެއް ހޭދަކޮށްލަން ބޭނުންވާ އެންމެހާ ބޭފުޅުންވެސް، އުރީދޫ ކަލަރ ރަން އައްޑޫ ގައި ބައިވެރިވުމަށް، އުރީދޫ އިން ވަނީ ދައުވަތު އަރުވާފައެވެ.\nމި ދުވުމުގައި ބައިވެރިވުމަށް ރެޖިސްޓަރ ކުރުމަށާއި، ދުވުމާއި ބެހޭ އިތުރު މަޢުލޫމާތު ހޯއްދެވުމަށް އުރީދޫގެ ވެބްސައިޓަށް އަދި އުރީދޫ މޯލްޑިވްސް ގެ ސޯޝަލް މީޑިޔާ ޕޭޖްތަކަށް ޒިޔާރަތްކޮށްލެއްވުމުން މައުލޫމާތު ލިބިލޭނެ ކަމަށް އުރީދޫއިންވަނީ ބުނެފައެވެ.


"ކޮންފަރެންސް އޮން ޖުޑީޝަލް އިންޑިޕެންޑެންސް އެންޑް ރިފޯމް" ފެށުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\n"ކޮންފަރެންސް އޮން ޖުޑީޝަލް އިންޑިޕެންޑެންސް އެންޑް ރިފޯމް" ފެށުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n19 ފެބުރުވަރީ 2019، ރިފަރެންސް: SA/NRFN/2019/5\nދިވެހިރާއްޖޭގެ އުއްތަމަ ފަނޑިޔާރު އޮނަރަބްލް ޑޮކްޓަރ އަޙްމަދު ޢަބްދުﷲ ދީދީ، ރައްޔިތުންގެ މަޖިލީހުގެ ރައީސް އޮނަރަބްލް ޤާސިމް އިބްރާހީމް، ދައުލަތުގެ އިސްވެރިން، ސުޕްރީމް ކޯޓުގެ ޢިއްޒަތްތެރި ފަނޑިޔާރުން، ދިވެހިރާއްޖޭގެ އެންމެހައި ޢިއްޒަތްތެރި ފަނޑިޔާރުން، ރައްޔިތުންގެ މަޖިލީހުގެ މެންބަރުން، މި ކޮންފަރެންސަށް ވަޑައިގެން ތިއްބެވި އެންމެހައި ބޭފުޅުން؛\n[ކޮންފަރެންސް އޮން ޖުޑީޝަލް އިންޑިޕެންޑެންސް އެންޑް ރިފޯމް] ފެށުމުގެ ޙަފްލާގައި ބައިވެރިވުމަކީ އަޅުގަނޑަށް ލިބޭ ވަރަށްބޮޑު އުފަލެއް.\n7 އޮގަސްޓު 2008 ގައި ޢަމަލުކުރެވެން ފެށި ޤާނޫނުއަސާސީން، ދިވެހިރާއްޖޭގެ ދައުލަތުގެ ބާރުތައް ވަކިކޮށް، މިނިވަން މުސްތަޤިއްލު ޖުޑީޝަރީއެއް ޤާއިމުކުރުމަށް މަސައްކަތް ކުރެވިގެން ދިޔައިރު، ޖުޑީޝަރީގެ އެންމެ އިސް ފަރާތް ކަމުގައި ކަނޑައަޅާފައިވަނީ، ދިވެހިރާއްޖޭގެ ސުޕްރީމް ކޯޓު.\nއެހެންކަމުން، ޝަރުޢީ ދާއިރާ ހަރުދަނާ ކުރައްވައި، ޝަރުޢީ ދާއިރާގެ މިނިވަންކަން ކަށަވަރު ކުރައްވައި، ފަނޑިޔާރުގެއަކީ ޢަދުލު އިންޞާފު ނެގެހެއްޓުމުގައި ޤާބިލިއްޔަތުކަމާއެކު، މަސައްކަތްކުރާ އަދި ރައްޔިތުން އިތުބާރުކުރާ ތަނެއްގެ ގޮތުގައި ބައްޓަންކުރަންޖެހޭ. އަދި އެގޮތްގޮތަށް ކަންކަން ބައްޓަންވެގެން ދިޔުމަކީ، އަޅުގަނޑުމެން އެންމެން ކުރާ އުއްމީދު.\nމީގެކުރިންވެސް ތިންފަހަރެއްގެ މަތިން އެކި މައުޟޫޢުތަކަށް، މިފަދަ ކޮންފަރެންސްތައް ވަނީ ބޭއްވިފައި. މިއިން ކޮންމެ ކޮންފަރެންސެއްގައިވެސް ރާއްޖެއާއި ރާއްޖެއިން ބޭރުގެ އެންމެ މަތީ ފެންވަރުގެ ތަޖުރިބާކާރުން ބައިވެރިވެވަޑައިގެން ތަޤްރީރު ކުރައްވައި، ގިނަ މަސައްކަތްތަކެއް ވަނީ ކުރެވިފައި.\nއެހެންކަމުން، މިފަދަ ކޮންފަރެންސްތަކަކީ، އަޅުގަނޑުމެންގެ މުޅި ނިޒާމު ހަރުދަނާކޮށް ތަރައްޤީ ކުރުމަށްޓަކައި ކުރެވެމުންދާ ވަރަށްވެސް ބޮޑު، މުހިއްމު މަސައްކަތެއްކަން ފާހަގަކުރަން. އަދި ސުޕްރީމް ކޯޓުގެ ދަށުން ހިންގަވާ ދިވެހިރާއްޖޭގެ ޖުޑީޝަރީ އެކަޑަމީން ކުރަމުންދާ މަސައްކަތްތައް ޝުކުރުވެރިކަމާއެކު ފާހަގަކުރަން.\nޤަޟާއީ އަހަރު 2019، އިފްތިތާޙު ކުރުމުގެ ޙަފްލާގައި ވާހަކަފުޅު ދައްކަވަމުން، ދިވެހިރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ އޮނަރަބްލް އިބްރާހީމް މުޙައްމަދު ޞާލިޙު ވަނީ މި ކޮންފަރެންސްގެ މުހިއްމުކަން ފާހަގަކުރައްވައި ވާހަކަފުޅު ދައްކަވާފައި.\nމިފަދަ ކޮންފަރެންސްތަކުގެ މަޤްޞަދަކީ، ދިވެހިރާއްޖޭގެ ފަނޑިޔާރުގޭގެ މިނިވަންކަން ކަށަވަރުކުރުމާއި، ދިވެހިރާއްޖޭގެ ޤާނޫނުއަސާސީގެ ތަރަހައިގެ މަތީގައި އަދި ދުސްތޫރީ ނިޒާމުތައް ބިނާވެގެންވާ އުޞޫލުތަކާ އެއްގޮތަށް ފަނޑިޔާރުގެ އިޞްލާޙުކޮށް ތަރައްޤީ ކުރުމަށްޓަކައި ކުރަންޖެހޭ ކަންކަން ޝާމިލުވާގޮތެއްގައި ފާހަގަކުރުމާއި، އެކަންކަން ކުރުމާ ގުޅޭ ޢަމަލީ ޕްލޭންތައް އެކުލަވައިލުން.\nއެހެންކަމުން، އަޅުގަނޑުގެ އުއްމީދަކީ، މި ކޮންފަރެންސްގެ ހުރިހާ ބައިވެރިންވެސް މި މަޤްޞަދުތައް ޙާޞިލު ކުރެވޭނެގޮތަށް، ކޮންފަރެންސްގެ ތެރޭގައި މަސައްކަތް ކުރެއްވުން. އަދި އެއަށްފަހު، އެކުލަވައިލެވޭ ޕްލޭންތަކާއި، ކުރެވޭ މަސައްކަތްތައްވެސް، މި މަޤްޞަދުތައް ޙާޞިލުކުރެވޭގޮތަށް ބައްޓަން ކުރެއްވުން.\nއާދެ، ޝައްކެއްނެތް. ޢަދުލުވެރިކަން ނެތް މުޖުތަމަޢެއްގައި، ދުވަހަކުވެސް ހަމަޖެހުމެއް ޤާއިމުވެގެންނުދާނެ. އިންޞާފަކީ، ވަކި މީހަކަށް ލިބޭ އެއްޗެއްގެ ގޮތުގައި އޮތްހާހިނދަކު، ޤައުމެއްގައި ޞުލްޙަމަސަލަސްކަން ޤާއިމުވެގެނެއް ނުދާނެ. މިއިން ކޮންމެ ކަމަކުންވެސް އަޅުގަނޑުމެންނަށް އެނގިގެންދަނީ، ފަނޑިޔާރުންގެ މަސްއޫލިއްޔަތުގެ މަތިވެރިކަމާއި، ޢަދުލުވެރިކަމުގެ މުހިއްމުކަން.\nއަޅުގަނޑު މި ފުރުޞަތުގައި، ފަނޑިޔާރުގޭގެ އެންމެހައި ފަނޑިޔާރުންގެ އަރިހުން ނުހަނު އިޚްލާޞްތެރިކަމާއެކު އެދޭ އެދުމަކީ، މިނިވަންކަމާއި ނަޒާހަތްތެރިކަމާއެކު، ހަރުދަނާ ޢިލްމީ އަސާސްތަކުގެ މައްޗަށް ޢަދުލު އިންޞާފު ޤާއިމުކޮށްދޭނޭ ފަނޑިޔާރުގެއެއް ދިވެހި ރައްޔިތުންނަށް ކަށަވަރުކޮށްދެއްވުން. ފަނޑިޔާރުގެ އިޞްލާޙުކޮށް ތަރައްޤީ ކުރުމުގައި އެންމެ އިސް ދައުރެއް އަދާކުރައްވަނީ ފަނޑިޔާރުން ކަމަށްވީހިނދު، އެކަމުގެ މަސްއޫލިއްޔަތު އެންމެ ފުރިހަމަގޮތުގައި އަދާކޮށްދެއްވުމަށް އަޅުގަނޑު އެދެން.\nއަޅުގަނޑު ޔަޤީންކުރަނީ، މިއަދު ފެށިގެންމިދާ ކޮންފަރެންސްގެ ސަބަބުން ޝަރުޢީ ދާއިރާ އިތުރަށް ހަރުދަނާވެ، ތަރައްޤީވެ ކުރިއަރައިގެންދާނެ ކަމަށް. އަދި ޝަރީޢަތްތައް ކުރިއަށް ގެންދިޔުމަށް ހުރި ގޮންޖެހުންތަކަށް ޙައްލުތަކެއް ލިބި، އެކަށީގެންވާ ހަލުވި މިނެއްގައި މައްސަލަތައް ކުރިއަށް ގެންދިޔުމަށް މަގުފަހިވެގެންދާނެ ކަމަށް. އަދި ގިނަދުވަސްތަކެއް ވަންދެން ނުނިމިހުރި މައްސަލަތައް، އަވަސް މުއްދަތެއްގައި ބެލި، އިންޞާފު ކަށަވަރުވެގެންދާނެ ކަމަށް. ރައްޔިތުންނަށް އާވެގެންދިޔަ އުއްމީދު ޙަޤީޤަތަކަށް ބަދަލުކޮށްދެއްވައި، އިންޞާފު ލިބޭނެ ކަމަށް ދުށް ހުވަފެން ޙަޤީޤަތަކަށް ބަދަލުވެގެންދާނެ ކަމަށް.\nއަޅުގަނޑުގެ ދުޢާއަކީ، ދިވެހިރާއްޖޭގެ ފަނޑިޔާރުގެއަކީ ޢަދުލު އިންޞާފު ޤާއިމުކުރުމުގައި، މިނިވަންކަމާއި މުސްތަޤިއްލުކަމާއެކު މަސްއޫލިއްޔަތު އަދާކުރާ މުއައްސަސާއަކަށް ވެގެންދިޔުން. اللَّـهُ سُبْحَانَهُ وَتَعَالَىٰ ވަޙީކުރައްވާފައިވަނީ، وَإِذَا حَكَمْتُم بَيْنَ النَّاسِ أَن تَحْكُمُوا بِالْعَدْلِ.


Malaysia aa dhekolhah Raajje in training match eh\nމެލޭއާ ދެކޮޅަށް ރާއްޖެއިން ޓްރޭނިން މެޗެއް\nގައުމީ ޓީމު މެޗަކަށް ނުކުތުމުގެ ކުރިން ---\nވޯލްޑް ކަޕް ކޮލިފިކޭޝަންގައި ކުރިއަށް އޮތް ދެ މެޗަށް ތައްޔާރު ވުމަށް މިހާރު މެލޭޝިއާގައި ޓްރެއިނިންއަށް ކެމްޕްކޮށްފައިވާ ރާއްޖޭގެ ގައުމީ ޓީމުން މެލޭޝިއާ އާ ދެކޮޅަށް ޓްރެއިނިން މެޗެއް ކުޅުމަށް ހަމަޖެހިއްޖެ އެވެ.\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވީ އަންގާރަ ދުވަހު ކުޅޭ އެ މެޗަކީ ރާއްޖޭގެ އެދުމަށް މެލޭޝިއާއާ ކުޅޭ މެޗެއް ކަމަށާއި އެއީ ފީފާގެ ކަލަންޑަރުގައި ހިމަނައިގެން ކުޅޭ އޮފިޝަލް މެޗެއް ނޫން ކަމަށެވެ.\n"ކްލޯޒްޑް ސްޓޭޑިއަމެއްގައި މެޗު ކުޅޭނީވެސް، ބްރޮޑްކާސްޓެއް ނުކުރާނެ،" ޖަވާޒް ވިދާޅުވި އެވެ. "މިއީ ރާއްޖޭގެ އެދުމަށް މެލޭޝިއާއިން ކުޅެދޭ [ޓްރޭނިން] މެޗެއް."\nމިދިޔަ އަހަރު ނޮވްމެބަރު މަހުވެސް ރާއްޖެއިން ވަނީ މެލޭޝިއާ އާ ދެކޮޅަށް މެޗެއް ކުޅެފަ އެވެ. މިދިޔަ އަހަރު ނޮވްމެބަރު މަހު ތިން ވަނަ ދުވަހު މެލޭޝިއާގައި ކުޅުނު އެ މެޗު އެ ގައުމުން ކާމިޔާބު ކުރީ 3-0 އިންނެވެ. އެއީ މިދިޔަ އަހަރު އޮތް އާސިއާން ސަރަހައްދުގެ އާފް ޗެމްޕިއަންޝިޕަށް މެލޭޝިއާ ތައްޔާރު ވުމަށް އެ ގައުމުގެ އެދުމަށް ރާއްޖެއިން ކުޅުނު މެޗެކެވެ.\nގައުމީ ޓީމު މެލޭޝިއާ އަށް ދިޔައީ މިދިޔަ އާދިއްތަ ދުވަހު އެވެ. މިއަންނަ ބުރާސްފަތި ދުވަހުގެ ނިޔަލަށް އެ ގައުމުގައި ރާއްޖެއިން ކޭމްޕް ކުރާނެ އެވެ. އެއަށް ފަހު މާލެ އައިސް މާލޭގެ ހޮޓަލެއްގައި ކޭމްޕް ކުރުމަށް ވަނީ ހަމަޖެހިފަ އެވެ.\nކޮލިފިކޭޝަންގައި މި މަހު ރާއްޖެއިން ދެމެޗު ކުޅޭނެ އެވެ. އެ ދެ މެޗުވެސް އޮންނާނީ މާލޭގަ އެވެ. ނޮވެމްބަރު މަހު 14 ވަނަ ދުވަހު ރާއްޖެއިން ނުކުންނާނީ ފިލިޕީންސް އާ ދެކޮޅަށެވެ. އަދި ނޮވްމެބަރު 19 ވަނަ ދުވަހު ނުކުންނާނީ ގުއާމް އާ ދެކޮޅަށެވެ.


Russia-Ukarine hanguraama aa hedhi Raajjeyge tourism dhaairaa 11 percent dhashah | Mihaaru\nރަޝިއާ-ޔުކްރެއިންގެ ހަނގުރާމައާ ހެދި ރާއްޖޭގެ ޓޫރިޒަމް ދާއިރާ 11 ޕަސެންޓް ދަށަށް\nޓޫރިސްޓުންތަކެއް އެއާޕޯޓުގައި މަޑުކޮށްލައިގެން. ޓޫރިޒަމް ދާއިރާ ވަނީ 11 ޕަސެންޓް ދަށްވެފައި--ފޮޓޯ:މިހާރު\n13 މެއި 2022 - 12:00\nރަޝިއާ އާއި ޔޫކްރެއިންއާ ދެމެދު ހިނގަމުންދާ ހަނގުރާމައާ ހެދި ރާއްޖޭގެ ޓޫރިޒަމް ދާއިރާ 11 ޕަސެންޓް ދަށަށް ގޮސްފައިވާ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމު އިއްޔެ ވިދާޅުވެއްޖެ އެވެ.\nޓޫރިޒަމް މިނިސްޓްރީން ބޭއްވި ނޫސްވެރިންގެ ބައްދަލުވުމެއްގައި "މިހާރު" އިން ކުރި ސުވާލަކަށް ޖަވާބު ދެއްވަމުން އޭނާ ވިދާޅުވީ، މި އަހަރަށް ކަނޑައެޅި އަމާޒު ދަށަށް ދިޔައީ ރަޝިއާ އާއި ޔޫކްރެއިންއާ ދެމެދު ހިނގަމުންދާ ހަނގުރާމައާ ގުޅިގެން، އެ ސަރަހައްދުން ރާއްޖެ އަންނަ ޓޫރިސްޓުން މަދުވުމުން ކަމަށެވެ.\nމައުސޫމް ވިދާޅުވިގޮތުގައި، ކޮވިޑްގެ އާ ވޭރިއެންޓް "އޮމިކްރޮން" އާ ގުޅިގެން ގައުމުތަކުން އެޅި ފިޔަވަޅުތަކުގެ ސަބަބުން ވެސް ފުރަތަމަ ތިން މަހު ރާއްޖެ އަށް އައި ޓޫރިސްޓުން އުންމީދުކުރި ވަރަށް ވުރެ މަދެވެ. މި އަހަރުގެ ފަހު ކޮޅު ޗާއިނާގެ މާކެޓް ހުޅުވައިލާނެ ކަމަށް ބެލެވުނަސް އެ ގައުމު މި އަހަރު ހުޅުވާލާނެ ކަމަށް ނުބެލެވޭ ކަމަށް އޭނާ ވިދާޅުވި އެވެ.\n"2019 ވަނަ އަހަރަށް ވުރެ 11 ޕަސެންޓް ދަށްކޮށް މި ދަނީ. އެ 11 ޕަސެންޓަކީ ސީދާ ރަޝިއާ-ޔޫކްރެއިން މާކެޓުން ދަށްވި 11 ޕަސެންޓޭ ވެސް ބުނެވިދާނެ. އެއީ ރަޝިއާ-ޔޫކްރެއިން 20 ޕަސެންޓް ހިއްސާކުރޭ. މިހާރު ރަޝިއާ ހިއްސާ ކުރަނީ 10 ޕަސެންޓް،" މިނިސްޓަރު ވިދާޅުވި އެވެ.\nމައުސޫމް ވިދާޅުވީ، މި އަހަރު ފެށުމުގެ ކުރިން ދެ މިލިއަން ޓޫރިސްޓުން އަންނާނެ ކަމަށް ބެލެވުނަސް މިހާރު ފެންނަ ގޮތުން އަންނާނެ ކަމަށް ބެލެވެނީ 1.6 މިލިއަން ޓޫރިސްޓުންނެވެ.\nމައުސޫމް ވިދާޅުވީ، މިއީ ވެސް ހިތްހަމަޖެހޭ އަދަދެއް ކަމަށެވެ. އަދި މަސައްކަތް ކުރަނީ ޓޫރިޒަމް ދާއިރާ އެކި ގޮތްގޮތުން ފުޅާ ކުރަން ކަމަށް ވިދާޅުވި އެވެ.\nރާއްޖޭގައި 50000 ޓުވަރިސްޓު އެންދު ހަމަނުވާހިރު ކިހިނެއް 1.7 ޓުވަރިސްޓުން ރާއްޖެޔައް ޒިޔާރަތްކުރަނީ، ތިހިސާބު ދިމައެއް ނުވޭ؟؟؟\nސުނާމީ، 2008ގެ އިގްތިސާދީ ހީނަރުކަން، ކޮވިޑް19، މިހާރު ޔުކްރޭންގެ ހަނގުރާމަ....މިހުރިހާ ކަމެއް ވެގެން 20 އަހަރު ފާއިތުވެދަނީ އަދިވެސް އަހަރެމެން ފަތުރުވެރިކަމަށް ބަރޯސާވެފައި. އެހެން ކަންކަމަށް ލޯ ހުޅުވަންޖެހޭ، މިސާލަކަށް ޓެކް ދާއިރާއިން\nހަގުރާމަޔޭ ކިޔާފަ ލަންކާއައް ވީގޮތް ނުވެއްޖެއްޔާ ކިތަންމެހާވެސް ރަގަޅު


ގަބުރުސްތާނު ވަށާފާރު މަރާމާތު ކުރުމަށް ތިންލައްކަ ރުފިޔާ ސަރުކާރުން ދެއްވައިފި – Nilandhe\nނިލަންދޫ ސަހަރާ ހިމެނޭ ސަރަޙައްދުގެ ގޫގްލްއާތު ފޮޓޮއެއް\nފ.ނިލަންދޫ ގަބުރުސްތާނުގެ ވަށާފާރު މަރާމާތު ކުރުމަށް ތިންލައްކަ ރުފިޔާ މިނިސްޓްރީ އޮފް ހޯމް އެފެއަރޒްއިން ފ.ނިލަންދޫ ކައުންސިލަށް މިއަދު ޖަމާކޮށްދީފި ކަމަށް ނިލަންދޫ ދާއިރާގެ މެންބަރު ޑރ. ޢަބުދުﷲ ޚަލީލް އޭނާގެ ފޭސްބުކް ޕޭޖްގައި މިއަދު ހާމަކުރައްވައިފިއެވެ.\nމިފައިސާ ޚަރަދު ކުރުމަށް ހަމަޖެހިފައިވަނީ ގަބުރުސްތާނުގެ ވަށާފާރުން ވެއްޓިފައިވާ ތަންންތަން ރޭނުމަށާއި ވަށާފާރުގެ ވަށާ ސިމެންތި ޖެހުމަށްކަމަށް ޚަބަރު ލިބެއެވެ.\nނިލަންދޫގެ ގަބުރުސްތާނު ފާރު އެޅިގަލުން މީގެ 10 ވަރަކަށް އަހަރުކުރިން ރާނާފައިވިޔަސް ފާރުގައި އެއްވެސް ވަރަކަށް ސިމެންތި ޖަހާފައެއްނުވެއެވެ. އަދި އެތަނުގައި މިއަދާ ހަމައަށްވެސް ލައިޓްޖެހިފައި އަދި ފެންލިބޭނެ އިންތިޒާމެއްވެސް ހަމަޖެހިފައެއް ނުވެއެވެ.\nރައީސް ޔާމީން ސަރުކާރު ވެރިކަމާއި ހަވާލުވިފަހުން، ނިލަންދޫ ދާއިރާގެ ޢިއްޒަތްތެރި މެމްބަރ ޑރ.ޢަބްދުﷲ ޚަލީލުގެ އެހީތެރި ކަމާއިއެކު ނިލަންދޫގައި މިހެންހުރި މަސައްކަތްތައް ކުރުމަށް ސަރުކާރުން ބޮޑެތި އެހީތަކެއް މެދުނުކެނޑި ދެމުންދާކަން ފާހަގަ ކުރެވެއެވެ. އެގޮތުން މީގެ ކުރިން ކައުންސިލަށް ޕިކަޕެއް ގަތުމަށް ފައިސާ ދީފައިވާއިރު، ކުނި ގޮނޑު ހެދުމަށް ފަސް ލައްކަ ރުފިޔާ ލިބޭނެ ކަމަށް ފިނޭންސް މިނިސްޓްރީން ސިޓީ ފޮނުވިތާ ދުވަސްތަކެއްވަނީ ވެފައެވެ.\nއަދި މިނޫންވެސް ގިނަ އެހީތަކެއް މިސަރުކާރުން ނިލަންދޫއަށް ވެދެއްވާފައިވާކަން ފާހަގަ ކުރެވެ އެވެ.


Ariana Grande aa gulhuvaigen Starbucks ge aa2raha eh | Mihaaru\nއެރިއާނާ ގްރަންޑޭއާ ގުޅުވައިގެން ސްޓާބަކްސް އިން ނެރުނު އައު ބުއިންތައް.\nއެރިއާނާ ގްރަންޑޭއާ ގުޅުވައިގެން ސްޓާބަކްސް އިން އާ ދެ ރަހައެއް\n07 މާޗް 2019 - 07:16\nއެމެރިކާގެ ފްލޮރިޑާ އަށް އުފަން 25 އަހަރުގެ ލަވަކިޔުންތެރިޔާގެ ކެރިއާއިން އިންސްޕަޔާ ވެގެން މަޝްހޫރު ކޮފީ ޗެއިން ސްޓާބަކްސް މި ވަނީ "ކްލައުޑް މެކިއާޓޯ" ގެ ނަމުގައި ހިތްގައިމު އާ ދެ ބުއިމެއް ތައާރަފުކޮށްފަ އެވެ. ސްޓާބަކްސްގެ މެނޫ އަށް އިތުރުވި މި އާ ރަހަތައް އާންމުންނަށް ދޫކޮށްލީ އެ ކުންފުންޏާއި އެރިއާނާ، ދުވަސްކޮޅެއް ވަންދެން ސޯޝަލް މީޑިއާގައި ފޭނުން ތެޅުވުމަށް ފަހު އެވެ.\nސޯޝަލް މީޑިއާގައި މާ ގަދައަށް ވިލާތައް ދައުރުވާތީ ވާން އުޅޭ ގޮތެއް ކަށަވަރު ނުވެގެން ތިއްބައި ސްޓާބަކްސް އިން ޓްވީޓެއްގައި ވަނީ އައު ރަހައިގެ ވާހަކަ ހިއްސާކޮށްފަ އެވެ. އަދި އެއާ އެކު އެރިއާނާ ވެސް ވަނީ ސްޓާބަކްސްގެ ލޯގޯ ޖެހި އޭޕްރަން އަޅައިގެން ނަގާފައިވާ ފޮޓޯތަކެއް ސޯޝަލް މީޑިއާގައި ހިއްސާކޮށްފަ އެވެ.\nސްޓާބަކްސް އިން ބުނި ގޮތުގައި އައިސް "ކްލައުޑް މެކިއާޓޯ" ގެ ދެ ދަރަހެއް މިހާރު ލިބޭނެ އެވެ. އެއީ ސިނަމަން އާއި ކެރަމަލް އެވެ.\nމި ރަހަތައް ތައްޔާރުކުރަން މައިގަނޑު އެއްޗަކަށް ބޭނުންކޮށްފައި ވަނީ ބިހުގެ ހުދު ބަޔާއި ހަކުރާއި ސިނަމަން (ފޮނިތޮށި) އެވެ. އަދި މީގެ ރަހަތައް ތަފާތުކުރަން ކިރާއި ބްރޫޑް އެސްޕްރެސޯ އާއި ވެނީލާ ސިރަޕް، ފްލެވާޑް ސޯސް، އެރެބިކް ގަމް، ރައީސް ޕްރޮޓީން، ލޮނު އަދި ޒެންތަމް ގަމް ބޭނުންކޮށްފައިވެ އެވެ.\nބުއިންތައް ފުރިހަމަކޮށް ދެނީ އެރިއާނާ އެންމެ ގަޔަވާ ހުދު ވިލާތަކުގެ ފުފިފައިވާ ފޯމްގަނޑަކާ އެކީގަ އެވެ.\nސްޓާބަކްސް އިން ބުނި ގޮތުގައި "ކްލައުޑް މެކިއާޓޯ" މި ވަގުތު ލިބޭނީ ހަމައެކަނި އެމެރިކާގެ ކަސްޓަމަރުންނަށެވެ.\nއިތުރު ލިޔުންތައް އެމެރިކާ ފިނި ބުއިން


Launch accident Gai GehLunu Meehaage Hashigadu Fenijje\nލޯންޗް އެކްސިޑެންޓުގައި ގެއްލުނު މީހާ މަރުވެފަ ...\nހިތަދޫ ފުއްޓަރު ފަރާތަށް މޫދަށް ދިޔަ ...\nby vomadmin April 20, 2018\nދެ ލޯންޗު ޖެހި ރޭ ހިނގި އެކްސިޑެންޓުގައި ގެއްލުނު މީހާ ކަނޑު އަޑީގައި މަރުވެފަ އޮއްވަ ފެނިއްޖެ އެވެ.\nގެއްލިގެން ހޯދަމުން ދިޔައީ އޭގެން އެއް ލޯންޗުގެ ކެޕްޓަން އެވެ. އެއީ ދ. ކުޑަހުވަދޫ އަހުމަދު މުހައްމަދެވެ.\nއެމްއެންޑީއެފުން ބުނީ އަހުމަދު ފެނުނީ 45 މީޓަރު އަޑީގައި އޮއްވައި، ކޯސްޓް ގާޑުގެ ޑައިވަރުންނަށް ކަމަށެވެ. އަދި އެ މީހާގެ ހަށިގަނޑު މާލެ ގެނެސް މިހާރު ވަނީ އޭޑިކޭ ހޮސްޕިޓަލަށް ގެންގޮސްފައި އެވެ. އޭނާ ފެނުނު ތަނުން ލޯންޗުގެ ހުންގާނުވެސް ފެނިފަ ވެއެވެ.\nއޭނާ މަރުވެފަ އޮއްވަ ފެނިފައި މިވަނީ ގެއްލިގެން ހޯދަމުންދާތާ 12 ގަޑި އިރު ފަހުންނެވެ.\nމިހާދިސާގައި އަނިޔާވި ބިދޭސީ އަކު ރޭ މާލެ ގެނެސް ފަރުވާ ދެމުން ދަނިކޮށް އޭޑީކޭ ހޮސްޕިޓަލުގައި ވަނީ މަރުވެފައި އެއީ އެއީ ލޯންޗުގައި ފަޅުވެރިއެއްގެ ގޮތުގައި މަސައްކަތް ކުރި ބަންގްލަދޭޝް ރައްޔިތެކެވެ.\nމި އެކްސިޑެންޓުގައި އަނިޔާވެގެން އިތުރު ހަތަރު މީހަކަށްވެސް ހޮސްޕިޓަލްގައި ފަރުވާދީފައިވެ އެވެ.


IS ge fikuru fethurumahejamaa'athuge hanguraamaverin TikTok beynun kurey: Report - One Online\nމީހެއްގެ ފޯނުން ޓިކްޓޮކް އެޕް ހުޅުވާފައި: އެ އެޕް ބޭނުންކޮށްގެން އައިއެސްގެ ވީޑިއޯތައް ފެތުރުމަށް މަސައްކަތް ކުރަމުންދާ ކަމަށް ދަ ޖާނަލް އިން ރިޕޯޓްކުރޭ --- ފޮޓޯ/ ގެޓީއިމޭޖަސް\nއައިއެސްގެ ފިކުރު ފެތުރުމަށް އެ ޖަމާއަތުގެ ހަނގުރާމަވެރިން ޓިކްޓޮކް ބޭނުންކުރޭ: ރިޕޯޓް\nއިސްލާމިކް ސްޓޭޓް (އައިއެސް) އިން އެ ޖަމާއަތުގެ ޕްރޮޕެގަންޑާ ވީޑިއޯތައް ފެތުރުމަށް ޒުވާނުންނާއި ފުރާވަރުގެ ކުދިންގެ ތެރޭގައި މަގުބޫލު ސޯޝަލް ވީޑިއޯ އެޕް، ޓިކްޓޮކް ބޭނުން ކުރަމުންދާ ކަމަށް ރިޕޯޓްތައް ބުނެފިއެވެ.\nދަ ވޯލް ސްޓްރީޓް ޖާނަލްގެ ރިޕޯޓެއްގައި ބުނެފައިވާ ގޮތުން، ޓިކްޓޮކްގައި ދައުރުވާ ބައެއް ވީޑިއޯތަކުގައި އައިއެސްއާއެކު ހަރަކާތްތެރިވާ ފިރިހެން އަދި އަންހެން ހަނގުރާމަވެރިން، ބަޑިތަކާއެކު އެމީހުންނަކީ ޖިހާދީން ކަމަށް ބުނެފައިވާ ވީޑިއޯތަކެއް ހިމެނެއެވެ. އަދި ބައެއް ވީޑިއޯތަކުގައި ޓިކްޓޮކްގެ ފިލްޓާސްތައް ވެސް ބޭނުންކޮށްފައިވާ ކަމަށް ރިޕޯޓްގައިވެއެވެ. ނަމަވެސް ޓިކްޓޮކްގައި ދައުރުވާ އެފަދަ ގިނަ ވީޑިއޯތައް މިހާރު ވަނީ ނަގައިފައެވެ.\nޓިކްޓޮކް އިން ބުނީ، ޓެރަރިސްޓް ޖަމާއަތްތަކުގެ ވީޑިއޯތައް ޕްރޮމޯޓް ކުރުމަށް އެ އެޕްގެ ޕްލެޓްފޯމުން ޖާގަ ނުދޭނެ ކަމަށެވެ.\nސޯޝަލް މީޑިއާ އިންޓެލިޖެންސް ކުންފުންޏެއް ކަމަށްވާ ސްޓޯރީފުލްއާ ހަވާލާދީ ދަ ޖާނަލްގެ ރިޕޯޓުގައި ބުނެފައިވާ ގޮތުން، އައިއެސްގެ ޕޯސްޓުތައް އައިސްފައިވަނީ ގާތްގަނޑަކަށް 200 އެއްހާ އެކައުންޓްތަކުންނެވެ. ބައެއް އެކައުންޓްތަކުގައި 1000 އަށްވުރެ ގިނަ ފޮލޯވާސް ތިބި ކަމަށް ރިޕޯޓްގައި ބުނެފައިވެއެވެ.\nއައިއެސް އާއި ހައްދުފަހަނަ އަޅާފައިވާ އެހެނިހެން ޖަމާއަތްތަކުން އެ ޖަމާއަތްތަކަށް މީހުން ރެކްރޫޓް ކުރުމަށާއި އެމީހުންގެ މެސެޖުތައް ފެތުރުމަށް ސޯޝަލް މީޑިއާގެ ވަސީލަތްތައް ބޭނުން ކުރެއެވެ.\nގޫގުލް އިން ބުނާގޮތުގައި، މިއަހަރުގެ ފުރަތަމަ ތިން މަސް ދުވަހުގެ ތެރޭގައި ޓެރަރިސްޓް ވީޑިއޯތަކެއް ކަމަށް ބެލެވޭ އެއް މިލިއަނަށްވުރެ ގިނަ ވީޑިއޯ ޔޫޓިއުބުން ވަނީ ނަގައިފައެވެ. އަދި ދުނިޔޭގެ ބޮޑެތި ޓެކް ކުންފުނިތަކުގެ ތެރޭގައި ހިމެނޭ ފޭސްބުކް، ޓުވިޓާ، ގޫގުލްގެ ޔޫޓިއުބް އަދި މައިކްރޮސޮފްޓް އިން ވަނީ ޓެރަރިޒަމަށް ހިތްވަރުދޭ ފޮޓޯތަކާއި ވީޑިއޯތައް ދައުރުވުން ހުއްޓުވުމަށް އެ ކުންފުނިތަކުގެ އެފަދަ ޑޭޓާބޭސް އެހެން ކުންފުނިތަކާ ހިއްސާކުރަން އެއްބަސްވެފައެވެ.\nގުޅޭ ޓެގު ޓެކްނޮލޮޖީ ޓެރަރިޒަމް


ފްރެންޗް އޯޕަންގެ ޗެމްޕިއަންކަން މިފަހަރުވެސް ނަޑާލަށް | Jazeera\tފްރެންޗް އޯޕަންގެ ޗެމްޕިއަންކަން މިފަހަރުވެސް ނަޑާލަށް - Jazeera\nފްރެންޗް އޯޕަންގެ ޗެމްޕިއަންކަން މިފަހަރުވެސް ނަޑާލަށް\nމުޙައްމަދު ޤާސިމް June 10, 2019 109 views0\nފްރެންޗް އޯޕަން ޓެނިސް މުބާރާތުގެ ތަށި 12 ވަނަ ފަހަރަށް އުފުލާލައި ގްރޭންޑް ސްލޭމް އެއްމުބާރާތުގެ ތަށި އެންމެ ގިނަ ފަހަރު ކާމިޔާބުކުރި ކުޅުންތެރިޔާގެ ޝަރަފު ސްޕެއިނުގެ ރަފައެލް ނަޑާލް ހޯދައިފިއެވެ.\nމީގެކުރީން، ގްރޭންޑް ސްލޭމް އެއް މުބާރާތުގެ ތަށި އެންމެ ގިނަ ފަހަރު ހޯދާފައިވަނީ އޮސްޓްރޭލިއަން އޯޕަން 11 ފަހަރު ކާމިޔާބުކުރި މާގްރެޓް ކޯޓް އާއި ނުވަ ފަހަރު ވިމްބަލްޑަން ޓެނިސް މުބާރާތުގެ ޗެމްޕިއަންކަން ހޯދި މާޓިނާ ނަވްރަޓިލޯވާ އެވެ.\nމި ފަހަރުގެ ތަށްޓާއެކު ނަޑާލް ވަނީ 18 ގްރޭންޑް ސްލޭމް މުބާރާތް ކާމިޔާބުކޮށްފައެވެ. މިހާތަނަށް ގްރޭންޑް ސްލޭމް އެންމެ ގިނަ މުބާރާތް ކާމިޔާބުކޮށްފައިވަނީ ސެމީ ފައިނަލްގައި ނަޑާލް އަތުން ބަލިވި ކުރީގެ އެއްވަނަ ކުޅުންތެރިޔާ ރޮޖާ ފެޑެރާ އެވެ. އޭނާ ވަނީ ގްރޭންޑް ސްލޭމް މުބާރާތެއްގެ ޗެމްޕިއަންކަން 20 ފަހަރު ހޯދައިފައެވެ.\nއުމުރުން 33 އަހަރުގެ ނަޑާލް މިފަހަރުގެ ފްރެންޗް އޯޕަން ކާމިޔާބުކުރީ ރޭ ކުޅުނު ފައިނަލުގައި އޮސްޓްރިއާގެ ޑޮމިނިކް ތިއެމްއާ ދެކޮޅަށް ތިން ގަޑިއިރާއި ހަތަރު މިނެޓަށް ދިގުދެމިގެންދިޔަ މެޗުގައި ހަތަރު ސެޓް ކުޅެގެން 6-3، 5-7، 6-1 އަދި 6-1 އިން ކުރިހޯދައިގެންނެވެ. މިއީ މި މުބާރާތުގެ ފައިނަލްގައި މި ދެ ކުޅުންތެރިން ވިދިވިދިގެން ވާދަކުރި ދެވަނަ ފަހަރެވެ. މީގެކުރީން، މިދިޔަ އަހަރުގެ ފްރެންޗް އޯޕަން ފައިނަލްގައިވެސް ނަޑާލް އަތުން ބަލިވި ތިއެމް ވަނީ ގްރޭންޑް ސްލޭމް މުބާރާތުގެ ފައިނަލްގައި ވާދަކުރި ދެ ފަހަރުވެސް ނާކާމިޔާބާއި ކުރިމަތިލާންޖެހިފައެވެ.\nދުނިޔޭގެ ހަތަރުވަނަ އަށް ރޭންކް ކުރެވިފައިވާ ތިއެމް މި މުބާރާތުގެ ފައިނަލުން ޖާގަ ހޯދީ ސެމީގައި ދުނިޔޭގެ އެއްވަނަ ކުޅުންތެރިޔާ ސާބިއާގެ ނޮވަކް ޖޮކޮވިޗްއާ ދެކޮޅަށް ފަސް ސެޓް ކުޅެގެން 6-2، 3-6، 7-5، 5-7 އަދި 7-5 އިން ކުރި ހޯދައިގެންނެވެ. މި މެޗުން ބަލިވުމާއެކު ގްރޭންޑް ސްލޭމް މުބާރާތްތަކުގައި ޖޮކޮވިޗް ދަމަހައްޓަމުން އައި މޮޅުވުމުގެ ސިލްސިލާ 26 މެޗުން ވަނީ ތިއެމް ނިމުމަކަށް ގެނެސްފައެވެ.\nމި މުބާރާތުގެ ތަށްޓާއެކު، ނަޑާލް މިވަނީ އަނިޔާގެ ސަބަބުން މިއަހަރުގެ ބައެއް މުބާރާތްތަކުގައި ނުކުޅެވުނު ނަމަވެސް ވިދިވިދިގެން ދެވަނަ މުބާރާތް ކާމިޔާބުކޮށްފައެވެ. މިދިޔަ މަހު ނިމިދިޔަ އިޓާލިއަން އޯޕަން ޓެނިސް މުބާރާތުގެ ޗެމްޕިއަންކަން ނަޑާލް ހޯދީ ފައިނަލްގައި ޖޮކޮވިޗް ބަލިކުރުމަށްފަހުއެވެ.


BREAKING: Israel Ge Sifain Ge Meehakah Hamalaadhee Maraalaifi - Vaguthu\nއިސްރާއީލުގެ ސިފައިންގެ މީހަކަށް ހަމަލާދީ މަރާލައިފި\nއިސްރާއީލުގެ ސިފައިންގެ މީހަކަށް ވަޅިން ހަމަލާދީ މަރާލައިފިއެވެ.\nއިސްރާއީލުގެ ބޮޑު ވަޒީރާ ހަވާލާދީ ރޮއިޓާސްއިން ރިޕޯޓް ކުރާ ގޮތުގައި ހިފާފައިވާ ހުޅަނގު އައްސޭރީގައި އިސްރާއީލުގެ ސިފައިންގެ މީހާއަށް ވަޅިން ހަމަލާދިނީ ފަލަސްތީނުގެ ރައްޔިތެކެވެ.\nއިސްރާއީލުގެ ސިފައިން ރަސްމީކޮށް ހަމަލާދިނީ ފަލަސްތީނުގެ ރައްޔިތެއް ކަމަކަށް ނުބުނެއެވެ. ނަމަވެސް އިސްރާއީލުގެ ބޮޑު ވަޒީރު އަވަސްވެ ގަތީ މިކަން ފަލަސްތީނުގެ ބޮލުގައި އެޅުވުމަށެވެ.\nމި ހަމަލާގެ ރައްދު ދޭނެ ކަމަށާއި ހަމަލާ ދިން މީހާ ހޯދަމުންދާ ކަމަށް ބޮޑުވަޒީރު ނަތަންޔާހޫ ވަނީ ބުނެފަައެވެ.\nއިސްރާއީލުން 1967ގައި އިރުމަތީ ގުދުސްއާއި ހުޅަނގު އައްސޭރި ހިފި ފަހުން މިހާތަނަށް 140 ހާހަށް ވުރެ ގިނަ ފަހަރުމަތިން ގެދޮރު ބިނާކޮށް، އެ ސަރަހައްދު ތަކުގައި އާބާދު ކޮށްފައިވާ ޔަހޫދީންގެ އަދަދު 600000 އަށް ވުރެ ގިނައެވެ.\nރިޕޯޓަކުން ދައްކާ ގޮތުގައި 1967 ވަނަ އަހަރު އިސްރާއިލުން އިރުމަތީ ޤުދްސަށް އަރައި އެރަށް ހިފިފަހުން ފަލަސްޠީނު މީހުންގެ 5000 ގެ ތަޅާލާފައި ވެއެވެ.\nއިސްރާއީލުން ފަލަސްތީނުގެ ބިމަށް އަތް ގަދަކޮށްފައިވާއިރު 1948 ވަނަ އަހަރު އުފެދިގެން އައި އިސްރާއީލް ދައުލަތް ފެށުމާއެކު މުސްލިމުންގެ ތިންވަނަ މުޤަސްދަސް ބިން ކަމުގައިވާ ފަލަސްތީނުގެ ބިމުގައި މުސްލިމުންގެ ލޭ، ކޮންމެ ދުވަހަކު ދަނީ އޮހޮރަމުންނެވެ.\nއޮގަސްޓް 8, 2019 12:10\nމިވާހަކަ ނުޖެހޭ ނޫހުގަ ޖަހާކަށް\nއޮގަސްޓް 8, 2019 13:42\nދިވެހި ޒައޮނިސްޓުން ކިތައްމެ ނުރުހުނަސް\nމި ޚަބަރަކީ މުހިއްމު ޚަބަރަކަށްވާތީ ނޫހުގަ ޖަހާފަ އެއޮތީ.\nއޮގަސްޓް 8, 2019 20:46\nކަލޭތީ ޓެރެރިސްޓެއްކަން އޮތީ އެނގިފަ\nއޮގަސްޓް 11, 2019 23:55\nޓެރަރިސްޓްޓަކީ ކާކުކަން އެގޭނެ އާޙިރަތްދުވަހުން. ކަލޭ ހާދައަވަސް އަރުވާލާގެންނޭ ތިއުޅެނީ މީސްމީހުން ލޭބަލްކުރުމުގަ. ތިފާޑަށް ހިކިހިއްވަރު އަރާގެން އުޅޭނީއަސްލު ޓެރަރިސްޓުން. ކީއްކުރާނީދޯ ހާލަތް. ވާނުވާނޭގުނަސް ރޯނުއެދުރުހެދިގެން އަމިއްލައަށް ވަނީހަމަ ފަލީޙަތް. ޙެހެހެހެހެ\nއޮގަސްޓް 8, 2019 13:53\nއަލްހަމްދުލިﷲ. ޔަހޫދީން ތަޅާ މަރަންވީ.\nއޮގަސްޓް 8, 2019 16:37\nމިއުޅެނީ ޓެރަރިސްޓުން އުފަން ކުރުވާ މީހުން.\nއޮގަސްޓް 8, 2019 16:58\nޓެރޮރިސްޓުންނަކީ ކަލޭމެންފަދަ ޒަޔޮނިސްޓުން\nއޮގަސްޓް 8, 2019 14:49\nއެންމެ މިހަކަް ހމަލަ ދިނުމާ ފައުޖެއް އައިސް ކުދަކުއްޖެއް މުސްކުލިއެއް ނުބަލ ހަމަލާ ދީ ތަން ސުންނާފަތި ކުރުމާ ވަރަސް ތަފާތުވާނެ.\nއޮގަސްޓް 8, 2019 15:21\nދެން ކޯޗެއް ޖަހަންވީ؟!\nއޮގަސްޓް 8, 2019 12:53\nތެދު ޚަބަރެއްނަމަ ދެން ނިކަން ހޭން ތިބޭތި. ފަހުން ނުބުނާތި އެނުލަފާ މީހުން ކަމަކާ ނުލާ އަހަރެމެން ޝަހީދު ކުރަނީއޭ.\nފުރަތަމަ އަރައިގަތީ ކީއްކުރަން؟6ދުވަހުގެ ހަނގުރާމައަކީ ކިހިނެއް ވީ ކަމެއްކަން ކަލެއަކަސް ނެންގެ ދޯ؟\nއޮގަސްޓް 8, 2019 16:40\nއެސޮރު މަރާލައިގެން ހަމަނާވާލައިގެން ކަލޭމެން ޓެރަރިސްޓުންނަށް ތިބެވޭތޯ މަމެން ބަލާނަން.\nމާ ބޮޑު ކަމެއް ނުކުރެވޭނެ. ކުޑަކުދިން ކޮޅަކާ މުސްކުޅިން ކޮޅެއް މެރުން ފިޔަވާ.\nއޮގަސްޓް 8, 2019 21:38\nއެމީހުން ފަލަސްތީނުގެ މުސްލިމުން ސަތޭކައިން މަރަމުން ދާއިރު މައްްްްްްްސަލައަކަށް ނުވޭ. އިޒްރޭލުގެ އެންމެ މީހަކު މަރާލުމުން މައްސަލައަކަށް ވަނީ. ބޯ ހަލާކު.


United Aai Arsenal Evvaru, Leicester2Vana Ah Araifi – adduLIVE\nޔުނައިޓެޑާއި އާސެނަލް އެއްވަރުވިއިރު، ލެސްޓާ ދެވަނަ އަށް\nޕްރިމިއާ ލީގުގައި ރޭ ކުޅުނު މެޗުތަކުން މެންޗެސްޓަރ ޔުނައިޓެޑާއި އާސެނަލް އެއްވަރުވިއިރު، ރޭ ކުޅުނު މެޗު ކާމިޔާބުކޮށް ލެސްޓަ ސިޓީ ޕްރިމިއާ ލީގުގެ ދެވަނަ އަށް އަރައިފިއެވެ.\nރޭގެ މޮޅާއެކު ލީގުގެ ދެވަނަގައި ލެސްޓާ އޮތީ 32 ޕޮއިންޓާ އެކުއެވެ. 19 ޕޮއިންޓާ އެކު އާސެނަލް ލީގުގެ އަށްވަނައިގައި އޮތްއިރު 18 ޕޮއިންޓާ އެކު ޔުނައިޓެޑް އޮތީ ލީގުގެ9ވަނައިގައެވެ. ލީގުގެ އެއްވަނައިގައި 40 ޕޮއިންޓާ އެކު އޮތީ ލިވަޕޫލްއެވެ.\nލެސްޓާ ރޭ މޮޅުވީ ލީގުގެ 17 ވަނައިގައި އޮތް އެވަޓަންއާ ބައްދަލުކޮށް 2-1 އިންނެވެ.\nލެސްޓާގެ ދަނޑުގައި ކުޅުނު މި މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ އެވަޓަން އިންނެވެ. އެގޮތުން މި ގޯލު މެޗުގެ 23 ވަނަ މިނެޓްގައި އެވަޓަން އަށް ކާމިޔާބުކޮށްދިނީ ރިޗާލިސަންއެވެ. ނަމަވެސް މެޗުގެ 68 ވަނަ މިނެޓްގައި ޖޭމީ ވާޑީ ވަނީ ލެސްޓާ އަށް ނަތީޖާ އެއްވަރުކޮށްދީފައެވެ. އަދި މި މެޗުން ލެސްޓާ މޮޅުވި ގޯލު މެޗުގެ ފަހު ވަގުތުކޮޅުތެރޭ ކާމިޔާބުކޮށްދިނީ ކެލެޗީ އިހެނާޗޯއެވެ.\nމެންޗެސްޓަރ ޔުނައިޓެޑް ރޭ ކުޅުނު މެޗުން އެއްވަރުވީ އެސްޓަންވިލާއާ ބައްދަލުކޮށް 2-2 އިންނެވެ.\nޔުނައިޓެޑްގެ ދަނޑުގައި ކުޅުނު މި މެޗުގެ 11 ވަނަ މިނެޓްގައި ޖެކް ގްރީލިޝް ވަނީ އެސްޓަންވިލާ އަށް ލީޑު ނަގާދީފައެވެ. ނަމަވެސް ފުރަތަމަ ހާފް ނިމެން ކައިރިވެފައިވަނިކޮށް ޔުނައިޓެޑުން ވަނީ ނަތީޖާ އެއްވަރުކޮށްފައެވެ. ޔުނައިޓެޑްގެ މި ގޯލަކީ އެސްޓަންވިލާގެ ކީޕަރު އަތުން ބައިކޮޅަށް ވަތް ގޯލެކެވެ.\nމެޗުގެ 64 ވަނަ މިނެޓްގައި ވިކްޓަ ލިންޑެލޮފް ޔުނައިޓެޑް ލީޑު ނަގައިދިން ނަމަވެސް އޭގެ ދެ މިނެޓްފަހުން މިންގްސް ވަނީ އެސްޓަންވިލާ އަށް ނަތީޖާ އެއްވަރުކޮށްދީފައެވެ. މެޗުގެ ލީޑު ނަގަން ޔުނައިޓެޑުން ގިނަ މަސައްކަތްތަކެއް ކުރި ނަމަވެސް އެޓީމަށް ވަނީ އިތުރު ގޯލެއް ކާމިޔާބު ކުރެވޭ ގޮތް ނުވެފައެވެ.\nއާސެނަލް ރޭ އެއްވަރުވީ ރަށުން ބޭރުގައި ނޯވިޗް ސިޓީއާ ބައްދަލުކޮށް 2-2 އިންނެވެ.\nއާސެނަލްގެ ވަގުތީ ކޯޗު ފްރެޑީ ލުންބާގްގެ އިރުޝާދުގެ ދަށުން ކުޅުނު މި މެޗުގައި އާސެނަލް އިން ކާމިޔާބުކުރި ދެ ގޯލު ވެސް އެޓީމަށް ކާމިޔާބުކޮށްދިނީ ކެޕްޓަން އޮބަމަޔަންގްއެވެ. ނޯވިޗްގެ ދެ ގޯލު މި މެޗުގައި ކާމިޔާބުކޮށްދިނީ ޓީމޫ ޕުއްކީ އާއި ކަންޓްވެލްއެވެ.\nރޭގެ މެޗު އެއްވަރުވިއިރު މިއީ މޮޅެއް ނުހޯދި އާސެނަލް އިން ޖެހިޖެހިގެން ނިންމާލި 8 ވަނަ މެޗުކަން ފާހަގަކޮށްލެވެއެވެ.


BML ge 37 vana AGM mi mahu 31 gai\nބީއެމްއެލް ގެ 37 ވަނަ އޭޖީއެމް މިމަހު 31 ގައި\n07 އޯގަސްޓް 2020 - 15:27:26\nބޭންކް އޮފް މޯލްޑިވްސް (ބީއެމްއެލް) ގެ 37 ވަނަ އަހަރީ އާންމު ޖަލްސާ އޮގަސްޓް 31 ވަނަ ދުވަހު ބާއްވަން ނިންމައިފި އެވެ.\nބީއެމްއެލް އިން ބުނީ މި އަހަރުގެ އަހާރީ އާންމު ޖަލްސާ ބާއްވަން ހަމަޖެހިފައި ވަނީ މިހިނގާ އޮގަސްޓް މަހުގެ 31 ވަނަ ދުވަހުގެ ހެނދުނު 10:00 ގައި ކަމަށެވެ.\nއެގޮތުން މިއަހަރުގެ އޭޖީއެމް ބާއްވާނީ މޯލްޑިވްސް ސެކިއުރިޓީ ޑިޕޮޒިޓަރީ (އެމްއެސްޑީ) ގެ އޮންލައިން މީޓިން މެނޭޖްމެންޓް ސިސްޓަމް، ފަހިވޯޓް މެދުވެރިކޮށް ކަމަށް އެކުންފުނިން ބުނެ އެވެ.\nބީއެމްއެލް އިން ވަނީ އެކުންފުނީގެ އޭޖީއެމްގެ އެޖެންޑާ އާންމުކޮށް އޭޖީއެމްގައި ބައިވެރިވުމުގެ ދައުވަތު ކުންފުނީގެ ހުރިހާ ހިއްސާދާރުންނަށް އަރުވާފައި އެވެ. އަދި ޖަލްސާގެ އެޖެންޑާގައި ހިމަނާފައިވާ އައިޓަމްތަކުގެ އިތުރުން އެހެން އެއްވެސް އައިޓަމެއް ފާސްކުރުމަށް ހުށައަޅާފައި ނުވާ ކަމަށް ބީއެމްއެލް އިން ބުނެ އެވެ.\nމި މަހު ބާއްވަން ހަމަޖެހިފައި އޮތް އޭޖީއެމްގައި ފާއިތުވި އަހަރުގެ އޭޖީއެމްގެ ޔައުމިއްޔާ ފަސްކުރުމަށް ވަނީ ހުށައަޅާފައި އެވެ.\nބީއެމްއެލް އިން ބުނީ މިދިޔަ އަހަރުގެ އޭޖީއެމްގެ ޔައުމިއްޔާ އަށް އިސްލާހު ހުށައެޅުމުގެ ފުރުސަތު 31 އޮކްޓޯބަރު 2019 އިން ފެށިގެން އެކެއް ޑިސެމްބަރު 2019 އަށް ހުޅުވާލި ނަމަވެސް އެއްވެސް ފަރާތަކުން ޔައުމިއްޔާ އަށް އިސްލާހެއް ހުށައަޅާފައި ނުވާ ކަމަށެވެ.\nއެކުންފުނީގެ މިއަހަރުގެ އޭޖީއެމް ގައި ފާއިތުވި އަހަރުގެ ބެލެންސް ޝީޓާއި އާމްދަނީގެ ބަޔާން ފާސްކުރުމަށް ވެސް ވަނީ ތާވާލު ކުރެވިފަ އެވެ. އަދި ޑިރެކްޓަރުންގެ ރިޕޯޓާއި އޮޑިޓަރުންގެ ރިޕޯޓް ފާސްކުރުމުގެ އިތުރުން ޑިރެކްޓަރުންގެ ބޯޑުން ހިއްސާދާރުންނަށް ބެހުމަށް ހުށަހަޅާ ފައިދާ އާއިމެދު ގޮތެއް ނިންމުމަށް ވެސް މިއަހަރުގެ އޭޖީއެމް ގައި ވަނީ ތާވާލުކޮށްފައި އެވެ.\nބީއެމްއެލް އަށް 2019 ވަނަ އަހަރު އާމްދަނީ އިން ލިބުނު ފައިދާ އިން ހިއްސާއަކަށް 26 ރުފިޔާ ބަހަން ކުންފުނީގެ އަހަރީ އާންމު ޖަލްސާއަށް ހުށައެޅުމަށް ޑިރެކްޓަރުންގެ ބޯޑުން ނިންމާފައިވާއިރު، 139 މިލިއަން ރުފިޔާ ހިއްސާދާރުންނަށް ބަހާނެ އެވެ.\nމިއީ އެ ކުންފުނިން ޑިވިޑެންޑުގެ ގޮތުގައ މިހާ ބޮޑު އަދަދެއް ބަހާ ފުރަތަމަ ފަހަރެވެ.\nފާއިތުވި 2018 ވަނަ އަހަރު، ބީއެމްއެލް އިން ހިއްސާއަކަށް 24 ރުފިޔާ ބަހާފައިވާއިރު، ޖުމްލަ 129 މިލިއަން ރުފިޔާ ވަނީ ހިއްސާދާރުންނަށް ބަހާފަ އެވެ.\nހިއްސާދާރުންގެ ހިޔާލު ފާޅުކުރުމަށް މި އަހަރުގެ އޭޖީއެމް ގައި ތާވާލު ކުރެވިފައި ވާއިރު، މި ޖަލްސާ ގައި ބީއެމްއެލްގެ ޑިރެކްޓަރުންގެ ބޯޑަށް މެމްބަރުން އިންތިހާބު ކުރުމަށް ވެސް ވަނީ ތާވާލުކުރެވިފައި އެވެ. އަދި 2020 ވަނަ އަހަރަށް އައްޔަންކުރާ އޮޑިޓަރުން ހޮވާ އުޖޫރަ ކަނޑައެޅުމަށް ވެސް ވަނީ ތާވާލުކުރެވިފައި އެވެ.\nމި އަހަރުގެ ބީއެމްއެލް އޮޑިޓްކުރުމަށް ހުޅުވާލި ފުރުސަތުގައި ދެ ފަރާތަކުން ޝައުގުވެރިކަން ފާޅުކޮށްފައި ވާކަމަށް ބީއެމްއެލް އިން ބުނެ އެވެ. އެއީ ޕްރައިސްވޯޓާހައުސްކޫޕާސް އާއި އާންސްޓް އެންޑް ޔަންގް އެވެ.\nޕްރައިސްވޯޓާހައުސްކޫޕާސް އިން އެ ކުންފުނި އޮޑިޓް ކުރުމަށް ހުށައަޅާފައިވާ އަގަކީ 86،814 ޑޮލަރެވެ. އަދި އާންސްޓް އެންޑް ޔަންގް އިން ހުށައަޅާފައިވާ އަގަކީ 97،308 ޑޮލަރެވެ.\nބީއެމްއެލް އިން ވަނީ ޖަލްސާގެ އެޖެންޑާ އައިޓަމަކަށް ސުވާލު ހުށަހަޅަން ބޭނުންވާ ނަމަ އޮގަސްޓް 27 ވަނަ ދުވަހުގެ 16:00 ގެ ކުރިން އެ ބޭންކަށް މެއިލް ފޮނުވުމަށް ބުނެފައި އެވެ. އަދި ސުވާލު ފޮނުވާއިރު ހިއްސާދާރުގެ ފުރިހަމަ ނަމާއި އައިޑީ ކާޑް ނަންބަރު ޖެހުމަށް ބީއެމްއެލް އިން އެދެ އެވެ.